
Kun sinä, Anna Tipuli Heikintytär Pusu, 
nyt täytät kaksikymmentäviisi ikävuotta¬ 
si, toivotamme sinut tervetulleeksi vanho- 
jenpiikojen tuhatvuotiseen valtakuntaan. 
Ollos uskollinen ja luja loppuun asti! 

Kyyhkysen miehenkipeät vanhatpiiat. 

Sellainen oli omistuskiijoitus paketissa, 
jonka Tipuli sai syntymäpäivänään Kyyh¬ 
kysen sairaalan hoitajatovereilta. Nämä 
olivat järjestään kaikki häntä vanhempia 
ja olivat nyt ratkiriemuisia saadessaan 
”lapsen” pois nuorisojoukosta ”ikämies- 
saijaan”. 

Kaunis punaruusu pilkisti aavistukselli- 
sesti käärön huipusta. Tipuli kääri varo¬ 
vasti tötteröä auki. Ruusu putosi maahan. 
Lehdet lennähtivät pitkin permantoa. 

”Vertaus nuoruuden katoavaisuudes¬ 
ta!” selittivät lahjan antajat, jotka nähtä- 



vin mielihyvin seurasivat käärön avaamis¬ 
ta. 

Punaisia ja valkoisia rinkilöitä alkoi pa¬ 
ketista pyöriä pöydälle. Jokunen joutui 
pöydän allekin. 

”Elämän murhe!” huokasivat jalomieli¬ 
set lahjoittajat. 

Vihdoin putkahti päälahja esille, kipsi¬ 
nen nainen, joka tuskaisin ilmein kurkotti 
käsiään korkeuteen. 

”Vanhanpiian symboli. Odottaa miestä 
mutta ei saa”, selitti Saima Solmu, kolme 
vuotta Tipulia vanhempi hoitajatar, kau¬ 
nis, mustakulmainen koketti. Kulmista 
liikkui Kyyhkysessä huhu, että ne muka 
olisivat onnistuneesti ”devekoidut”. Mene 
ja tiedä! 

”Tämä on varmasti Saiman keksintö?” 

”Vai Saiman keksintö! Hän ei ole mies¬ 
muistiin keksinyt mitään. Hänen aikansa 
menee polkkatukan kähertämiseen. Rahat 
lahjaasi ryöstin hänen kukkarostaan”, val¬ 
kaisi Myhkyrä. 

Myhkyrä oli vanhin Kyyhkysen van- 
hoistapiioista. Hän oli jo kolme kertaa 



viettänyt kolmannenkymmenennenvii- 
dennen syntymäpäivänsä ja lupasi vasta 
naimisiin jouduttuaan ruveta vanhene¬ 
maan. Nimensä hän oli saanut näöstään. 
Hän oli melkein yhtä paksu kuin pitkäkin. 
Hänellä oli myös oikea nimi, mutta sitä ei 
kukaan tiennyt. Ehkä sentään Yliukko ja 
Kyyhkysäiti. Sydän oli Myhkyrällä 24 ka¬ 
raatin kultaa ja sielu kymmenvuotias. 

”OHsipa minun pitänyt heti arvata, että 
sinun sormesi ovat paketin kokoon näp¬ 
ränneet”, sanoi Tipuli. 

”Topias löysi tuon kiemurtelevan van¬ 
hanpiian. Minä vain keksin ruusun ja rin- 
kilät.” 

Topias pureskeli rinkilää, jonka oli pöy¬ 
dän alta hamuillut hampaisiinsa. Hänellä¬ 
kin oli oikea nimi, Beata Bohm. Se toki 
yleisesti tiedettiin. Neiti Bohm oli aikoi¬ 
naan saanut kukkakortin, jonka alalaidas¬ 
sa oli nimimerkki Topias T. Myhkyrä se¬ 
pitti runollisen rakkaustarinan neiti Boh- 
min ja Topias T:n välille. Aikojen kulues¬ 
sa Beata Bohm unohtui, mutta Topias jäi 
elämään. Bohm oli itse tyytyväinen ni- 



meensä, kun vain potilaat, oppilaat ja pal¬ 
velijat sanoivat kiltisti neiti Bohm. 

Topias aikoi sanoa jotain, mutta rinki- 
län kappale lensi väärään kurkkuun. To- 
pias-parka oli tukehtua. Emännöitsijä, tot¬ 
tuneena käsittelemään ruokatavaroita, ta¬ 
koi nyrkillään kaikin voimin Topiaan pit¬ 
kää selkää. Rinkilän kappale palautui on¬ 
nellisesti oikealle väylälle. 

”Se ahmii itsensä kuoliaaksi yhtenä 
kauniina päivänä”, sanoi Saima. Saima ja 
Topias kävivät ”pistintaistelua” toisiaan 
vastaan, milloin vain vähänkin tilaisuutta 
sattui. 

”Täytyyhän hänen syödä, kun on pitkä 
kuin tehtaan piippu”, puolusti Myhkyrä. 
Hänkään ei jaksanut nälvimättä Saimaa 
sulattaa. 

”01etteko nähneet uutta apulääkäriä?” 
olivat Topiaan ensimmäiset sanat, kun 
hän selveni rinkilästään. 

”Ei! En! Emme! Näitkö sinä?” 

Topias virutti selkänsä entistään pidem¬ 
mäksi. 



"Älä! Missä? Milloin? Koska?” 

”Tänään kadulla.” 

”Mistä tiesit hänet uudeksi apulaislää¬ 
käriksi?” 

”Hän käveli Yliukon kanssa.” 

”Pötyä! Voivathan sentään muutkin 
miehet kävellä Yliukon kanssa.” 

”Minäkö sen asian tiedän vai te? Totta¬ 
han toki ymmärrän, ettei Yliukko kaikkia 
miehiä toivota tervetulleeksi työtoverik- 
seen.” 

”Minkänäköinen hän oli?” 

”Komea ja nuori.” 

”Poikamies?” 

"Luultavasti.” 

”Ah, nyt tulee eloa Kyyhkyseen”, rie¬ 
mastui yö valvoja Aune Risku. 

"Tyydy sinä vain upseereihin äläkä tun¬ 
keudu toisten apajille”, huomautti Saima. 
Aune oli hullaantunut upseereihin, ja siitä 
hän sai kuulla. 

"Kuinka vanha hän suunnilleen on?” 

"Kolmissakymmenissä tai hiukan yli.” 

Myhkyrä heittäytyi haltioituneena tuo¬ 
lille. 




”Minä nain hänet. Olen tosin hiukan 
vanhempi häntä, mutta vuosi sinne tai 
tänne ei paljoa merkitse. Sellaiset aviolii¬ 
tot ovat muodissa nykyään.” 

”Sinä olet liian lihava, Myhkyrä-parka. 
Kiinalaiset sinusta enää huolivat. Katso¬ 
kaa minua! Olen syntynyt tohtorinnaksi”, 
ilmoitti Topias. 

”Älä nuole ennenkuin tipahtaa, Topias! 
Kukaan elävä olento ei huoli vaimokseen 
kaltaistasi luurankoa.” 

”Jaa-a, Saimaseni, luulenpa, että sinä¬ 
kin saat laittaa uudet täyt koukkuihisi, jos 
mielit vetää tohtorin veneeseesi.” 

”Saatte nähdä, että Saima vielä pimittää 
tohtorin itselleen. Hänen kurssinsa on 
noussut sen jälkeen kuin hän leikkautti 
kolmituumaisen lettinsä poikki.” Aune oli 
kateellinen Saimalle. Hän ihaili kovasti 
nuorentavaa polkkatukkaa, mutta ei raas¬ 
kinut kuitenkaan uhrata paksua palmik- 
koaan muodin jumalalle. 

”Älä sure, Aune!” lohdutti Myhkyrä 
kuuman kupin takaa. ”Sinulla ovat kaikki 
mahdollisuudet jäljellä. Jos uusi tohtori 



pitää pitkistä palmikoista, olet voitolla. 
Jos hän ihannoi löyhkätukkia, on sinulla 
mahdollisuus tulla sellaiseksi.” 

”Minä puolestani luovun kilpailusta 
Myhkyrän hyväksi”, sanoi emännöitsijä. 

”Älä veikkonen! Tie miehen sydämeen 
vie vatsan kautta.’ Muista se ja ole iloi¬ 
nen!” 

”Katsokaa Tipulia! Se kuija nauraa 
meille. Tuo ei ole rehellistä naurua. Mitä 
siliä penikalla on mielessä? Ethän vain ai¬ 
kone napata itsellesi uutta tohtoria?” 

”Hän punastuu! Punastuu kuin krapu 
kuumassa vedessä! Ettei hänellä jo liene 
hierimenkauppa käynnissä?” 

”Rakas lapsi, oletko näin kuijasti pettä¬ 
nyt meidät?” Myhkyrä nousi ja meni Ti- 
pulin luo. 

Tipulin täytyi panna kahvipannu pöy¬ 
dälle. Hän nauroi, jotta vedet silmistä siri¬ 
sivät. 

”Niin, minä olen päättänyt napata 
uuden tohtorin omiin nimiini”, sai hän 
viimein sanotuksi. 

”Hyvät naiset!” kuului ovelta arvokas 



ääni. Ylihoitajatar, Kyyhkys-äiti, seisoi 
kynnyksellä. Milloin hän oli siihen ilmes¬ 
tynyt, sitä ei kukaan ankarassa saaliinjaos¬ 
sa ollut huomannut. Kyyhkys-äidin naa¬ 
ma näytti ymmärrettävän selvästi, että 
hän oli täysin selvillä keskustelun juones¬ 
ta. 

Hoitajattaret hätkähtivät kuin pahan¬ 
teosta tavatut koulutytöt. 

Kyyhkys-äidin hallitseva katse liihoitteli 
alamaisesta toiseen nuhtelevana, rankaise¬ 
vana, halveksivana. 

Kyyhkys-äiti oh aikoinaan ollut huomat¬ 
tava kaunotar. Hyvin säilyneet rauniot oli¬ 
vat vieläkin sitä todistamassa. Huhu kertoi 
hänellä olleen suuret mahdollisuudet mies- 
maailmassa. Hänen yksinjäämisensä oh 
kuva-arvoitus tai ristisanatehtävä, jota ala¬ 
maiset ahkerasti koettivat ratkaista. Nyt us¬ 
kottiin hänen virittelevän ansojaan Yliukon 
poluille. Juttu voi olla hölynpölyä. Hoitajat¬ 
taret jaarittehvat niin mielensä hyvikkeeksi, 
kun Kyyhkys-äiti ankarasti kielsi viatto- 
mimmankin teerenpelin miesväen kanssa 
sairaalan seinien sisällä. 




Hoitajattaria kohteli ylihoitajatar yleen¬ 
sä ylhäisen ystävällisesti, niin että tyhmä¬ 
kin huomasi ”suuren juovan olevan mei¬ 
dän ja teidän välillä”. Ylhäisyys johtui 
syntyperästä, laajoista opinnoista ja virka- 
asemasta. Isä oli rehtori, syntyisin ahve¬ 
nanmaalainen. Äiti ruotsinmaalaisen yli¬ 
papin tytär. Kyyhkys-äiti oli sellaisista tar¬ 
peista luotu, ettei hän muuten voinut suo¬ 
malaisiin hoitajattariin suhtautuakaan. 
Ulkomaille ulottuvat opintomatkat lisäsi¬ 
vät omanarvontuntoa. Hän oli kaikin 
puolin etevä nainen. Parempaa ja tunnol- 
lisempaa äitiä potilailleen, jäijestystä ra¬ 
kastavampaa silmää alamaisilleen ei 
Yliukko olisi mistään löytänyt. 

Mutta hyvilläkin on virheensä. Niin 
Kyyhkys-äidillä. Pikkumaisuus oli hänen 
valkoisissa liepeissään riippuva perisynti. 
Voi sitä hoitajatarta, jonka hän sai silmäti- 
kukseen! Häntä kiusasi yöllä vilu ja päi¬ 
vällä helle kuten muinoin Jaakoppia. 

Nykyisin oli Tipuli silmätikun raskaassa 
virassa. Hän oli hoitanut sitä virkaa vuo¬ 
den, eli tulennastaan saakka. Urhoollisesti 



hän sitä edelleenkin vaali, vaikka monesti 
teki mieli ”panna pillit pussiin” ja pötkiä 
tiehensä. Mutta hän jaksoi malttaa mie¬ 
lensä. ”Häntä pystyyn vaan”, Myhkyrän 
sanaan. ”Elämä maustaa kaikki ruokansa 
pippurilla. Suo siellä, vetelä täällä, ei ole 
kuivaa kussaan.” 

Kyyhkys-äiti vihasi Tipulia ennen kuin 
edes hänet tunsi. Katsokaahan! Yliukolla 
oli semmoinen tapa, että hän aina valitsi 
Kyyhkyseen hoitajattareksi sen, jota 
Kyyhkys-äiti kannatti tai ehdotti virkaan. 
Kun vuosi sitten valittiin sisätautisten 
osastolle uusi osastonhoitajatar, tapahtui 
sellainen ihme, että Kyyhkys-äidin suosi¬ 
tus ylenkatsottiin. Yliukko yksinkertaisesti 
sanoi, että tällä neidillä oli ehdottomasti 
parhaat paperit ja että hänelle oli hoitaja¬ 
tarta luotettavalta taholta suositeltu. 
Tämä hoitajatar oli Tipuli. Hänet valittiin 
Kyyhkyseen Yliukon mahtisanalla. Tätä- 
pä ei Kyyhkys-äiti hevillä voinut unoh¬ 
taa. 

Tapahtui myös toinen ihme samassa 
yhteydessä. Sitä ei Kyyhkys-äiti jaksanut 



myöskään unohtaa. 

Uuden hoitajattaren saavuttua ylihoita- 
jatar talon tavan mukaan esitteli tulok¬ 
kaan lääkäreille ja hoitajatovereille. Toi¬ 
mitus aloitettiin ylilääkäristä, joka tavalli¬ 
sesti murahti jotain tutustumisen haus¬ 
kuudesta, toivotti työniloa sekä kehoitti 
perehtymään taloon ja tehtäviin. 

Tipuli seisoi pienenä ja arkana pelätyn 
esimiehen edessä, jonka jöröydestä ja an¬ 
karuudesta Kirurgissa kerrottiin hauskoja 
juttuja. Yhtäkkiä Tipulin silmät välähti¬ 
vät. Missä ihmeessä hän oli ennen nähnyt 
tuon miehen? Totisesti! Siinä seisoi ilmi- 
elävänä suutelijaherra, joka hänet kerran 
pelasti kanavaherran hopeahelaiselta ke¬ 
piltä. Aivan hän oli entisen näköinenkin, 
tukassa oli vain harmaita juovia, joita ei 
silloin ollut... ja olihan hän yleensä hiu¬ 
kan vanhemman näköinen kuin silloin. 
Sitten välähti Tipulin mieleen se autojut- 
tu. Hänen huulilleen nousi iloinen hy¬ 
my. 

Yllätettynä katseli Yliukkokin uutta 
hoitajatarta. Hän oli niin tottunut isoihin 




ja roteviin hoitajattariin, että tämä näytti 
kääpiöltä. 

”Hyvä neiti, tehän olette vielä lapsi!” 
sanoi Yliukko. 

”Kyllä olen täysikasvuinen, vaikka sitä 
pienintä lajia”, vastasi Tipuli vielä äskei¬ 
sille muistoilleen hymyillen. Kaunissoin- 
tuinen ääni värähteli niin viekoittelevan 
veikeästi, että Yliukon jäyhä naama suli 
hymyyn. 

Tuo oli ennenkuulumatonta! Kyyhkys- 
äiti oli ollut talossa viisitoista vuotta, ja 
Yliukko hymyili ensi kerran jollekin hoi- 
tajattarelle. Vaarallinen olio oli livahtanut 
laitokseen. Tuollaiset hennot, veikeäsil- 
mäiset, suloääniset tytöt kiehtovat pahem¬ 
min miehiä kuin loistavat kaunottaret. 
Kuka tiesi, missä tarkoituksessa tyttöä oli 
Kyyhkyseen suositeltu. 

Yliukko oli jo seuraavana päivänä las¬ 
kenut uuden hoitajattaren työvälineisiin- 
sa. Kyyhkys-aiti ei vielä tanakaan päivänä 
ollut lakannut epäilemästä Tipulia. 

Niinpä pysähtyi nytkin Kyyhkys-äidin 
rankaiseva, nuhteleva, halveksiva katse 




Tipuliin. Tyttöparka korjaili hämillään 
myssynsä ruusuketta. Nolotti, kun ei ollut 
pyytänyt ylihoitajatarta kahville. 

”Hyvät naiset, te meluatte liiaksi. Talo 
on sairaala eikä markkinatori.” Hän pyö¬ 
rähti ympäri ja poistui hiljaa kuin henki. 

”Äääh!” Myhkyrä pääsi ensiksi ääneen. 
”Hän tietysti kuunteli kaikki juttumme 
oven takana ja on meille kiukkuinen. 
Mutta sen minä sanon, että tyytyköön 
vain Yliukkoon ja jättäköön apulääkärin 
kauniisti meille.” 

”Tipuli parka, sinua hän näkyi pitävän 
pääsyntisenä.” 

”Rauhoittukaa! Meistä ei kukaan saa 
uutta lääkäriä, ei Kyyhkys-äitikään”, sa¬ 
noi Tipuli. 

”Mistä tiedät?” 

”Ennustan. Uusi naisprofeetta on nous¬ 
sut keskellenne. Uskokaa häntä! Apulää- 
käri on nainut mies!” 

”Jospa olisi! Nainut tohtori olisi siunat¬ 
tu asia tässä vanhainpiikain ja -poikain 
pesässä. Silloin ei meidän tarvitsisi olla 
mustasukkaisia toisillemme ja hiipiä tois- 



temme ovien takana kuuntelemassa viat¬ 
tomia leikkipuheita”, saamasi Topias. 

”Amen!” sanoi Myhkyrä. ”Annahan, 
Tipuli, kahvia. Se tuntuu kuitenkin par¬ 
haalta. On kuin villanyytillä painelisi sy¬ 
dänalaa, jota maailman murhe poraa.” 

Myhkyrä sai viidennen kupillisen. 

”Sairaanhoitajattaren elämä ei ole oodi 
eikä hymni. Se on työtä ja puuhaa aamus¬ 
ta iltaan. Kahdeksantuntinen työpäivä on 
sille tuntematon suure. Vanhallepiialle se 
on kuitenkin ainoa elämänehto. Siinä hän 
ei tunne olevansa maailmassa liikaa. Hän¬ 
tä tarvitaan. Hän voi auttaa. Hän saa olla 
äiti kärsiville lähimmäisilleen. Jollei nai¬ 
nen tunne olevansa äiti, on hänen elämän¬ 
sä mennyt kuin kivi järveen. Hänestä tulee 
katkera. Hänen nenänsä käy teräväksi 
kuin parsinneula. Hän on valmis raapi¬ 
maan kaikkia lähellä olevia. Oi, sieluni, 
niele vastoinkäymiset! Muista, että sama 
mäki taijoo sinulle vasta- ja myötä- 
maan!” 

Tämä oli Myhkyrän patenteerattu esi¬ 
telmä kyllästymistä, väsymystä ja esival¬ 
lan röyhkeyttä vastaan. 

Tipuli koetteli nyt sen tehoa. Hän oli 



niin suuttunut, että todenteolla tunsi ne¬ 
nänsä kärjen teroittuvan. Hän oli juur- 
ikään saanut oppilaan avustuksella osas¬ 
tonsa kuntoon Yliukon kierrosta varten. 
Nyt piti näet uuden apulaislääkärin olla 
mukana tutustumassa laitokseen. Uteliai¬ 
suus hoitajattarien ja oppilaiden keskuu¬ 
dessa oli korkeimmillaan. Silloin, noin 
kymmenen minuuttia ennen tohtorin tu¬ 
loa, ryntäsi Kyyhkys-äiti sisätautisten 
osastolle. 

”Kuinka te olette noin kelvottomasti 
petannut? Te aivan häpäisette talon.” 

Kyyhkys-äiti kulki sängyltä sängylle 
kuin pohjatuuli ja lennätti kaikki päivä- 
peitot hujan hajan jalkopäihin. Sen tehty¬ 
ään hän meni pois. 

Tipuli seisoi ja hengitti. Hyvä, että 
voi edes sitä tehdä. Oppilasparka purs¬ 
kahti itkuun. Hän oli vuoteet kohenta¬ 
nut. Nyt hän saisi hoitajattaren vihat nis¬ 
kaansa. 

”Älkää itkekö, neiti! Minun vahingok¬ 
seni tämä kaikki tapahtui. Kohennetaan 
tiloja, minkä ehditään, mutta tehdään se 



hyvin! Tietysti saamme Yliukolta kelpo 
löylytyksen. No niin, se täytyy kestää. Ai¬ 
kanaan joutuu kyllä asian oikea laita Yli- 
ukonkin korviin. Siitä voitte olla varma, 
neiti”, lohdutteli Tipuli, vaikka hänen it¬ 
sensä teki mieli vetistellä. 

Toisen onnettomuus on toisen onni. 
Nykyajan kiitävä giljotiini, auto, oli murs¬ 
kannut luut ohjaajaltaan ja parilta mat¬ 
kustavaiselta aivan Kyyhkysen kulmalla. 
Onnettomat tuotiin tietysti Kyyhkyseen, 
jossa he saivat ensiavun. Se vei lääkäreiltä 
runsaan puolituntisen. Kun he myöhästy¬ 
neinä tulivat kierrokselle, oli sisätautisten 
osasto hyvässä kunnossa. Hukkaan oli 
mennyt Kyyhkys-äidin jäijestysinto. 

Ylilääkäri Paavo Kilpi (Yliukko, ala¬ 
maisten kunnioittava, seläntakainen nimi¬ 
tys) astui pitkänä ja kiireisenä sisään. Hän 
ei vilkaissutkaan punakkana ja leimuava- 
silmäisenä seisovaan hoitajattareen. Mitä 
hän hoitajattarista välitti, kunhan vain te¬ 
kivät työnsä kunnolleen. Aaa, ”meripoik- 
ki meit vaijelkkon daevas”, jos hän pääsi 
jakelemaan nuhteita! Oppilaat pelkäsivät 



Yliukkoa kuin kuolemaa, eikä hoitajatta- 
rienkaan päähän pälkähtänyt laiminlyödä 
hänen pienintäkään vihjettään. Sairaalas¬ 
sa hän tunsi heidät joka ainoan, vaikka he 
olivat yhdennäköisissä pukeissa kuin han- 
henpojat. Kadulla ei hänen kasvoillaan 
näkynyt pienintä tuntemisen merkkiä. 
Hän sivuutti hoitajattarensa siellä yhtä 
kylmästi kuin sähköpylvään. Ensiluokkai- 
sestikaan suoritetusta työstä hän ei kiitosta 
antanut. Mikroskooppisenkin virheen te¬ 
kijää hän muistutti. 

Yliukko ja Kyyhkys-äiti, mikä sopusuh¬ 
tainen pari! 

Astuttuaan puolikymmentä askelta hoi- 
tajattaren ohi Yliukko muisti, että oli hä¬ 
nen velvollisuutensa perässään kulkevalle 
uudelle lääkärille esittää osaston hengetär. 
Hän pysähtyi. 

”Osaston hoitajatar, neiti Pusu. Tohtori 
Hyrkäs.” 

Yliukko asteli ensimmäiselle vuoteelle. 
Toiset seurasivat arvonsa mukaan jäljestä. 
Yliukko ei nähnyt sitä pientä näytöstä, 
joka tapahtui hänen selkänsä takana. Ei 




tarvinnutkaan, sillä Kyyhkys-äiti sen näki, 
ja se riitti. 

Iltapäivällä Tipuli kutsuttiin Kyyhkys-äi- 
din kansliaan. 

”Neiti, teidän käytöksenne ei ollut tä¬ 
nään niiden sääntöjen mukainen, joita 
täällä pitää noudattaa.” 

Hänen majesteettinsa Kyyhkys-äidin 
ääni oli kylmä kuin jäävuorien välissä vi- 
heltelevä pohjatuuli. 

Tipuli oli aina koettanut sovelluttaa elä¬ 
määnsä kaikki mahdolliset sopivaisuus- 
säännöt, ettei vain mitenkään loukkaisi 
Kyyhkys-äidin huippuunsa kehittynyttä 
hienotunteisuutta ja muodollisuutta. Ku¬ 
luneen päivän hän jo laski niiden jouk¬ 
koon, joita voi hyvällä syyllä sanoa onnis¬ 
tuneiksi päiviksi. Tämänaamuisella vuo- 
dejupakalla ei voinut olla mitään yhteyttä 
käyttäytymisen kanssa. Hänhän oli malli¬ 
kelpoisesti säilyttänyt silloin tyyneytensä. 

”Kuinka niin?” kysyi syntinen rauhalli¬ 
sesti. 

”Te tiedätte, ettei tässä laitoksessa salli- 




ta hoitajattarien koketeeraavan lääkäreille 
eikä kenellekään. Siitä huolimatta te keh- 
tasitte iskeä silmää nuorelle tohtorille tänä 
aamuna. Mitä luulette hänen ajatelleen 
teistä?” 

”En tiedä varmasti. Luultavasti jotain 
hauskaa, koska hän ensiksi vilkutti silmää. 
Katsoin velvollisuudekseni vastata samal¬ 
la mitalla.” 

”01en tähän asti pitänyt teitä kunnolli¬ 
sena nuorena naisena, joka miesten näh¬ 
den käyttäytyy säädyllisesti. Petyin. Ette 
ole ikäisiänne parempi.” 

Ratirallallei! Tipuli painoi silmänsä lat¬ 
tiaan. Hän oli hyvästä mielestä ja hillitystä 
riemusta ratkeamaisillaan. Kyyhkys-äiti 
oli pitänyt häntä kunnollisena nuorena 
naisena! Olipa löytänyt yhden hyvän puo¬ 
len silmätikustaan! Nyt sen harhaksi ha¬ 
vaitsi, raukka. 

”Kiellän jyrkästi flirttailemisen laitok¬ 
sessa. Ulkopuolella voitte olla mitä haluat¬ 
te. Mutta... sisällä ... ei silmäystäkään 
— tai tulee paikan vaihto.” 

Kyyhkys-äiti veti kuvaannollisesti mus- 



tan roikan häpeämättömän hoitajattaren 
yli, jonka silmät vekkulimaisesti välähteli- 
vät, vaikka hän koetti vetää kasvoilleen 
katuvan virnistystä. 

Kylki mahtavuudesta ja omanarvon¬ 
tunnosta vääränä poistui siveellisesti suut¬ 
tunut Kyyhkys-äiti sisempään huonee¬ 
seen. Hän oli sanonut sanansa. 

Turmeltunut hoitajatar livahti käytä¬ 
vään. Hän suorastaan säteili. Seikkailu oli 
pujahtanut elämän arkeen. Hän rakasti 
seikkailuja. Antakaamme hänelle hyvän¬ 
tahtoisesti anteeksi, ettei hän sitä ehkäis¬ 
syt, vaan riemuitsi sen edelleen kehittämi¬ 
sestä. 

Hän jazzasi Myhkyrän luo toiseen ker¬ 
rokseen. 

”Tipuli Pusu, ovatko aivosi ruvenneet 
vuotamaan?” kysyi Myhkyrä. 

”Näytänkö miestenmetsästäjältä? Puris¬ 
ta, purista totuus esiin, niin vaikeaa kuin 
se sinusta lieneekin!” 

Myhkyrä nipisti toisen silmänsä kiinni, 
toisella tarkasteli edessään pyörästelevää 
toveria juuresta latvaan. 




”Et sinä juuri miestenmetsästäjältä näy¬ 
tä. Mutta kelpo riista, kas, se sinä olet. Jos 
miesmaailma sinut tuollaisena näkisi, niin 
monta viekasta ansaa viritettäisiin pääsi 
menoksi.” 

”Ylihoitajatar olemaks toista mieltä. 
Hän uhkasi ajaa minut talosta, jos uskal¬ 
taisin vielä kerran iskeä silmää uudelle 
apulääkärille.” 

”Is-iskitkö sinä silmää uudelle tohtoril¬ 
le?” 

”Iskin kuin iskin.” 

”Hyvä Luuooja, tuota lasta! Näkikö 
Kyyhkys-äiti sen?” 

”Hyvin näki.” 

Myhkyrä painui istumaan. Hänen ystä¬ 
vällinen ajatusmaailmansa heitteli yllätyk¬ 
sellisesti kuperkeikkoja. Myhkyrä oli poh¬ 
jaltaan ankarasti siveellinen luonne ja hirt- 
teli mielellään kevytmielisiä letukoita. 
Mutta kun hänen sydämensä oli 24 karaa¬ 
tin kultaa, haki se vaistomaisesti syntiselle 
lieventäviä asianhaaroja. Tipulia hän oli 
pitänyt loistavana poikkeuksena nykyises¬ 
sä, miehiä pyydystävässä tyttönuorisossa. 



Tuossa nyt ”loistava poikkeus” seisoi tun¬ 
nustamassa tehneensä sellaista, jota ei Sai¬ 
makaan ... Ei! Mahdotonta! Sillä oli var¬ 
masti jokin koirankonsti mielessä. Sen se 
oli näköinenkin. 

”Tipuli! Totuus ei ole sinussa. Sinä va- 
lehtelet häpeämättömästi.” 

”Minä olen iskenyt silmää. Minä olen 
saanut muistutuksen!” 

”Tipuli, kuinka sinä voit! Iskeä silmää 
tuntemattomalle, oudolle...” 

”Kuka tässä puhuu oudosta ja tunte¬ 
mattomasta! Me olemme tunteneet toi¬ 
semme siksi kauan, että voimme irvistää- 
kin, jos on välttämätöntä.” 

Myhkyrä pompahti pystyyn. Hänen ai¬ 
vonsa alkoivat kehrätä romanttisesti. 

”0-o-onko hän sinun .. ?” 

”Kyllä hän on minun.” 

” Varmastiko?” 

”Kunniasana!” 

”No, nyt minä ymmärrän sinun kujeel- 
lisen naurusi silloin, kun sodimme tohto- 
rinnan paikasta. Etkä sinä tätä meille ker¬ 
tonut! Sinä, sinä olet tietysti kertonut hä- 




nelle, millaisia löyhkiä me olemme?” lää¬ 
hätti Myhkyrä. 

”Tietysti.” 

”Ooo!” 

”Ptruu! Mihin nyt aiot lentää?” Tipuli 
tarttui Myhkyrän esiliinaan. 

”Kertomaan tytöille, että apulääkäri on 
sinun sulhasesi.” 

”Sulhaseni! Hullu! Veljeni hän on.” 

”Häh?” 

”Vel-je-ni.” 

”Älä valehtele!” 

”Onko sinusta mahdotonta, että veljeni 
on lääkäri?” 

”Ei. Mutta sinä olet Pusu, hän Hyr¬ 
käs.” 

”Voimmehan olla eri isää, tyhmeliini.” 

”Rakas lapsi, puhu totta! Kuolen, ellet 
kerro mulle alastonta totuutta.” 

”Istu ja niele, ettet läkähdy! Saat kuulla 
alastoman totuuden. Mutta räjäytän sinut 
osastoinesi päivinesi ilmaan, jos sanalla¬ 
kaan hiiskut siitä toisille. Onko selvä? Ke¬ 
rää luusi ja pyöri huoneeseeni! Saat katsel¬ 
la sadannen kerran valokuviani ja todeta 




sellaista, mitä et ole yhdeksälläkymmenel- 
läyhdeksällä kerralla jaksanut tajuta.” 

Täsmälleen viikon perästä tapasi Kyyh- 
kys-äiti Tipulin rikkomassa ankaraa mää¬ 
räystään. Tyttö ja nuori tohtori seisoivat 
laboratoriossa juttelemassa. 

Kyyhkys-äiti kivettyi. Tämä ei ollut 
enää tottelemattomuutta! Tämä oli röyh¬ 
keyttä, uhmaa. Että — että he vielä mo¬ 
lemmat ilkesivät hymyillä. 

”Anteeksi, jos häiritsen!” Ylihoitajatta- 
ren ääni kopisi kuin keppi tyhjän tynnyrin 
pohjassa. Oh, niitä sivistyneistön naisia. 
He mestaavat syntisen äänellä ja katseel¬ 
la. 

”Ette ollenkaan, hyvä neiti. Pyysin tässä 
vain sisartani pistäytymään vaimoni luo¬ 
na. Hän saapui eilen lasten kanssa kau¬ 
punkiin.” 

Markka, olkaa hyvä! Kyyhkys-äidin 
ilme oli korkeammankin pääsymaksun ar¬ 
voinen. 

”Sisartanne!” 

Tauno katsoi parhaaksi valistaa ylihoi- 
tajatarta sukuselostuksella. Kun oikein en- 



nakkoluulottomasti katseli pitkää tohtoria 
ja pientä hoitajatarta, niin ei tarvinnut olla 
juuri antropologi todetakseen heidät sisa¬ 
ruksiksi. Kyyhkys-äidin naama alkoi sulaa 
kuin voi päivänpaisteessa. Tauno sai ystä¬ 
vällisen hymyn. 

Kyyhkys-äiti otti henkensä komerosta 
kumin ja pyyhki Tipulin päältä pois vetä- 
mänsä mustan roikan. Tytöllä oli sukua. 
Silmätikun virka lakkasi. Tästä lähtien Ti- 
puli kuului ylihoitajattaren kahvivierai- 
siin. 

Ihminen on sitkeähenkinen. Hän ei kuole 
häpeästä. 

Myhkyrä, Saima ja Tipuli olivat iltapäi- 
vätöissä laboratoriossa. Viereisessä huo¬ 
neessa työskenteli heidän valvontansa 
alaisina muutamia oppilaita. Tohtorien 
piti olla perinnäistapojen mukaan poissa 
talosta siihen aikaan. Mitään mieltäylen- 
tävää ei ollut päivän kuluessa tapahtunut 
Kyyhkysessä eikä koko Helsingissä. Kes¬ 
kustelu liikkui rakkauden laveassa ja ehty¬ 
mättömässä aihepiirissä. 

Myhkyrä. 

Sinulle, Saima, annan tepsivän neuvon, 
miten saat miehen. 

Saima. 

Epäilen neuvojesi tepsivyyttä, koska et 
ole niillä itsellesikään kyennyt miestä saa¬ 
maan. 



Myhkyrä. 

Ettenkö olisi saanut! Hyh! Viisikin! 
Mutta en saanut mieleistäni. ”Parempi 
kelpo tyhjä kuin pehkuiset eväät.” 

Saima. 

En minäkään pehkuista huoli. 

Myhkyrä. 

Jollet muuta menettelyäsi, niin saat olla 
ilman tai tyytyä ”pehkuisiin eväihin”. 

Saima. 

Sitä et sinä tiedä. 

Myhkyrä. 

Vanha varis osaa illalla huomispäivän 
sään ennustaa. 

Tipuli. 

Myhkyrä, miksi et minulle neuvoasi 
suo? Tiedäthän minun niitä paremmin 
tarvitsevan kuin Saiman. 



Myhkyrä. 

Sinä et ikinä saa miestä, neuvoinpa tai 
en sinua. 


Tipuli. 

Sinä suorasukaisen kohtelias olet! 

Myhkyrä. 

Kuka uskaltaisi ottaa kaltaistasi jäänaa- 
maa! Olen monesti pannut merkille, että 
jouduttuasi vähänkin kosketuksiin mies¬ 
väen kanssa olet kuin tinaan valettu. Istut, 
mökötät, olet hirveän järkevä ja pakkaat 
pisteliääksi. Hyh. Miehet pelkäävät sellais¬ 
ta naista. Ei! Naisen pitää olla hymyilevä, 
lempeä, tyhmä. Naisen täytyy osata ottaa 
kauniita asentoja, näyttää naisellisuuttaan 
ja avuttomana turvautua vahvempaan su¬ 
kupuoleen. 


Saima. 

Nyt tiedän, miksi Myhkyrä ei ole saanut 
miestä. Miehet ovat pelänneet esitelmiäsi, 
Myhkyrä-parka. Ihme, ettet ole ruvennut 
Kotikasvatusyhdistyksen puhujaksi. 






Myhkyrä. 

Ehkä naimisiin mentyäni otan sen sivu¬ 
toimekseni. 


Saima. 

Aiot siis vielä naimisiin? 

Myhkyrä. 

Kyllä, näyttääkseni sinulle, että halvek¬ 
situt neuvoni tepsivät. 

Tipuli. 

Mutta olethan sanonut, ettet ikinä mene 
naimisiin. Olet kieltänyt meitä toisiakin. 

Myhkyrä. 

Se on niitä nuoruuden ylimielisiä pur¬ 
kauksia. Silloin sanoo niin paljon sellaista, 
mitä ei aiokaan teossa toteuttaa. Silloin 
odotetaan myös sitä ainoaa, kaikkiniele- 
vää, hurmaavaa rakkautta, jonka värisyt¬ 
tävän olemassaolon meille selvittävät ro¬ 
maanit, näytelmät, filmit. Sen odotuksessa 
annetaan monille kelpo aviomieskokelail- 
le rukkasia ja potkuja. Ehkäpä jotkut tun- 



nenaiset lopuksi joutuvat rakkauden hur¬ 
mioon. Järkevä nainen ei koskaan. Paina¬ 
kaa tämä visusti mieleenne, te romaanien 
pilaamat neitoset! Jos sitä jää odottamaan, 
niin rämettyy, rypistyy, kuivuu kuin kaa¬ 
pin nurkkaan unohtunut nauris. Eei! Jär¬ 
kevä nainen valitsee siveän, varakkaan, 
terveen, raittiin, leppeän miehen, saa lap¬ 
sia, hoitaa taloutta, on onnellinen. 

Saima. 

Tämän esitelmäsi valossa on vaikea 
nähdä sinua järkevänä naisena. 

Myhkyrä. 

Minä alan, luojan kiitos, tulla vähän 
kerrassaan järkeväksi. 

Saima. 

Sinulla on siis kiikarissasi siveä, varakas, 
terve, raitis, leppeä mies, jonka aiot lumo¬ 
ta tyhmyydelläsi, avuttomuudellasi ja 
kauneilla asennoillasi? Onnittelen! Mistä 
olet löytänyt ihmeotuksesi? 



Myhkyrä. 

Ei tarvitse mennä merta edemmä ka¬ 
laan. Onhan meillä sellainen ihmeotus täs¬ 
säkin talossa. 


Saima. 

Yliukko! Hyhhyh! Yhtä hyvin voit ru¬ 
veta jääkellaria mielistelemään. 

Myhkyrä. 

Jääkellarissa säilytetään kaikki pilautu- 
vat tavarat. 


Saima. 

Jaa, mutta Yliukko on sellainen jääkel¬ 
lari, ettei sen ovi meikäläisille avaudu. Me 
olemme hänelle pihtejä, saksia, työkaluja, 
ja auta armias, ellemme ole kunnossa tar¬ 
vittaessa. 


Myhkyrä. 

Jaa, jaa, mutta se ei silti pilaa hänen kel¬ 
poisuuttaan avioliittomarkkinoilla. Hän 
on ehdottomasti ihmeotus, jollaisten ole¬ 
massaoloa epäilit. Ja vaikka en häntä ra- 





kastakaan, niin olisin valmis harppaa- 
maan hänen syliinsä, jos hän sen minulle 
avaisi. 


Tipuli. 

Viivana minäkin loikkaisin. Yliukko ja 
isä ovat ainoat miehet, joita kunnioitan. 
Kas Yliukko on mies, jonka kanssa voi 
vaeltaa pimeässä laaksossa kahdenkesken 
vuosikaupalla tarvitsematta pelätä, että 
hän rupeaa hyväilemään. Sellaisen miehen 
kanssa menisin mielelläni naimisiin. Nyt 
kun olen joutunut vanhaksipiiaksi, niin 
karkausvuotena kosin häntä, ellei Myhky¬ 
rä tepsivine neuvoineen ehdi edelleni. 
Luulenpa, että melkein alan huomisesta 
ruveta Yliukkoa rakastamaan. 

Sillä siunatulla hetkellä aukeni ovi Tipulin 
selän takana, ja laboratorion läpi loikki 
Yliukko käytävään, häviten kuin haamu 
katuovesta ulos. 

Myhkyrä putosi istumaan pesuvatiin 
kuin Chaplin ilveilyfilmissä. Saima ei pu¬ 
donnut, mutta hän pudotti koeputken, 



joka helisten lensi tuhansiksi säpäleiksi. 
Tipuli ei pudonnut eikä pudottanut. Hä¬ 
nellä oli vielä niin paljon jähmettymätöntä 
älyä, että osasi kunnioittavasti väistyä pois 
Yliukon tieltä. Jos toivomukset toteutuisi¬ 
vat toivomishetkellä, olisivat nämä kolme 
naista nyt istuneet talon halkokellarissa. 

Myhkyrä osoitti ensin toipumisen 
merkkejä. Siihen luonnollisesti vaikutti is¬ 
tuimen vesiperäisyys. 

Myhkyrä. 

Nyt häpäisin itseni oikein perustuksia 
myöten. Myhkyrä parka, kuinka olet roh- 
keneva katsoa esimiestäsi silmiin! 

Tipuli. 

Tunnen kuolevani häpeästä. 

Myhkyrä. 

Lapsi kulta ei häpeästä kuolla. Se olisi 
liian helppoa. Se täytyy kestää eläen. 

Saima. 

Ei hän meitä tuntenut. 



Myhkyrä. 

Älä sano! Hän tuntee meidät hajustakin 
täällä, vaikkei kadulla tunne naamastam- 
mekaan. Te olette sentään nuoria. Se on 
teille lieventävä seikka. Mutta minä, po¬ 
loisen poika! Voi, voi! 

Saima. 

Ei sinun silti tarvitse pesuvatiin hukut¬ 
tautua. Mielelläni toikkaan sulle laivakyy- 
din Suomenlinnaan. Siellä alkaa olla jo 
vettä vähän enemmälti. 

Nyt vasta alkoivat Myhkyrän tuntoher¬ 
mot jatkaa keskeytynyttä toimintaansa. 
Hän nousi seisomaan. Raikas nauru täytti 
laboratorion. 


Myhkyrä. 

Tämä tapaus on kuin jostain romaanis¬ 
ta leikattu. Mistä? Sitä en jaksa muistaa. 
Yksi pää kesän ja talven. Mutta sen muis¬ 
tan varmasti, että yksi siinä kirjassa pääsi 
onnellisiin naimisiin. 



Tipuli. 

Kaksipas. Eihän yksin voida naimisiin 
mennä. 


Myhkyrä. 

Älä saivartele! Uskokaa minua, tämä 
tietää jotain. Varmasti Yliukko rakastuu 
johonkuhun meistä ja nai. 

Tipuli. 

Sinä olet tietenkin se ”johonkuhu”. 

Myhkyrä. 

Varo itseäsi! Lensithän melkein Yli- 
ukon syliin keikastellessasi oven edessä. 

Tipuli. 

Kunpahan joku minut korjaisi, ettei äs¬ 
keinen julma ennustuksesi kävisi toteen. 

Seuraavana päivänä ennen ylilääkärin 
kierrosta Tipuli ”rappasi” naamansa Sai¬ 
man puuterilla, jotta voisi ilmijoutumatta 
punastua. Myhkyrä vannoi samassa tar¬ 
koituksessa sivelevänsä kaikki paljaat 



paikkansa sinkkivalkoisella. Saima sitä¬ 
vastoin tunnusti olevansa mielissään, jos 
Yliukko saisi hänet punastumaan. 

Määrätyllä hetkellä Yliukko purjehti 
Tipulin osastolle valkoisessa halatissaan. 
Luojan kiitos! Ukko ei vilkaissutkaan hoi- 
tajattareen, murahti vain ohimennen 
aamumurahduksensa ja riensi vuoteelta 
toiselle. 

Kierros oli tehty. Riemumielin Tipuli 
avasi poistujalle oven. Tavallisesti Yliuk¬ 
ko pötki matkoihinsa vilkaisematta avaa¬ 
jaan. Rahastahan he tekivät tehtävänsä. 

On kuitenkin niin, että kun yllätyksiä 
rupeaa tulemaan, tulevat ne läjäpäissä. 
Yliukko pysähtyi kynnyksellä, katsoi tuli¬ 
punaiseksi karahtavaa hoitajatarta, hy¬ 
myili, kumarsi, hävisi. 

Minkä tähden pitää ihmisen laskea 
suustaan sanoja, joista hän saa tehdä tilin 
ennen tuomiopäivää? 

Mikä on avioliitto? 

Se on sellainen liitto, johon Tipulilla ei 
ollut halua liittyä. Pikkutyttönä hän sensi¬ 
jaan oli hartaasti halunnut naimisiin. Kas, 
perheen äidillä olivat hallussaan hillopur- 
kit, pikkuleivät, tortut ym. pikkutytöille 
mieluisat asiat. 

Koulutyttönä hän suri rumuuttaan, 
joka sulki avioliiton portit, suudelmat, 
hellät kuhertelut kuutamopoluilla. 

Tuo kaikki oli nyt voitettu kanta. Elämä 
oli kovakouraisesti tehnyt haaveksivasta 
tytöstä järkevän naisen, liiankin järke¬ 
vän. 

Oliko hän jostain lukenut vai lieneekö 
ainoastaan kuullut avioliittoa verrattavan 
kahteen samaan nuoraan sidottuun vasik¬ 
kaan, jotka rimpuilevat kumpikin suun¬ 
nalleen, että ovat hirttäytyä. Sopiva ver¬ 
taus! 




Kyyhkysen vanhatpiiat vakuuttivat kai¬ 
kissa mahdollisissa tilaisuuksissa toisil¬ 
leen, ettei nykyaikana ollut yhtään täysin 
sopusointuista avioliittoa. Tipulin he kas¬ 
toivat samaan uskoon. Ja todellakaan Ti- 
puli ei ollut tavannut yhtään täysin onnel¬ 
lista avioparia. Valitettavasti hänen tutta¬ 
vapiirinsä oli pieni, joten hänen oli vaikea 
vahvistaa asia päteväksi koko maailmaan 
nähden. Suinpäin ihmiset kuitenkin ryn¬ 
täävät naimisiin. Siinä ihminen muistut¬ 
taa kärpästä. Sekin lentää hurottaa kär- 
päspaperiin, vaikka se on mustanaan va¬ 
roittavia esimerkkejä. 

Tässä on nyt vain yksi kahdeskymme- 
neskuudesosa niistä mietteistä, jotka ris- 
teilivät Tipulin aivoissa, kun hän kiipesi 
veljensä kotiin. 

Tauno-veljeä oli onnistanut hyvin viime 
aikoina. Hän oli etevä kirurgi. Sanottiin 
hänellä olevan erikoiset mahdollisuudet 
kohota maan etevimpien kirurgien jouk¬ 
koon. Kyyhkysen apulääkärin virka, jon¬ 
ka hän nuoruudestaan huolimatta sai, oli 
jo kaunis askel tätä päämäärää kohden. 



Kunnianhimoko vai todellinen tiedemie¬ 
hen into häntä kannusti eteenpäin, sitä oli 
vaikea läheistenkään saada selville? Korvi¬ 
aan myöten hän kuitenkin upottautui lää¬ 
ketieteen ja kirurgian syvyyteen. 

Perhe-elämän taivaalla alkoi vaellella 
mustia pilvenmöhkäleitä. Lahja ei voinut 
kärsiä, että hänet syrjäytettiin toiselle sijal¬ 
le. Sitäpaitsi oli Taunolla muutamissa asi¬ 
oissa hänen mielestään Noan aikaiset aja¬ 
tukset. Tauno oli kotona tottunut siihen, 
että äidin aika kuului kokonaan perheelle 
ja lapsille. Hän vaati Lahjalta samaa. Sil¬ 
loin syntyi sota. Tauno sai kuulla, ettei 
Lahja ollut uhrannut toivorikasta elä¬ 
määnsä ruvetakseen lapsenpiiaksi, sukan- 
parsijaksi, keittäjäksi, siivoojaksi. Kun 
Tauno halusi kuulla, mitä varten hän sit¬ 
ten oli naimisiin mennyt, sulkeutui vaimo 
kammioonsa, ei syönyt, ei juonut, ei pu¬ 
hunut. 

Tämmöiset mökötyskuurit eivät olleet 
hauskoja. Vapautuakseen niistä Tauno 
hankki taloon pari naista, jotka toimittivat 
perheenäidin ja palvelijan tehtävät. Rouva 



sai omistautua taipumuksilleen”, tai¬ 
pumukset” eivät olleet tuottavaa laatua, 
päinvastoin ne aiheuttivat tuntuvia lisä¬ 
menoja. Nämä lisämenot uhkasivat avio- 
onnea uudella ukkosilmalla. 

Rikasta tehtailija-isää ei ollut enää ole¬ 
massa. Hän oli niitä uudenaikaisia liike¬ 
miehiä, jotka lopettavat uransa tekemällä 
kahdeksannen reiän päähänsä. Sen tien 
menivät Lahjan suuret perinnöt. Hän sai 
tyytyä miehensä hankkimaan vaatimatto¬ 
maan tuloon. 

Lahja-rouvalla ei ollut säästäväisyystai- 
pumusta. Hän kuului niihin naisiin, jotka 
saavat valtion virkamiehet vähän väliä rui- 
naamaan palkankorotusta ja ei-valtionvir- 
kamiehet elämään yli varojensa. Tauno 
parka! Hän oli velkainen. Hänen olisi pitä¬ 
nyt elää säästäen ja maksaa entiset velkan¬ 
sa, mutta vierellä marisi vaimo rahaa, ra¬ 
haa, rahaa. Hän sai kuulla viisitoista ker¬ 
taa päivässä olevansa ahne, saituri, kitu¬ 
piikki, kitsas, kun koetti jäljestää suuta 
säkkiä myöten, ettei tarvitsisi seurata ap¬ 
pensa viitoittamaa tietä. 



Täällä Helsingissä oli rahasta tullut päi¬ 
vän polttavin kysymys. Tauno piti päänsä. 
Tulojen täytyi riittää, uutta velkaa hän ei 
enää tekisi. Lahjan itku ja mökötys eivät 
tehonneet. Senkin vähän ajan, jonka Tau¬ 
no ennen omisti perheelleen, hän käytti 
nyt kokonaan opintoihinsa ja töihinsä. Pa¬ 
himmissa tapauksissa hän kutsui sisarensa 
selvittämään sotkeutuneita asioita. 

Siksipä rauhan välittäjä Tipuli huokasi 
haikeasti painaessaan veljensä huoneiston 
ovikellon nappia. Mikähän loistoesine oli 
taasen saanut perheen pääjäsenten peri¬ 
aatteet kissanhännänvetoon? 

Tauno tuli avaamaan ovea. 

”Hanki hiljaisuutta taloon! Ja valmista 
kunnollinen kahvi, meille tulee vieras!” 
sanoi veli ja pyörähti matkoihinsa, ennen¬ 
kuin Tipuli ehti kysyä mitään. 

Lapset kirkuivat huoneessaan. Parasta 
mennä heidän suunsa ensiksi tukkimaan. 

”Mikä kultasia vaivaa?” 

Molemmat kirkujat kääntyivät oveen 
päin. 

”Täti!” Pikku kasvot kirkastuivat. Mo- 




lemmat hyökkäsivät tädin luo. 

”01etteko te tapelleet? Hyh, hyh! Isot 
pojat!” 

Täti istuutui nojatuoliin. Pojat kiipesi¬ 
vät syliin. Silmät kuivattiin, nenät puhdis¬ 
tettiin. Taunolla ei ollut muita lapsia kuin 
nämä viisivuotiaat kaksoset. Lahja sanoi 
niissä olevan aivan kylliksi, eikä hän eri¬ 
koisesti näitäkään hellinyt. Siksi pojat oli¬ 
vat kovasti kiintyneet tätiin, joka aina 
leikki mielellään heidän kanssaan. 

"Emme ole tapelleet, mutta äiti löi mei¬ 
tä. Isä ajoi pois luotaan. Kaisa meni ulos”, 
sanoi Esko. 

”Täti ei lyö, täti ei aja meitä pois, täti ei 
mene pois, ennenkuin aamulla”, mielisteli 
Asko. 

Pari omenaa, jotka löytyivät tädin ih¬ 
meellisen syvästä taskusta, poisti koko¬ 
naan lastenhuoneesta pahanmielen. Täti 
sai nöyrästi ruveta autoksi ja kuljetella 
herrasväkeä nurkasta nurkkaan. Ilo oli 
ylimmillään. 

Makuuhuoneen ovi aukeni. Lahjan kau¬ 
niit, itkettyneet kasvot näkyivät aukossa. 



”Hei, oletko sinäkin kotona! Luulin si¬ 
nun olevan kaupungilla”, puheli ovela 
’auto\ 

Lahja vilkaisi kälyynsä. He eivät olleet 
koskaan olleet oikein hyvät ystävät, mutta 
tulivat mainiosti toimeen keskenään. 
Vaikkei Tipuli koskaan luopunut periaat¬ 
teistaan, hän oli aina valmis auttamaan ja 
palvelemaan. Siitä Lahja piti. Ihmeellisen 
viisaita neuvojakin hänen pienessä pääs¬ 
sään vilisi. Sitten hän oli hyvällä tuulella, 
piti pojista eikä koskaan pyrkinyt olemaan 
Lahjaa etevämpi. Taunon ja Lahjan kiis- 
tellessä hän ei asettunut kummankaan 
puolelle. Mieluimmin hän sellaisissa ta¬ 
pauksissa oli vaiti, vedottaessa koetti kek¬ 
siä välityssuunnan. Välisti, vain välisti oli 
Lahja huomaavinaan pilkallisen väläh¬ 
dyksen kälyn silmissä, mutta se hävisi 
aina, ennenkuin toinen ehti sitä tarkata. 

”Kotona olen. En viitsi lähteä mihin¬ 
kään, kun olen niin maatiaisen näköinen.” 
Lahja retkautti itsensä nojatuoliin. 

”Menkää ostoksille, pojat! Auto menee 
pirssiin. Toof, toof. 



Pojat alkoivat kääriä leluja paperiin. 
Auto huristi ärtyneen äidin jalkojen juu¬ 
reen pirssiin. 

”Minusta sinä et ole ollenkaan maatiai¬ 
sen näköinen.” 

”Vai en! Katso päätäni! Voiko sivisty¬ 
neellä naisella enää olla tämän siivotto- 
mampaa päätä?” 

”Enpä luulisi.” 

”Nykyään on lyhyt tukka muodissa. Se 
sopii niin mainiosti minulle. Se on helppo 
hoitaa, ja se nuorentaa.” 

”Mikset leikkauta?” 

”Tauno ei anna. Hän sanoo apinoiksi ja 
paviaaneiksi leikkotukkaisia naisia.” 

”Hyvänen aika! Oletko tullut niin riip¬ 
puvaiseksi miehesi mausta ja mielipiteistä. 
Se ei ole uudenaikaista.” 

”Taunon mausta välitän viisi.” 

”No, sitten shinglautat jo huomenna.” 

”Niin, mutta hän ei luvannut minulle 
rahoja uuteen hattuun.” 

”Vastahan viikko sitten ostit pari hat¬ 
tua.” 

”Te olette koko suku samanlaisia. Ha- 



tut ovat liian suuria shinglattuun pää¬ 
hän.” 

”Vaihda! Vielä he ne vaihtavat tai pie¬ 
nennytä!” 

”En ole tottunut perumaan kauppojani 
ja pienentelemään vaatteitani. Isä ei kos¬ 
kaan pakottanut minua sellaiseen. Sain 
aina mitä halusin. Isä oli maailman par¬ 
hain mies. On kauheaa olla naimisissa 
barbaarimaisen miehen kanssa.” 

”Minulla ei ole siinä asiassa kokemuk¬ 
sia. Mutta — eräässä asiassa on minulla¬ 
kin kokemuksia. Hajoita nutturasi! Laitan 
hiuksesi siten, että ne erehdyttävästi muis¬ 
tuttavat leikkotukkaa.” 

Tipuli oli kovasti väsynyt. Hän oli aher¬ 
tanut koko päivän osastollaan. Mutta täs¬ 
sä ei auttanut välittää väsymyksestä. Vel¬ 
jen kotirauha oli saatava palaamaan. Vä¬ 
lillä hän kiidätteli autona poikia kaupasta 
toiseen, välillä pirssissä kampasi ja pöyhi 
äidin kultaisia hiuksia. 

"Tällainen tukkalaite sopii sinulle. Se ei 
ole tavallinen. Joka naisellahan nyt on 
polkkatukka. Todella hienot naiset eivät 



seuraa muodin oikkuja. Heillä on omat 
persoonalliset kampauksensa ja pukunsa. 
No, me kai emme kuulu tuohon onnelli¬ 
seen naisluokkaan, joka voi olla sellainen 
kuin haluaa. Meidän täytyy seurata muo¬ 
tia yhtä tarkasti kuin jonkun puotineidin 
voidaksemme olla hienoja ja sivistynei¬ 
tä.” 

Kampauspuheella oli toivottu vaikutuk¬ 
sensa. Lahjan persoonalliset vaistot heräsi¬ 
vät. Hän tietysti oli erikoinen ja tahtoi 
pysyä sellaisena. Seuraa vien viikkojen ai¬ 
kana saivat tohtorinna Hyrkkään ystävät 
kuulla kaunosanaisia esitelmiä persoonal¬ 
lisesta pukeutumisesta ja kampauksesta. 

Sillä aikaa kuin Lahja pyörästeli peilin 
edessä, meni Tipuli keittiöön täyttämään 
veljensä toista määräystä. Pojat seurasivat 
kintereillä. 

Hyvin järjestetyssä taloudessa ovat mo¬ 
lemmat apulaiset yhtaikaa iltalomalla. Ti¬ 
puli sai yhdistää virat, keittää kahvia, kat¬ 
soa lapsia. 

Keittiössä alkoi iloinen elämä. Täti hää¬ 
ri hellan luona. Asko istui lattialla kahvi- 



mylly säärien välissä. Esko käytti konetta 
ja lisäsi papuja kahaan. 

”Jospa täti jäisi meille iäksi!” toivoi 
Esko. 

”Ei täti voi jäädä. Tädin täytyy hankkia 
itselleen mies. Hän on siinä iässä”, sanoi 
Asko vakavasti. Hänen viisivuotinen pik- 
kupäänsä tallensi mainiosti aikuisten ajat¬ 
telemattomia sanoja. 

”Häh?” Täti kääntyi ällistyneenä vel- 
jenpoikaan päin. 

”Ellet pidä kiirettä, jäät vanhaksipiiak¬ 
si”, jatkoi Asko kääntyen myös tätiin 
päin, mutta sitten hänkin halusi pyörittää 
myllyä. Kun Esko ei sitä sallinut, joutuivat 
veljekset tukkanuottasille. Täti nosti kah¬ 
vimyllyn hyllylle ja erotti tappelijat. Hän 
otti toisen parkuvan ja sätkivän tenavan 
toiseen kainaloon, toisen toiseen. Täydes¬ 
sä lastissa laiva lähti purjehtimaan höy¬ 
hensaarille. 

”Huutakaa kovemmin, sillä satama jo 
näkyy!” neuvoi täti matkien höyrykonet¬ 
ta. Pojat olivat heti suostuvaisia laivaleik- 
kiin. Potkurit kävivät, sumusireenit vin- 



kuivat. Vaappuva alus tulla hurotti keit- 
tiöovisalmesta eteismerelle. Sen aikaan¬ 
saama melu oli valtava. 

Töksis! Komea laiva seisahtui keskelle 
selkää. Kari. Haaksirikko. Lasti mulskahti 
mereen. 

Tipuli seisoi esimiehensä Yliukon edes¬ 
sä. 

”Saanko esittää sinulle tämän meluavan 
joukon. Sisareni ja toivorikkaat jälkeläise- 
ni”, esitteli Tauno. 

” Anteeksi, neiti! Olen varmasti nähnyt 
teidät ennenkin.” 

No, totisesti! Ei ollut sittenkään teesken¬ 
telyä, ettei Yliukko tuntenut alamaisiaan 
näiden ollessa omissa vaatteissaan. Mutta 
eipä ollut Ukossa pisaraakaan sairaala- 
kankeutta. Hän hymyili, hän katsoi, hän 
kumarsi. Siinä seisoi koko herttaisuudes- 
saan lapsuudenajan suutelijaherra. 

”Siltä minustakin tuntuu”, veikeä hymy 
ilmestyi Tipulin suupieliin. 

”Nyt muistan. Te istuitte toissa iltana 
takanani teatterissa katsomassa ’Liitupii- 
riä’. Teillä oli tuo sama puku.” 




Siunatkoon! Hän tunsi puvut, mutta ei 
puvun omistajaa. 

"Olemme tavanneet muulloinkin. 
Olemme jutelleetkin.” 

”Sitä en todellakaan jaksa muistaa.” 
Yliukko katseli huvitettuna kirkassilmäis- 
tä, nuorta tyttöä, jonka hameen helmassa 
riippui kaksi luottavaista vekaraa. Tipuli 
olisi ollut kovin imarreltu, jos hän olisi 
tiennyt, mitä miellyttäviä arvosteluja liik¬ 
kui esivallan korkean otsan takana. 

”Muistatteko, kun eräs pikku tyttö ja 
poika ajoivat pillastuneilla hevosilla au¬ 
tonne edellä? Saman tytön pelastitte kana- 
vaherran hopeahelaiselta kepiltä. Se tyttö 
olen minä.” 

Jo muisti. Muisti naisen ja suudelmat¬ 
kin. Taisi muistaa ne paremmin kuin pe¬ 
lästyneen tytön. Vaijo häilähti kasvojensa 
yli. Hymy kangistui. 

”Muistelenpa tosiaankin kerran pelasta¬ 
neeni pikkutytön syyttömästä saunasta”, 
virkkoi hän harvakseen. Sitten hän ikään¬ 
kuin vapautui jostain surullisesta muistos¬ 
ta ja jatkoi ystävällisesti. ”Vai olette te se 



pikku tyttö. Sittenhän olemme vanhoja 
tuttavia. Ehkäpä te juuri siksi kiinnititte 
huomiota teatterissa.” 

Oo! Kyyhkynen tulee kuhertamaan it¬ 
sensä kateudesta leikkuupöydälle, kun saa 
kuulla Yliukon tunnustuksen. 

”Mutta Paavo, etkö häntä todellakaan 
sen paremmin tunne?” puhkesi Tauno se¬ 
littämään. ”Hänhän on Kyyhkysessä sisä- 
tautiosaston hoitajatar.” 

Yliukko hölmistyi. Hölmistyi täydelli¬ 
sesti. 

”Mitä? Oletteko te pikku neiti... nei¬ 
ti... Pusu?” 

”Kyllä.” 

”Hän on myös Eskon ja minun täti!” 
liitti siunattu Asko vapauttavasti. Yliukko 
kumartui kaksosten puoleen. 

”Nuori, lupaava, ulkomailla mainetta saa¬ 
vuttanut viulutaiteilija Erkki Erä saapui 
eilen kotimaahan neljä vuotta kestäneeltä 
opintomatkaltaan. Tänään tulee taiteilija 
pääkaupunkiin esiintyäkseen solistina sin¬ 
foniakonsertissa. Hän antaa myös muuta¬ 
mia omia konsertteja täällä ja maaseudul¬ 
la”, luki Topias Uutta Suomea. Hän luki 
aina sanomalehdet ääneen, vaikkei olisi 
ollut ketään kuulemassa. Nyt lankesivat 
sanat täysilukuiselle kuulijakunnalle. Hoi¬ 
tokunta särpi päiväkahviaan. 

”Mikä Pusulle tuli? Ethän liene istunut 
nuppineulan käijelle?” 

Tipuli pompahti todella seisomaan kuin 
istumapaikka olisi kärjistynyt pistäväksi. 
Hän tempasi lehden ällistyneen Topiaan 
kädestä. Myhkyrän täysi kahvikuppi teki 
vallankumouksen. Pöydässä vallitsi kah- 
vinpaisumus. 



”Taas raivoo Herodias...”, alkoi 
Kyyhkysen Krysostomus, täti Myhkyrä, 
pitää esitelmää ihmisistä, jotka ovat afek- 
tien vallassa. 

Tipuli ei kuullut sanaakaan tästä kor- 
keastioppineesta esitelmästä. Hän näytti 
nielevän Uuden Suomen silmillään. 

”Myhkyrä pidä huoli osastostani! Vii- 
vyn enintään pari tuntia”, sanoi hän viska¬ 
ten lehden Topiaan silmille ja livisti tie¬ 
hensä, ennenkuin hämmästyneet toverit 
ehtivät tehdä kysymystäkään. 

”Pusu! Onko hän tullut hulluksi?” toin¬ 
tui Myhkyrä. 

”Vielä mitä! Panen pääni pantiksi, että 
hän menee asemalle tuota viulutaiteilijaa 
vastaan, mikä hänen nimensä nyt oli. 
Näin selvästi, kuinka hän hätkähti ja sil¬ 
mät rupesivat loistamaan, posket hohta¬ 
maan, kun Topias mainitsi taiteilijan ni¬ 
men”, ilmoitti Aune, sillä hän oli yöeläi- 
men tarkoilla silmillä nähnyt kaikki. 

”Ei hän ole koskaan maininnut mitään 
taiteilijatuttavuuksistaan”, huomautti Sai¬ 
ma. 



”Onko hän sitten puhunut meille muis¬ 
ta tuttavuuksistaan? Tyttö on salaperäi¬ 
nen. Todellisuudessa tiedämme perin vä¬ 
hän hänestä. Olen pitänyt häntä aina kyl¬ 
mäverisenä tyttönä, niin että olen perin 
pohjin hämmästynyt, kun hän kaatoi kah- 
vikuppini ja ryntäsi ulos kuin kuumaveri- 
sin mustalainen.” Myhkyrä katseli kulmat 
kurtussa kahvista esiliinaansa. 

”Minusta hän sentään olisi saanut kau¬ 
niisti pyytää sinua huolehtimaan osastos¬ 
taan eikä komentaa kuin piikaa. Älä huo¬ 
lehti, älä kiusallakaan! Niin minä sinuna 
tekisin”, intoili Saima. 

”Sen kyllä uskon. On niin sinun tapais- 
tasi ehdottaa jotain tuollaista”, karahti 
Topias Myhkyrän puolesta. 

Mutta Tipuli loikki jo kaukana kadulla. 
Satoi räntää. Ihmiset kulkivat etukuma¬ 
rassa, takinkaulus mahdollisimman pys¬ 
tyssä, kasvoilla kiusaantunut, kiukkuinen 
ilme. Arvaahan sen. Housujen prässäykset 
kastuivat, rutistuivat, rähjäytyivät. Nais¬ 
ten kiharat oikenivat, riippuivat korvalli¬ 
silla kuin noitaämmän hapset. Maali ja 



puuteri juoksivat arveluttaviin kasoihin ja 
juormuihin. 

Tipulia eivät pistävät räntäpisarat kiu¬ 
sanneet. Hänen kiharoitaan ne eivät oiko- 
neet. Päinvastoin ne kipristyivät entistään 
somempiin kiemuroihin, jotka liimautui¬ 
vat liekehtiviin poskiin. Takki ei liioin pe¬ 
lännyt vettä ja räntää. Se oli tehtykin pa¬ 
hoja ilmoja eikä komeilua varten. Hän 
tunsi oikein elävänsä ponnistellessaan vii¬ 
maa ja sadetta vastaan. 

Kyyhkysestä oli pitkä matka asemalle. 
Tipulin täytyi kiivetä raitiovaunuun eh- 
tiäkseen ajoissa junan tulolle. Hänen oli 
niin hyvä olla. Hän loisti kuin Stockman¬ 
nin tavaratalo iltavalaistuksessa. 

Pilimp! 

Herra ja kaksi neitiä tulivat räpistellen 
vielä viime tingassa vaunuun. Opiskelijoi¬ 
ta, koska puhuivat tenteistä. Tipuli hy¬ 
mähti muistellessaan omia nolosti päätty¬ 
neitä lukujaan. Millainen kakara hän oli¬ 
kaan ollut silloin! No, leipänsä hän nyt 
sentään hankki, vaikkei voinutkaan sitä 
tehdä haluamallaan tavalla. 



Ikäänkuin arvaten Tiputin leipäiset aja¬ 
tukset hypähti erään rouvan täysinäisestä 
toripussista kaunis, ruskea leipä lattialle. 
Se kiersi äsken tulleen herran jalkoihin, 
pyörähti pari kertaa ympäri ja asettui le¬ 
poon kuin parhaalle pöydälle. Herra kat¬ 
sahti, mikä hänen kiiltäviä kalossejaan hy¬ 
väili. Huomasi leivän. Kumartui. Ojensi 
sen kohteliaasti punastelevalle omistajal¬ 
le. 

Taivassalo ja pienet kivet! Siinähän sei¬ 
soi Kullanvaaran Jussi. Jussi oli opettajak¬ 
si päästyään suorittanut ylioppilastutkin¬ 
non ja lueskeli nyt maisteriksi. Tipuli ei 
ollut tavannut Jussia pariin vuoteen, sillä 
Jussi oleskeli kesät ulkomailla, eivätkä he 
Helsingissäkään olleet sattuneet yhteen. 
Kotoa Tipuli sai kuulla, että tänä vuotena 
Jussin pitäisi päästä maisteriksi. 

"Päivää, Jussi!" sanoi Tipuli iloisesti. 

Herra Kullanvaara katsahti vaunussa 
olijoihin. Jo hän tunsi Tipulin. 

"Kas, päivää, neiti!" Pieninkään hymyn 
häive ei noussut Jussin kasvoille, vaikka 
hän kohotti lakkiaan kuin gentlemanni, 





jolla on takanaan ristiretkiin ulottuva esi- 
isäin jono. Sitten hän kääntyi välinpitä¬ 
mättömästi pois Tipulista muodikkaiden 
seuralaistensa puoleen. 

Tipulista tuntui, kuin olisi märällä ruk¬ 
kasella lyöty päin hänen naamaansa. Kat¬ 
kerat ajatukset sumensivat loistavat keh¬ 
räsilmät. Pois vaunusta! Hän ei tahtonut 
olla herra Kullanvaaran kanssa saman ka¬ 
ton alla. 

Vasta kun räntä ja tuuli hakkasivat hän¬ 
tä kasvoihin kadulla, hän saavutti mielen 
tasapainon. 

”Sinä olet itserakas höntti”, haukuskeli 
Tipuli itseään. ”Katso nyt märkää, rypis¬ 
tynyttä takkiasi! Luuletko sinä, että hie¬ 
not, knallipäiset herrat kehtaavat tunnus¬ 
taa olevansa lähemmin tuttuja kaltaistesi 
rääsyruhtinattarien kanssa, varsinkin kun 
heillä on seurassaan näyteikkunasta otet¬ 
tuja muotinukkia. Opi muistamaan, että 
Jussista on paisunut suuri herra, jota sinä 
et voi enää hiuksista ravistella! Hän on 
mennyt pitkin askelin eteenpäin, sinä olet 
pysynyt paikallasi. Kurkista lähimpään 




näyteikkunaan, niin näet, miten nenäsi 
muistuttaa parsinneulaa!” 

Ja Tipuli kurkisti ensimmäiseen näy¬ 
teikkunaan. Ei nenä vielä ollut parsinneu¬ 
lan näköinen. Hän naurahti ääneen. 

”Minulleko nauratte?” kivahti ärtyinen 
vanha neiti. Tipuli käännähti päin. Hän ei 
ollut huomannut ollenkaan vierellään ki¬ 
haroitaan kohentelevaa kummitusta. 

”Varjelkoon! Omalle nokalleni nau¬ 
ran.” Iloisena tepasteli Tipuli tiehensä. 

Turun juna läheni viheltäen laituria, 
kun Tipuli ryntäsi juoksujalkaa sillalle. 
Hänen silmänsä keksivät heti rouva Soro¬ 
sen, Erkin nuorimman sisaren, joka oli 
veljeään vastassa puolikasvuisen poikansa 
kanssa. Rouva ei tuntenut Tipulia. Olihan 
se mahdottomuuskin, sillä rouva ei ollut 
nähnyt häntä seitsemään vuoteen. Nuoret 
tytöt muuttuvat siinä ajassa enemmän 
kuin täysikasvuiset rouvat. 

Tipuli pysyttelihe rouvan lähettyvillä. 

Jarrut natisivat. Juna pysähtyi. Tipuli 
revautti silmänsä selkoselälleen. 

Tuolla, tuolla seisoi Erkki! Tipuli pu- 



jahti lähemmäksi. 

Kylläpä Erkistä oli tullut miehekäs nii¬ 
nä neljänä vuotena, joina Tipuli ei ollut 
häntä nähnyt! Ohikulkevat naiset vilkuili¬ 
vat ihastuneina häneen. Hän oli aivan lii¬ 
an kaunis mieheksi. Hän näkyi itsekin ole¬ 
van selvillä soreudestaan. Ylhäisesti kuin 
kreivillinen rakastaja teatterilavalla hän 
laskeutui vaunusta. Ja uusi viulukotelo oli 
hänellä kädessä. Uusi Erkki. Kasvoilla oli 
vain entinen, tuttu hymy. Se nostatti heti 
kauniin hymyn Tipulinkin huulille. 

Taiteilija tervehti sisartaan ja tämän 
poikaa. Suku ensin. Ei toki suudellut. Oli 
siinäkin entisensä tapainen. Puristi kättä ja 
näppäsi leikillisesti siskoa olalle. 

Hänellä näkyi olevan nainen muka¬ 
naan. Pieni, siro turkispallo, pikisilmä. 
Kuka? 

Tipuli harppasi askelen lähemmäksi. 

Säestäjä! Vai niin. Vai täytyi säestäjä 
tuoda ulkomailta. Hm. Ihana turkispallo 
taisi hoidella sivutoimenaan Saaran vir¬ 
kaa, ehkä Saara XIII:ta. 

Vihdoin loppuivat tervehdykset. Tipu- 



Iin sydän nousi kurkkuun, se hupsu. Nyt 
olisi hänen vuoronsa. 

”Vanhassa, rakkaassa Helsingissä jäl¬ 
leen”, sanoi Erkki. Hänen silmänsä sattui¬ 
vat parin askelen päässä seisovaan tyttöön. 
Tytöstä ne siirtyivät ohikulkeviin ihmisiin, 
asemarakennukseen, taivaaseen, joka syyti 
silmille vettä ja räntää. Sitten hän pujotti 
kätensä turkispallon kainaloon. Taiteilijat 
vastaanottajineen lähtivät kävelemään 
odotussaleihin päin. 

Vaatimattomasti, melkein köyhästi 
puettu tyttö seisoi kivettyneenä. Erkki ei 
ollut tuntenut häntä! Tai ei ollut tahtonut 
tuntea. 

”Tipuli! Hän ei tuntenut sinua! Hän 
näki sinut, katsoi sinua, mutta sinä olit 
hänelle yhdentekevä, samanlainen kuin 
tulitikunpätkä, jota hän potkaisi kiiltävän 
kenkänsä kärjellä. Sinä olet höpäkkö, 
vaikka et ota sitä uskoaksesi. Erkki on 
kuuluisa, tulee kuuluisammaksi. Hänellä 
on parempia tuttavuuksia kuin vanhat 
koulutoverit.” 

”Niin! Mutta hän sanoi, että kielet kat- 



ketkoot viulustani, jos sinut unohdan.” 

”Usko sinä kakarana annettuihin lu¬ 
pauksiin, niin kyllä saat sydänsuruja itkeä 
vollottaaksesi. Tyydy sinä vain kauniisti 
elämään myyränelämääsi!” 

”Tyydynhän, tyydynhän. Olisi ollut niin 
hauskaa, jos hän olisi edes sen verran tun¬ 
tenut kuin Jussi äsken. Olisi hiukan nyö¬ 
kännyt edes.” 

”Hyvä, ettei nyökännyt. Sinä olet reilun 
kädenpuristuksen arvoinen.” 

”Pidin häntä parempana kuin Jussia, 
kuitenkin Jussi alentui tuntemaan minut, 
mutta Erkki...” 

”Parempi Erkki on kuin Jussi. Sinä olet 
vain nyt niin katkeralla tuulella, ettet jaksa 
ajatella. Älä ole niin itserakas, että lajitte- 
let ihmiset hyviin ja huonoihin sen mu¬ 
kaan, tervehtivätkö vai eivät sinua.” 

”01i miten oli. Haluan itkeä.” 

”Itke, itke! Sadetta seuraa pouta.” 

”Eikö hän tullutkaan tässä junassa?” sa¬ 
noi ystävällinen junailija seisahtuen katke¬ 
rasti itkevän tytön eteen, joka seisoi yksin 
suurella laiturisillalla. ”Älkää olko pahoil- 



lanne! Huomenna hän tulee varmasti.” 

Tipuli ei vastannut. Hän lähti kävele¬ 
mään pois tuntien itsensä hylätyksi kuin 
räntäpisara, jota jokainen jalallaan tallasi. 
Hän antoi kyyneleittensä virrata. Kukapa 
tässä ihmispesässä välitti toisen suruista ja 
kyynelistä. Jokainen eli omaa itsekylläistä 
elämäänsä. Suurkaupungissa tunsi itsensä 
yksinäisemmäksi kuin Lepikkomäen syn- 
kimmässä salossa, jossa jokainen puu hei- 
lutteli ystävällisesti oksiaan lohduttomal¬ 
le. 

Kahvikestit Myhkyrän ”yksityiselannos- 
sa”. Ei ollut kylläkään hänen kolmaskym- 
menesviides syntymäpäivänsä. Hän oli 
saanut kakun eräältä potilaaltaan, joka oli 
parantunut hänen hellässä hoidossaan. 
Toverit olivat pitämässä kristillistä tasaja¬ 
koa. Henkevä keskustelu liikkui sen poti¬ 
laan ympärillä, jonka kauniit pohkeet oli 
halla vienyt silkkisukkien sisästä. 

Keskeytys kimposi lattialle hengästy¬ 
neen Tipuli Pusun hahmossa. 

”Tiedättekö, tiedättekö hirveän suurta 
uutista?” hän huohotti. 

”Täytyykö häneltä leikata jalat poik¬ 
ki?” 

”Onko toinen auto ajanut satama-altaa¬ 
seen?” 

”Onko joku upseeri...?” alkoi upsee- 
reihin ihastunut yövalvoja. 

”Älkää, hyvät ystävät, yrittäkö arvata! 



Te ette sitä ikinä arvaisi. Sanokaa yksin¬ 
kertaisesti näin: ’Rakas Tipuli, sano se 
meille!’ Myhkyrä, istu tai varaa ainakin 
kuiva paikka taaksesi... no ... korkea 
jännitys!... Minä kävelin ... Yliukon 
kanssa.” 

”Älä valehtele!” laukesi kuin yhdestä 
suusta. 

”Jodipullo tänne! Piirretään hänelle 
viikset, niin oppii puhumaan totta.” 

”Se on totta!” 

”Topias, käy jodipullo!” 

Jodipullo tuli. 

”Puhutko totta, Pusu!” 

”Minä kävelin Yliukon kanssa.” 

”Seis! älä piirrä! Jodi on liian hyvää 
tuollaisen häpeämättömän valehtelijan 
naamaan.” Myhkyrä pauhasi. 

”Yliukkoako ryntäsit viikko sitten ase¬ 
malle tapaamaan räntäsateessa? Sanopa 
totuus! Yliukolleko olet tämän viikon ai¬ 
kana kaikkina joutohetkinäsi kirjeitä kir¬ 
joitellut? Anna Tipuli Heikintytär Pusu, 
luuletko sinä, että meillä on aivot vanhas¬ 
ta sideharsosta?” 




Kun Tipuli illalla istui huoneessaan, Myh¬ 
kyrä pyöri sinne neuleineen. Hän kutoi 
kaikki joutoajat sukkia, jotka hän sitten 
omakätisesti jakeli katujen risasukkaisille 
lapsille. Ei hän ollenkaan kutonut hyvän¬ 
tekeväisyystarkoituksessa, selitti hän, ai¬ 
kansa kuluksi vain. Kädet ristissä ei ai¬ 
kaihminen ilkeä istua, ajatusta vaativaa 
työtä ei jaksa tehdä, kas silloin sukankudin 
on ihanteellinen työ. Ruumis lepää, ajatus 
on huviretkellä ja sukka valmistuu. 

”Sinä tekisit hyvin jalosti, jos edes hiu¬ 
kan vihjailisit, mitä tietää tämä alituinen 
kirjoitteleminen?” 

"Itsehän äsken sen niin hyvin selitit. 
Sulhaselle kirjoitan.” 

”En usko.” 

"Ole uskomatta ja istu hiljaa!” 

”En tee kumpaakaan. Tulin juttele¬ 
maan.” 

”En halua kuulla juttujasi.” 

"Mitä muutakaan voisit tehdä?” 

"Heitän sinut ulos.” 

"Milloin olet nähnyt tuulen kiviä heilut- 
televan?” 



"Rakas Myhkyrä!" 

"Jopa muuttui ääni kelloon. Poistun 
heti. Kuule, mitä Yliukko jutteli sinulle 
kävellessänne?" 

"Itsehän todistit, etten ole Yliukon 
kanssa kävellytkään." 

"Se on yhdestoista asia se. Tarpeen vaa¬ 
tiessa todistan sinut vaikka kiinalaiseksi. 
Näin omilla silmilläni, miten Yliukko 
saattoi sinut pienelle portille." 

"Minkä tähden sitten väität valheek¬ 
si ...?" 

"Sinä olet kana! Sinä et ymmärrä yh¬ 
tään mitään. Mitä juoruja nousisi talossa, 
jos todella tiedettäisiin Ukon kävelleen 
kanssasi.” 

"Hyvänen aika! Enhän voinut käskeä 
häntä laputtamaan tiehensä!" 

"Et, mutta voit pitää nokkasi kiinni ja 
olla kaakattamatta sitä koko kanalauman 
kuullen." 

"Eihän se mikään salaisuus ole." 

"Ei ole nyt. Voi vielä tulla. Sinä olet täysi¬ 
verinen hullu, jollet heitä mertaasi järveen, 
kun suuret kalat rannalla posuavat.” 



”Myhkyrä, olet parantumaton salape¬ 
räisten juttujen punoja! Yliukko oli vierai¬ 
silla veljeni luona. Kun satuin lähtemään 
aikaisemmin pois, hän lähti mukaan. Kos¬ 
ka meillä oli sama matka, niin hänen oli 
melkein pakko saattaa minua.” 

”Ajattele! Hän satuttautui kanssasi yht¬ 
aikaa veljesi luo. Tämä tietää jotain.” 

”Kuristan sinut. Hänellä ei ollut aavis¬ 
tustakaan minun siellä olostani. Vasta 
kahvipöydässä tapasimme.” 

”Mistä juttelitte matkalla?” 

hermostuneista ihmisistä ja paranto¬ 
loista, joita pitäisi heitä varten perustaa.” 

”Oi, miksi ette puhuneet unettomuu¬ 
desta, joka vaivaa naimattomia ihmisiä?” 

”Säästin sen sinun varallesi. Minuahan 
ei unettomuus kiusaa. Liika uni parem¬ 
minkin.” 

”Älä ole ylimielinen, Tipuli. Sinulla on 
nyt mainio tilaisuus napata hyvä kala 
verkkoosi. Hiukan veikistelet ja keikute¬ 
let, niin...” 

”Inhoan veikistelyä ja keikistelyä. La¬ 
puta nyt matkoihisi! Sinua en missään ta- 



pauksessa huoli puhemieheksi.” 

”En pyrikään. Minusta on vain suuri 
synti, että kaltaisesi tytöt jäävät vanhoiksi- 
piioiksi, kun kaikenlaiset himphamput 
menevät naimisiin.” 

"Hommaa itsesi ensin naimisiin, sitten 
vasta otamme minut päiväjäijestykseen!” 

"Aina minä huolehdin omat asiani. 
Sinä et näytä osaavan sitä taitoa. No, no! 
Älä, nyt suutu! Menenhän minä. Muista 
vain, etteivät isot kalat aina rannassa ui!” 

"Saima, lähdetkö kanssani? Ostaisin pu¬ 
vun itselleni”, pyysi Tipuli. 

Saimaa ei huolinut tällaiseen hommaan 
kahdesti pyytää. Pukujen osto kuului hä¬ 
nen alaansa. Kaikki Kyyhkysen naiset tur¬ 
vautuivat Saimaan pukukysymyksessä. 
Ylihoitajatar ja Topias muodostivat luon¬ 
nollisen poikkeuksen säännöstä. Kyyhkys- 
äidillä oli oma varma makunsa. Topias ei 
tunnesyistä halunnut noudattaa Saiman 
"syntistä” makua. 

Tipuli pyysi ensin Lahjaa puvun valin¬ 
taan, mutta tämä esitelmöi tusinapuvuista 
ja ehdotti omaa kallista ompelijaansa. Tu- 
sinapuku kelpaa tusinaihmiselle, päätteli 
Tipuli, eikä ompelijan valmistama puku 
olisi joutunut tähän hötäkkään. Hän tur¬ 
vautui Saimaan. 

Arvostelulautakunta oli koolla Tipulin 
huoneessa, kun tytöt palasivat kaupungil- 



ta. Topias tempasi paketin Tipulin kaina¬ 
losta. Koko komeus levitettiin tutkittavak¬ 
si, tuomittavaksi. 

”Katsokaa mademoiselle Pusua! Hän 
aikoo verhoutua silkkiin, vaikka on julis¬ 
tanut kaikki silkkipuvut pannaan. Tämä 
ei tiedä hyvää. Hänellä on mies kierrokses¬ 
sa”, mylvi Myhkyrä niin, että Topiaan 
täytyi heittää puku Saiman käsivarrelle ja 
panna kämmenensä Myhkyrän suun 
eteen. 

”Onko tarkoituksesi saada Kyyhkys-äiti 
tänne?” 

”Tipuli, vedä yllesi nyt tuo pyydykse- 
si!” 

Jospa hän olisi sen saanutkin itse vetää! 
Jokainen tahtoi olla siinä hommassa mu¬ 
kana. Vähällä oli mennä riekaleiksi koko 
kuunpalkan maksava komeus. Sitten alkoi 
pyöritteleminen ja arvostelu. Pienen hauk¬ 
kumisen ja näykkimisen jälkeen tunnus¬ 
tettiin puku, joskaan ei hyväksi, niin mu- 
kiinmeneväksi kumminkin. 

”Jos sinun parempi minäsi olisi nyt lä¬ 
hettyvillä, niin sanoisit rehellisesti, kakis- 



telematta, mitä tilaisuutta varten ostit 
tuon periaatteitasi vastustavan pu¬ 
vun.” 

”Parempi minä on läsnä. Menen kon¬ 
serttiin.” 

”Et ole ennenkään sinne silkissä vaelta¬ 
nut.” 

”01en istunut takapenkeissä, nyt menen 
eteen.” 

”Kenen kanssa?” 

”Veljeni.” 

”Sitä emme usko.” 

”Saatte nähdä. Hän noutaa minut tääl¬ 
tä.” 

”Veli on esiliina. Tuon puvun takana on 
vieras mies. Purista totuus!” 

”No, kuulkaa sitten totuus, te uteliaat 
mölyapinat...” 

”Puhuttele säädyllisesti!” 

”Kuten lehdistä olette huomanneet, an¬ 
taa tänä iltana viulutaiteilija Erkki Erä 
konsertin. Häntä on jo etukäteen lehdissä 
kehuttu. Hän on ...” 

”Jos aiot uskotella, että häntä miellyt- 
tääksesi noin hienoksi tälläydyt, niin il- 



moitamme epäilyksemme heti. Sinun ei 
tarvitse enempää siihen suuntaan vaivau¬ 
tua.” 

”Nyt on kuitenkin niin, että taiteilija on 
luokkatoverini. Katson velvollisuudekseni 
mennä eturiveihin hänen konserttiinsa.” 

”Ajatelkaa, tytöt, luulin hänen aikovan 
miellyttää jotakuta upseeria”, huudahti 
Aune. 

”Ne hän jättää sinulle. Voit rauhoit¬ 
tua!” ivasi Topias. 

Illalla tytöt tahtoivat olla pukemassa Ti- 
pulia. Vastarinta oli hyödytön. He sanoi¬ 
vat laittavansa tytön sellaiseksi, että ihai¬ 
lijan sydän palaisi sykkyrään kuin nahka 
tulessa”. 

Nuttura purettiin. Pitkät palmikot kier¬ 
rettiin seppeleeksi pään ympäri. Muuta¬ 
mat otsasuortuvat uitettiin kiharoiksi ja 
jätettiin vapauteen kiemurtelemaan. Sai¬ 
ma irroitti jalomielisyyspuuskassa korva¬ 
renkaana. Tipulin täytyi ne lainata. Myh¬ 
kyrä ei halunnut olla miestä huonompi. 
Hän kai voi kassoistaan hänelle jo ammoin 
pieneksi käyneen rannerenkaan. Tipulin 



täytyi sekin ottaa. Lopuksi kiristettiin 
emännöitsijältä utuinen silkkiliina, joka 
heitettiin kaiken kruunuksi harteille. 

Tipuli tunsi olevansa pyntätty kuin rik¬ 
kaan miehen joulukuusi. 

”Sinä vasta alaikäisen näköiseksi tulit”, 
tunnusti Topias. 

”Miten upseerit tulevat ihastumaan hä¬ 
neen”, kadehti Aune. 

”Hyvä lapsi, sinä olet oikein sievä”, ja 
Myhkyrän täytyi pyöräyttää Tipulia. 

”Hm!” sanoi Saimakin. 

Tipuli kurkisti uteliaana peiliin. Vanhat 
viisaat sanovat, etteivät vaatteet miestä 
tee. Ehkä eivät miestä. Naisen ne synnyt¬ 
tävät sielua myöten uudestaan. Tipuli ei 
olisi tuntenut kuvaansa muuten, ellei se 
olisi tutusti irvistellyt. 

”Katsopa vain pienokaista!” hämmäs¬ 
teli Taunokin nähdessään siskonsa. 

Lahja ei suvainnut lähteä konserttiin. 
Hänellä olivat omat menonsa. Hän ei 
alentunut ottamaan selvää taiteilijasta, 
koska tämä oli ensikertalaisia. Lahja suosi 
vain sellaisia taiteilijoita, joilla oli väkiin- 



tunut maine. Tauno suostui sensijaan heti. 
Osti liputkin. 

Heillä oli paikka toisessa penkkirivissä. 
Tipuli ei koskaan ollut istunut näin edessä. 
Hänestä tuntui kuin kaikki ihmiset tuijot¬ 
taisivat häneen. Todellisuudessa ei Tipu- 
liin tuijottanut kukaan muu kuin hänen 
vieressään istuva herra, jota nähtävästi hu¬ 
vittivat tytön komeat hiukset ja poskilla 
aaltoileva puna. 

Sali täyttyi täyttömistään. Väkeä oli 
harvinaisen runsaasti. Tipuli muisti Erkin 
ensimmäisen konsertin ennen ulkomaille 
lähtöä. Kourallinen kuuntelijoita oli sil¬ 
loin. Arvostelijakin oli ankara. Tipuli oli 
itkenyt arvostelun luettuaan. Hän ei olisi 
enää uskaltanut sellaisen tillikan jälkeen 
jatkaa. Erkki oli vain kironnut kerran. 
Hän näyttäisi vielä. Niin. Nyt hän oli näyt¬ 
tämässä. 

Kooten rohkeutensa Tipuli vilkaisi ym¬ 
pärilleen. Hyi hirveää, miten itsetietoisina 
ja viisaan näköisinä ihmiset istuivat! Heis¬ 
tä olisi voinut luulla, että he tässä vasta 
mestareita ovat. Annas, kun saisivat viu- 



lun viitosiinsa, niin kyllä äänet lähtisivät 
toisin kuin tuntemattoman taiteilijan jou¬ 
sesta! 

Erkki parka, miten housusi mahtane- 
vatkaan tutista! 

Taiteilijahuoneen ovi aukeni. Saara 
XIII tepsutteli pianon luo. Puoli askelta 
jäljempänä tuli Erkki viuluineen. 

Laimeita aplodeja. 

Tipuli ei saanut käsiään liikkumaan. 
Hän tuijotti. 

”Nej, men hän är vacker!” kuiskasi joku 
Tipulin takana. 

Aplodit vilkastuivat. Erkki kumarsi, hy¬ 
myili. 

Eivät sen pojan housut tutisseetkaan. 
Hän näytti olevan korokkeella kuin kon¬ 
sanaan kotonaan. Ja komea hän oli. Kyllä 
hän varmasti naisia konsertteihinsa ko¬ 
koaa, soittipa miten tahansa. 

Hän sovitti viulunsa leuan alle. Jousi 
kohosi. 

”Hyvä luoja, anna hänen onnistua!” 

Hän onnistui. Hän onnistui paremmin 
kuin oli odotettukaan. ”Viulu alkoi soida 



leveästi kuin vanhalla mestarilla, soittoon 
tuli kiinteätä, joustavaa rytmiä, ja nuori 
mies kasvoi aikamieheksi”, sanottiin seu- 
raavan päivän sanomalehtiarvostelus- 
sa. 

Tipuli risti kätensä kuin kirkossa. Hä¬ 
nen sielunsa kiiti sävelten mukana kesä- 
kukkien ja laululintujen parveen. 

"Erkki tahtoo tavata meitä”, sanoi Tau¬ 
no väliajalla. 

"Eipähän?” 

”Hän katsoi äsken meitä.” 

"Katsoiko?” 

"Varmasti. Mennään puhuttelemaan 
häntä!” 

Tipuli hätääntyi. 

”Ei! Ei missään nimessä! Ei hän meitä 
tunne.” 

"Tuntee varmasti. Näin sen hänen sil¬ 
mistään.” 

"Hänellä on paljon uusia ystäviä. Ei hän 
meistä enaa valita. 

"Pikkuinen, oletko kateellinen?” 

"En, mutta en halua tunkeilla. Odote¬ 
taan häntä poistuessa. Jos hän haluaa pu- 



hutella meitä, niin hän tulee luoksemme, 
jollei, niin .. 

”Kuten haluat.” 

Konsertin loputtua Tipuli ja Tauno odot- 
telivat Erkkiä. 

Vihdoin aukeni ovi. Turkispallo vieräh¬ 
ti Erkin taluttamana ulos. 

”Erkki!” äännähti Tauno. Tipulin sisua 
kirveli. Mitä ihmettä varten Tauno ei 
malttanut olla ääneti? Hänhän pakotti Er¬ 
kin tervehtimään. 

Erkki luovutti turkispallon eräälle her¬ 
ralle ja tuli sisarusten luo. 

”Terve, Tauno! Hauskaa tavata!” 

”Onnittelen! Sinusta on paisunut mesta¬ 
ri!” 

”Kiitos!... Vaimosi varmaankin!” Erk¬ 
ki kääntyi kohteliaasti Tipulin puoleen. 

”Erkki, etkö sinä minua enää tunne¬ 
kaan?” huudahti tämä niin kovaa, että 
lähellä olijat kääntyivät katsomaan. 

”Tipuli! Sinäkö?” pääsi Erkiltäkin. Sie¬ 
kailematta hän tarttui tyttöä olkapäihin ja 
käänsi hänet valoon päin. ”Totisesti sinä!” 



Ja sitten hän oli niin iloisen näköinen, että 
sai turkispallolleen viikon ajan vannoa, 
että tyttö oli hänen entinen, pieni hinaaja- 
aluksensa, joka oli koulussa kuljettanut 
häntä luokalta toiselle. 

”Sinä et minua todellakaan tuntenut!” 

”Hyvä ystävä, olet niin paljon muuttu¬ 
nut viime näkemästä. Kasvanut kolme 
senttiä alaspäin ja tullut alaikäisen näköi¬ 
seksi. Kuulkaa! Minun täytyy nyt mennä. 
Pian tapaamme. Pidän siitä huolen. Mi¬ 
nulla on sinulle, Tipuli, paljon kerrotta¬ 
vaa. Näkemiin!” Pitkin, reippain askelin 
hän meni turkispallonsa luo. 

Tipulin sielu tanssi temppelissään. Erk¬ 
ki ei ollut ylpistynyt. Hän ei ollut vain tun¬ 
tenut Tipulia. Ratirallatirei. Hän lupasi 
pian tavata! Hän kertoisi! Hän soittaisi. 

”Kuule, koetapa kävellä kunnolleen! Si¬ 
nähän hypit kuin tanssijatar”, neuvoi 
veli. 

”Mahdotonta!” 

”Sitten otamme auton.” 

”Otetaan vaikka lentokone!” 

”Täällä on eräs rouva, joka haluaa tavata 
neiti Pusua.” 

”Fiina on hyvä ja pyytää häntä istu¬ 
maan. Tulen hetken kuluttua.” 

Kymmenen minuutin kuluttua seisoi 
Tipuli vastapäätä sisartaan. 

”Taina! Kuinka ihmeessä olet tänne 
joutunut?” 

”Junassa tulin.” 

”Miksi et kirjoittanut tulostasi?” 

”Minä karkasin kotoa.” 

Tipuli vihelsi. 

”Vai sieltäpäin se nyt taas tuleekin.” 

Tässä on jäänyt kertomatta, että Pusu- 
perheen kaunotar oli jo viisi vuotta sitten 
joutunut naimisiin. Yhtäkkiä, esipuheitta 
yllätti kosija perheen. Pitkä sotilashenkilö 
tähtineen ja 27-numeroineen ajaa pöllähti 
moottoripyörällä Lepikkomäen koululle, 
esitteli itsensä ja pyysi tyttären kättä. 





• • 

Äiti alkoi udella rakkaudesta ja muista 
avioliiton peruspylväistä. 

"Niistä puhelen morsiameni kanssa”, 
karautti ylkä. ”Teiltä pyydän tyttärenne 
kättä ja siunaustanne. Ellette anna, otan 
ilman, sillä tyttö on täysi-ikäinen.” 

Äiti vetäytyi loukkautuneena syrjään. 
Lemmikki-tyttären sulhanen ei ollut ko¬ 
vinkaan korkeassa kurssissa äidin silmissä. 
Isä pani kovan kovaa vastaan. Hän röyhis¬ 
ti rintansa, katsoi tuimasti tulevaan vä¬ 
vyyn ja sanoi karskisti: 

”Ota!” 

Yhtä rasakasti oli kosiminenkin käynyt. 
Taina oli tavannut miehen muutaman 
kerran tanssiaisissa, tiesi juuri hänen ni¬ 
mensä ja sen että hän tanssi kerrassaan 
kehnosti. Eräänä päivänä harppasi herra 
Kaksikymmentäseitsemän hänen rinnal¬ 
leen kadulla. 

"Päivää, neiti!” 

"Päivää, luutnantti!” 

"Haluaako neiti tulla vaimokseni? Mi¬ 
nulla ei ole entistä.” 

"Käyhän se.” 




Siitä sukeutui kolmessa viikossa 
avioliitto, jossa ei ollut epäselvänä kysy¬ 
mys, kumpi on isäntä talossa. Aluksi Tai¬ 
na taisteli kynsin hampain vapautensa 
puolesta. Tuon tuostakin hän karkasi luut- 
nanttinsa käsistä jonkun sukulaisensa luo, 
mutta nämä aina vihjasivat luutnantille, 
joka taas kävi hakemassa omansa pois. 
Nykyään oli herrasväellä neljä lasta. Tai¬ 
nasta alkoi sukeutua kohtalainen perheen¬ 
äiti. Karkaamiset harvenivat. Luutnantti 
ylennettiin kapteeniksi. Suku alkoi rau- 
hautua Tainan kohtalosta. 

Tuossa hän nyt istui taas ja näytti maa¬ 
ilman onnettomimmalta naiselta. 

"Mitenkä lapset ja Allan voivat?" Tipuli 
sivuutti röyhkeästi perhesuruun osanoton. 

"Terveitä kaikki." 

"Milloin aiot palata kotiisi?" 

"En palaa ollenkaan!” 

"Toivottavasti Allan saa lapsilleen 
uuden ja paremman äidin, joka pysyy ko¬ 
tona eikä kaikkien pikkuriitojen vuoksi 
karkaile." 

"Arvasinhan, että rupeat pistelemään", 



pillahti Taina itkuun. "Kaikki te olette 
samanlaisia. Isä, Tauno ja sinä. Te ette 
yhtään ymmärrä, miltä tuntuu, kun ka¬ 
dottaa omien asioittensa määräämisval¬ 
lan." 

"Kun menee naimisiin, täytyy tottua 
siihen, ettei ole omia asioita ollenkaan." 

"Hiukseni ovat oma asiani. Minä saatan 
ne leikata tai pitää pitkinä oman mieleni 
jälkeen." 

Tipulin suupielet alkoivat arveluttavasti 
nytkähdellä. Hän ei sentään nauranut 
ääneen. Hän hymyili. 

"Hiuksistako", — selvyyspaussi —, 
"teille tuli riita?” 

"Niin. Allan on hirveän vanhoillinen. 
Hän ei anna minun leikkauttaa hiuksiani. 
Hän sanoi, että sinä hetkenä, jona lettini 
naksahtaa poikki, naksahtaa meidän 
avioliittommekin poikki. Minulla ei ole 
pienintäkään asiaa hänen kattonsa alle. 
Tiedät, miten sanansa mittainen mies hän 

on. 

"No mutta, pitkät hiuksethan sulia vielä 
on?" 



”On. Hän saa uskoa, että ne ovat lyhyet 
ja siksi olen lähtenyt pois.” 

”Kuule, soitan Lahjalle. Hän vie sinut 
parturiin. Saatte yhdessä haukkua mie- 
hiänne. Hän on näet myös yksi onneton 
aviovaimo.” Tipuli aikoi mennä toteutta¬ 
maan sanojaan. 

”Anna olla! En halua tavata Lahjaa, en 
Taunoa. En halua leikkauttaa hiuksiani.” 

”No, mitä sitten haluat? Kiusata mies¬ 
täsi ja lapsiasi? Se on todella jaloa!” 

”Sinä olet ilkeä Yhyy, yhyy!” 

”Mene huoneeseeni ja rupea nukku¬ 
maan! Hermosi ovat epäkunnossa. Illalla 
voimme mennä teatteriin. Huomenna al¬ 
kaa jo miehesi näyttää hyvältä ja rakastet¬ 
tavalta. Ylihuomenna tulee haikea ikävä 
pienokaisia. Seuraavana päivänä on sopi¬ 
va aika palata katuvana syntisenä ko¬ 
tiin.” 

”En mene ikinä kotiin.” 

”Soo, rouva! Nyt menet maata. En to¬ 
dellakaan halua kuunnella jäijettömyyk- 

siasi. 

Seuraavana aamuna kysyi Tauno: 



”01etko nähnyt Tainaa?” 

”Mitä sitten?” 

”Allan tuli meille aamujunassa. Arveli 
Tainan karanneen tänne.” 

”Kyllä hän on huoneessani.” 

”Leikkotukkana?” 

”Ei.” 

”Kyllä te naiset olette hulluja.” 

”Kiitos! Olen samaa mieltä teistä mie¬ 
histä. Luulisi hyvin vähän häiritsevän 
avio-onnea, onko vaimolla lyhyt vai pitkä 
tukka. Mutta ei. Tukasta tehdään elämän 
ehto.” 

”Naisille näkyy olevan hiuskysymys elä¬ 
män ehto, ei miehille.” 

”Ohoh, sitä fariseusta! Jos sinulle ja Al¬ 
lanille olisi yhdentekevää, ovatko vaimo- 
jenne hiukset pitkät vai lyhyet, en uskoisi 
siitä nousevan koteihinne mitään erimieli¬ 
syyksiä. Mutta teille ovat hiukset auktori- 
teettikysymys. Tuollaisia me nykyajan ih¬ 
miset olemme kaikki, huippuun kehitty¬ 
neitä persoonallisuuksia, jotka pyörimme 
oman minämme ympärillä. Me saar¬ 
naamme kauniisti tasaarvoisuudesta, mut- 



ta heti kun kaksi ihmistä joutuu yhteen, 
alkaa kamppailu ylivallasta. Teemme ti¬ 
kusta asian, katselemme sitä vahvan suu¬ 
rennuksen läpi, pidämme sitä mammutti- 
pölkkynä, jonka yli on mahdoton harpata. 
Avioliitossa näkyy tämä tikkujen suuren¬ 
nustako olevan erikoisalana.” 

”Katsopa pienokaista, kun oikein tulis¬ 
tuu.” 

”Täytyyhän minun tulistuakin. En silti 
puolusta Tainaa, en Lahjaa. He ovat yhtä 
itsekkäitä kuin heidän herrat miehensä. 
Teidän kaikkien tulisi ajatella vähemmän 
itseänne, enemmän toisianne.” 

”Älä saamaa, kun et ole vielä satimessa! 
Sinä olet hyvä ja ymmärtäväinen tyttö. 
Toivon, että joku järkevä mies älyää sinut 
korjata!” 

”Huh, eikö sinulla ole parempaa toivot¬ 
tavaa! Selkääni oikein karmii ajatellessani, 
että saisin Allanin kaltaisen järkevän mie¬ 
hen. Vielä kerran huh! Jos menisin naimi¬ 
siin, pitäisi miehelläni olla kohtalainen 
järkiannos.” 

Illalla tuli herrasväki Kaksikymmentä- 




seitsemän hakemaan Tipulia kahvilaan. 
He aikoivat painua yöjunassa takaisin par¬ 
kuvan perheensä piiriin. Molemmat olivat 
niin iloisia ja onnellisia kuin olisivat juuri 
vaihtaneet kihlasormuksia. Kävelivät kä- 
sikoukkua ja nojailivat toisiinsa. 

"Hiukset ovat siis jääneet pitkiksi?” ky¬ 
syi Tipuli. 

”Eipäs. Polkkapää meidän tyttö on.” 

”Älä nyt! Vastustithan ankarasti lyhyttä 
tukkaa.” 

"Kuulehan, pikku käly!” Lanko pujotti 
toisen kätensä Tipulin kainaloon. ”Me 
elimme vuoden niin sulassa sovussa, että 
luulin jo avioliittomme käyvän yksitoik¬ 
koiseksi, kyllästyttäväksi. Nyt tapahtui 
virkistävä poikkeus. Palkkioksi sai tyttöni 
lyhyen tukan.” 

Tipulin piirustukset menivät sekaisin. 
Hm! Toisen onni on sota ja tora, toisen 
lepo ja rauha. Siinä kai suurin konsti on¬ 
kin, että hoksaa, mikä aviomies mistäkin 
pitää, ja käyttäytyy sen mukaan. 



9 


Tainan avioelämän palattua onnellisesti 
rauhallisiin uomiinsa Tipuli luuli pysyväi¬ 
sen rauhan palanneen omaistensa piiriin 
ainakin loppuvuodeksi, jota oli enää päivä 
jäljellä. Tipulilla oli vapaa iltapäivä. Kun 
hän ei viitsinyt yksin maleksia pitkin katu¬ 
ja, hän pujahti veljen kotiin. 

Talossa vallitsi syvä hiljaisuus ikään¬ 
kuin perhe olisi syventynyt punnitsemaan 
kuluneen vuoden vaiheita. Tuo oli kuiten¬ 
kin kaunis harha. Tämä perhe ei ollut nii¬ 
tä, jotka veisaavat kiitoksen onnen päivis¬ 
tä ja voitetuista vastoinkäymisistä. Ehkä 
heillä ei niitä ollutkaan, ei ainakaan omin 
silmin nähtyinä. 

Esko ja Asko olivat hoitajineen ulkona. 
Taunolla oli vastaanotto. Lahja istui 
imeksien savukettaan happamena kuin 
syksyinen karpalo. 

Käly otti mukavan asennon hyllyvällä 



sohvalla. Köyhä sairaitten sisko sai sellai¬ 
sesta harvoin nauttia. Hän oli hyvällä pu- 
hetuulella. Vaitelias käly sai tyynyjen seas¬ 
ta kuulla pakinoita joululahjoista, ilmasta, 
hameen kellomaisesta laajentumisesta, 
oopperan lakkaamisesta ja Hildenistä. Mi¬ 
kään ei saanut rouvaa innostumaan. Hm, 
hm, sanoi käly sielussaan. Hmm! Nyt oli 
taasen Hyrkkään perheessä pelattu aat¬ 
teellista potkupalloa. Rouva oli varmaan 
saanut pahan "pääpotkun”. 

Tipuli kohotti säärensä ilmaan. Siro 
sääri! Mitähän jos hänkin laittaisi itselleen 
polvihameen! Kai joku silloin heittäisi hä¬ 
nen sääriinsä ihailevia silmäyksiä. Vähät 
siitä, jos reumatismi vanhoilla päivillä 
luissa luisteleekin. Olla miesten ihailema, 
kas siinä sielua hivelevä päämäärä, johon 
pyrkikäämme terveytemme uhalla, vaik¬ 
kei muuta ihailtavaa löytyisikään kuin 
pari hoikkia sääriä. 

”Kyllä nämä perheenemännän velvolli¬ 
suudet ovat raskaat”, keskeytti Lahjan 
murtunut ääni Tipulin mietteet. Siro sääri 
laskeutui kiltisti toisen viereen. Tyttö ko- 



hosi jännittyneenä istumaan. Laukesipas 
Lahjan puhesuoni. 

Perheenemäntä oli uusi sana, jota Lahja 
oli nyt ruvennut puheessaan viljelemään. 
Sen hän oli oppinut eräästä kotitalousleh¬ 
destä, jonka kirjalliseen avustajapiiriin 
hän oli hiljattain päässyt. Hänen ensim¬ 
mäinen kirjoituksensa koski kotiapulais¬ 
ten vaihtelevaisuutta, josta hänellä olikin 
laajat ja omaperäiset kokemukset. 

”Ehkäpä saan kantaa tulitikun päät ja 
paperossin tumput roskalaatikkoon, niin 
voit hiukan levähtää raskaan raadantasi 
jälkeen”, pisti Tipuli hymyillen. Arvaa¬ 
han, miten perheenemäntä saa hikoilla 
helsinkiläisessä, nykyajan mukavuuksilla 
varustetussa talossa, kun ei ole muuta kuin 
kaksi kotiapulaista auttamassa. 

”Istu alallasi äläkä pistele! Tiedän hy¬ 
vin, ettei sinusta muu ole työtä kuin las¬ 
tenhoito, ruoanlaitto, astiainpesu, parsi¬ 
minen. Meillä oli äsken sota Taunon kans¬ 
sa tuosta samasta asiasta. Hän on yhtä 
mieltä kanssasi. Eihän se muuten ihme 
olekaan. Minä olen toisenlaisesta kodista. 



Meitä opetettiin seuraamaan taipumuk¬ 
semme. Ne, jotka eivät kykene muuhun 
kuin lastenhoitoon ja astiainpesuun, teh¬ 
kööt sitä! Me, jotka kykenemme muuhun¬ 
kin, meidän tulee astua julkiseen toimin¬ 
taan ja vaikuttaa laajoihin kansankerrok- 

sun. 

Tipulin mieli teki kainosti huomauttaa, 
eikö ensin pitäisi saattaa oma kotielämän¬ 
sä sopusointuiseksi ja sitten vasta kohottaa 
kynttilänsä maailmaa valkaisemaan. Hän 
nieli huomautuksensa. Tauno oli luulta¬ 
vasti siitä pitänyt tarpeeksi valaisevan esi¬ 
telmän. 

”Mitä taipumustasi aiot ruveta kansalle 
valistamaan?” 

Lahja katsoi hetken tyynyjen seassa 
piehtaroivaa kälyään. Tyttö oli näöltään 
lauhkea lammas, mutta sisältä taisi olla 
suuri irvihammas. Nytkin hän katseli kä¬ 
lyään niin herttaisesti kuin olisi singonnut 
rakastettavan kohteliaisuuden. 

”01en kirjoittanut romaanin.” 

Sattuipa! Tipuli oikein leuhahti istual¬ 
leen. Hänen silmissään välähti todellinen 



kiinnostus. Pörröpää kurkottautui lähem¬ 
mäksi. 

"Oikeinko totta?" 

Lahja oikaisi selkänsä ja hymyili armol¬ 
lisesti. No, pikkukäly, nyt näet, minkä ky¬ 
vyn olette saaneet sukuunne. 

"Vein sen äsken kustantajalle." 

"Kenelle?" 

"Maan parhaalle tietysti." 

"Ooo! Lupasiko kustantaa?" 

"Kuukauden kuluttua ehkä saan tie¬ 
tää." 

"Mitä sanoi Tauno? Tietääkö hän hom¬ 
mastasi mitään?" 

"Hänkö? Kyllä." 

"Mitä hän sanoi?" 

"Tauno ei ymmärrä yhtään mitään kau¬ 
nokirjallisuudesta. Suo anteeksi suorat sa¬ 
nani, mutta teillä ei ole koko suvussa tai¬ 
teellisia taipumuksia ja vaistoja." 

"Olisin utelias kuulemaan, mitä tyh¬ 
myyksiä sukuni viisain jäsen lateli kirjas¬ 
tasi?" 

"Sanoi, että roskakirjallisuutta oli jo 
tarpeeksi minun siihen panematta vaati- 



matonta lisääni.” 

”Aviomiehet eivät kai yleensäkään ole 
liialla kohteliaisuudella pilattuja. Sinun ei 
siis kannata murjottaa. Kun kirjasi on il¬ 
mestynyt, niin lyö sillä miestäsi päähän. 
Ole nyt iloinen!” 

”Ei meillä nyt siitä riitaa ollut. Hän ei 
luvannut minulle tarpeeksi pukurahoja. 
Oli muka velkojen korot maksettava. Oh, 
isä ei koskaan kiusannut koroillaan ja ve¬ 
loillaan!” 

”Sinä sait jouluksi uuden puvun”, tuli 
reunamuistutus tyynyjen joukosta. 

”En voi aina esiintyä samassa puvussa. 
Ajattele! Loppiaisena on kutsut kenraali 
Kamelin perheessä. Sinne tulee myös viu¬ 
lutaiteilija Erkki Erä, se nuori ja kaunis, 
jonka konsertissa olit Taunon kanssa. 
Koko kaupunki on häneen ihastunut, tie¬ 
däthän ...” 

Lahja ei nähnyt Tipulista kuin katoavat 
kantapäät. Hyvä luoja, millainen tyttö. 
Hänellä ei ollut käyttäytymisen alkeita- 
kaan. Monesti hän sai riidellä miehensä 
kanssa tytön takia, kun Tauno tahtoi vält- 



tämättömästi sisarensa heidän hienoihin 
kutsuihinsa. Onneksi tyttö oli siksi järke¬ 
vä, ettei tullut. Syyksi hän ilmoitti tavalli¬ 
sesti, ettei hänellä ollut tarpeeksi avokau- 
laista paitaa, jolla voisi kutsuissa esiintyä. 
Lahja kiitti luojaa tästä järkevästä teko¬ 
syystä. 

Kenelle hän nyt noin torven täydeltä 
mahtoi puhua? Lahja heristi korviaan. 
Hän ei ehtinyt muuta kuulla kuin säteile¬ 
vän "näkemiin”. 

"Kenelle soitit?” 

Tipuli oli poissa raiteiltaan. Hän pyö- 
rästeli varpaillaan, levitteli käsiään, kie- 
murteli kuin oopperan primaballerina. 

”Kenelle soitit?” 

”Luvallasi”, lauloi Tipuli, "kutsuin tän¬ 
ne erään herran, nuoren, komean, uljaan 
kuin antiikin jumalan. Jos sinulla on am¬ 
brosiaa ja nektaria, niin kanna ne pöydäl¬ 
lesi. Vain paras on kyllin hyvää hänelle.” 

"Tipuli, kuka hän on?” 

"Johan sanoin.” 

"Etpäs sanonut nimeä.” 

"Nimen peittäköhön yö!” 




”Älä kiusaa! Sano, kuka hän on!” 

”Vaikka kuristaisit, en sittenkään sano. 
Voit nyt toki puoli tuntia odottaakin.” 

”Sinä olet samanlainen kuin Tauno. 
Noin hänkin minua kiusaa.” 

”Kiusaaminen on hurmaavaa. Etkö ole 
sitä huomannut?” 

”Hän on sinun sulhasesi. Muuten eivät 
silmäsi loistaisi eivätkä poskesi hohtaisi. 
Olethan hiuksesikin laittanut toisella ta¬ 
valla.” 

”Eikö tämä hiuslaite sovi hyvin minul¬ 
le?” 

”Se on hyvin kakaramainen. Tipuli, 
minä kuolen, ellet sano.” 

”Kuole vain! Silloin saat vielä vähem¬ 
män tietää. Pyhä Pietari kyllä taivaan por¬ 
tilla vieroittaa ajatuksesi maallisista mur¬ 
heista. Me pystytämme haudallesi kirjoi¬ 
tuksen: Sukunsa loistava edustaja, kuoli 
uteliaisuuteen!” 

Vaikka Lahjan urkkimistako jokapäi¬ 
väisen treenauksen kautta oli kehittynyt 
huippuunsa, hän ei saanut Tipulin suusta 
ulos tavuakaan. Tyttö piti puoliaan ensi- 




luokkaisesti ja niin hauskasti, ettei Lahja 
osannut edes suuttua. 

Kahdenkymmenen minuutin kuluttua 
ovikello helähti. 

Tipuli paineli ovelle kuin sadanmetrin 
juoksija maaliin. Lahja seurasi jäljessä 
kaksikymmenminuuttisen uteliaisuuden 
kiusaamana. 

”Tervetuloa!” huusi riemastunut, villiy¬ 
tynyt Tipuli kimmauttaen oven auki. 

Oventäyteinen, vanha herra, soluttautui 
eteiseen. 

"Neiti ei varmaankaan toivonut näin 
sylen täyteistä annosta", virkkoi vieras 
veikeästi myhäillen. 

"Täytyy myöntää, että puolta pienempi 
annos oli kysymyksessä", vastasi tointunut 
Tipuli samaan sävyyn. 

"Tuhannet anteeksipyyntöni, neiti! 
Onko tohtori tavattavissa?" 

"Kyllä. Olkaa hyvä ja käykää viereisestä 
ovesta sisään!" 

"Iloitkaa, neiti! Täältä näkyy tulevan 
puolta pienempi annos", luikkasi iloinen 
setä silmää vilkuttaen ja hävisi. 



Pitkä, komea herra ilmestyi nyt vuoros¬ 
taan oven kehyksiin. 

Lahja, joka vahingoniloisena nauraa 
tirskui salin ovella, hämmästyi. Kaupun¬ 
gin naisten hartaan palvonnan esine seisoi 
hänen kotinsa kynnyksellä. 

"Tervetuloa!” sanoi Tipuli nyt maltilli¬ 
semmin kuin ensimmäisellä kerralla, jol¬ 
loin lämmin tervehdys oli langennut vää¬ 
rään maaperään. 

"Terve, Tipuli!” Lahjan suureksi ih¬ 
meeksi tarttui kaupungin naisten hartaan 
palvonnan esine molemmin käsin pikku- 
kälyn käteen. "Olethan sittenkin pysynyt 
entiselläsi. Konsertti-iltana luulin pääkau¬ 
pungin tehneen sinustakin muotinuken.” 

"Minä en ole vaikutuksille altis. Mutta 
sinä olet hieno kuin Ranskan lähettiläs." 

"Siitäkö tuntuu?" 

"Hyvää päivää ja tervetuloa kotiini, 
herra taiteilija!" alkoi Lahja. Hänestä oli 
sentään liikaa, että hänet noin syrjäytettiin 
mitättömän pikkukälyn vuoksi. 

Tipuli esitteli Erkin ja Lahjan toisilleen. 
Lahjan kukoistus puhkesi täydessä loistos- 



sa kuorestaan. Hänen äänensä helisi kuin 
huilu. Niin tyttömäinen ja lapsellinen hän 
osasi olla, ettei Tipuli muistanut itseään 
koskaan sellaisena nähneensä. Ja niin vii¬ 
saasti ja järkevästi ja hauskasti hän osasi 
keskustella! Erkki ihastui häneen. Aluksi 
Tipuli koetti ottaa osaa keskusteluun, 
mutta sitten hän kokonaan syrjäytettynä 
vaikeni. 

"Olen kai onnistuneesti huonekalujen 
värinen. Sulaudun niiden kanssa kokonai¬ 
suudeksi niin hyvin, ettei minua edes huo¬ 
mata”, ajatteli unohdettu haikeana. 

Tipuli kuunteli ällistyneenä Lahjan suu¬ 
ria musiikkia koskevia tietoja. Hänhän ei 
harrastanut musiikkia. Hänellä ei ollut 
tiettävästi lauluääntä eikä laulukorvaa. 
Hän suorastaan kadehti Tipulin ja mie¬ 
hensä musikaalisia lahjoja, joita hänen 
täytyi myöntää heillä olevan. 

Pian Tipulille vaikeni Lahjan musikaa¬ 
linen viisaus. Viereisellä pöydällä oli kor¬ 
kea pakka musiikkikirjallisuutta. Hm. 
Kaunis käly siis tentti loppiaista varten. 
Nyt hän saikin näyttää taitonsa enemmin. 



Merkillinen muisti hänellä näkyi olevan. 
Jos hän vain olisi osannut silloin tällöin 
hyräillä jonkin säkeen puheensa täyden¬ 
nykseksi, olisi vaikutus ollut loistava. 

”Valitettavasti olen hyvin epämusikaa- 
linen”, sanoi hän aina vähän väliä, kun oli 
sanoa säväyttänyt jonkin loistavan arvos¬ 
telun tai lainannut jonkun kuuluisan mu- 
siikkimiehen sanoja. Tässä sai Tipuli oi¬ 
kein uudenaikaista havainto-opetusta, mi¬ 
ten puutteetkin voidaan käyttää edullises¬ 
ti. 

Eteisestä kuului melua. Nuoret herrat 
tulivat kävelyltä. Salin ovelta kurkisti pari 
punaista nenännipukkaa. Ilokseen Tipuli 
huomasi erottuvansa huonekaluista, kos¬ 
ka molemmat vekarat lensivät hänen 
luokseen huutaen riemusta kuin Kolum¬ 
buksen miehet Amerikan rannan näkyes¬ 
sä. 


Täti! Täti! 




Vekarat eivät ottaneet kuuleviin kor¬ 
vissakaan äidin kehoitusta mennä mitä 
pikimmin lastenkamariin. He mönkivät 
kuin karhunpojat tädin syliin. Hartaitten 



tervehdysten jälkeen näytti täti tuulen ko¬ 
pistelematta heinäpielekseltä. 

"Täti, oletko sinä nähnyt oikeaa kar¬ 
hua?” 

”Täti, minä aion ruveta karhuksi. Sitten 
kaikki heittävät minulle karamelleja.” 

”Jospa ilkeä mies heittää suuhusi kuu¬ 
man paperossin?” 

”Minä syön kaikki ilkeät miehet.” 

”Hiljaa, herrat karhut! Ettekö näe, että 
täällä on vieras setä? Mars antamaan kättä 
hänelle! Erkki, tässä näet Taunon toivo¬ 
rikkaat jälkeläiset.” 

Pojat soluttautuivat tädin sylistä maa¬ 
han ja losauttivat olan takaa sedälle kät¬ 
tä. 

"Kumarra kauniimmin, Esko!” neuvoi 
äiti. 

"Eivät herrat toisilleen kauniisti kumar- 
tele”, vastasi Esko varmasti. 

"Mitä kuuluu?” kysyi setä huvitettuna 
poikain topakkuudesta. 

"Kukkuluuruu!” vastasi Asko. 

Lahja punastui. Hän olisi tahtonut 
esiintyä hyvin kasvatettujen lasten äitinä, 



vaikkei hän paljon kasvatuksella itseään 
vaivannut. Nyt häntä harmitti vielä sekin, 
että pojat olivat ihastuneet tätiin eivätkä 
piitanneet hänestä mitään. Itse asiassa hän 
välitti vähät tuollaisesta rypistelevästä ja 
tahrivasta hyväilystä, mutta kun koko hä¬ 
nen äskeinen, henkevä keskustelunsa ei ol¬ 
lut saanut taiteilijan silmiin sellaista ihai¬ 
lun väikettä, jolla hän nyt katseli kälyä ja 
lapsia, näräsi kateus hänen mieltään. Hän 
nousi vihastuneena ja tahtoi viedä lapset 
pois. 

Molemmat vintiöt takertuivat tätiin 
kiinni. 

”Täti, tule mukaan! Tule, täti!” 

”Vie heidät pois!” sanoi Lahja. Kun Ti- 
puli oli hävinnyt meluavan parven muka¬ 
na, huokasi äiti: 

”Tipuli on pilannut pojat hemmottelul¬ 
laan. Olen siitä monesti Taunolle sanonut, 
mutta hän ei tahdo loukata sisartaan kiel¬ 
tämällä häntä leikkimästä poikien kans¬ 
sa.” 

Erkki ei kuullut huomautusta. Hän 
näytti ihastuneena kuuntelevan poistujain 



iloista melua. Sillä hetkellä Lahja kadehti 
ensimmäisen kerran kälyään. 

Kahvipöydässä Erkki tapasi vasta Tipu- 
lin. 

”Sano hemmetissä, että sinulla on asiaa 
kaupungille! Tulen mukaasi. Emmehän 
täällä saa kunnollisesti vaihtaa sanaakaan 
keskenämme”, kuiskasi Erkki, kun Lahja 
meni puhelimeen. 

Tipulin silmät alkoivat jälleen loistaa. 
Eipäs Lahja vain ollut saanut Erkkiä lu¬ 
motuksi kaihoisasti mulahtelevilla silmil¬ 
lään, korvia hivelevällä äänellään, henke¬ 
vällä keskustelullaan. 

”Mistä te puhuittekaan?” kysyi Lahja 
takaisin tultuaan. ”Tipuli aivan loistaa.” 

”Sanoin hänelle, että hän puuhaa edel¬ 
leenkin monissa askareissa kuten Martta 
raamatun kertomuksessa”, Erkki valehte- 
li. 

”01ette aivan oikeassa. Hän on todella 
pieni materialisti. Hän ei välitä vähääkään 
henkisistä harrastuksista. Mieheni on sa¬ 
manlainen ...” Sitten seurasi vanha laulu 
aviomiesten vanhoillisuudesta, etenkin 



oman aviomiehen, vaatimaton omien 
henkisten kykyjen esittely. Olihan rakas 
isämme topannut kauniin kälyn päänsi- 
suksen kaikenlaisilla henkisillä ja taiteelli¬ 
silla harrastuksilla. 

”Suo anteeksi, Lahja! Minun täytyy nyt 
lähteä”, sujautti Tipuli väliin. 

"Niinkö? Olisit jäänyt vielä vähäksi ai¬ 
kaa”, virkkoi Lahja välinpitämättömästi. 

"Hyvästi, Erkki!” 

"Odota, minä lähden myös. Olen viipy¬ 
nyt jo liiankin kauan, mutta en raaskinut 
luopua henkevästä seurastanne. Hyvä rou¬ 
va, sallitte kai minun pistäytyä toistekin 
viihtyisässä kodissanne?” 

"Voi, herra Erä, täytyykö teidän todel¬ 
lakin nyt jo lähteä! Ettekö voisi jäädä 
meille illaksi? Tänne tulee muutamia tut¬ 
tavia tinaa valamaan. Olisi niin hauskaa 
saada pitää kaltaisenne nero ...” 

Tipuli paiskasi oven kiinni. Moinen 
matkaloiminen ja imartelu kismitti häntä. 
Olipa Erkkikin oppinut maailmalla ma¬ 
keilemaan. Kohtelias! Hm! Entinen suo¬ 
rasukainen Erkki olisi ollut tuhat ker- 



taa parempi. 

Viiden pulskan minuutin kuluttua saa¬ 
pui Erkki. 

”Vihdoinkin rauhassa kahden kesken”, 
sanoi hän, pujottaen reippaasti kätensä ty¬ 
tön kainaloon, niinkuin se olisi ollut van¬ 
ha, totuttu tapa. Tipuli hiukan aristeli, 
mutta ei ollut sitten tietävinäänkään. ”Hy- 
vänen aika, luulenpa, että väriset.” 

”Tuli hiukan vilu odotellessa. Pian jäl¬ 
leen lämpenen.” 

Erkki puristi värisevän käsivarren tiu¬ 
kemmin kainaloonsa. 

”Kerro nyt, mitä oikein hommit!” 

”Se on pian kerrottu. Olen sairaanhoita¬ 
jatar.” 

”Miksi jätit kaikki taiteelliset harrastuk¬ 
set?” 

”Kuulithan, mitä kälyni sanoi, meillä ei 
ole koko suvussa taiteellisia taipumuk- 
siä. 

”Tuntui olevan liian täynnä omaa mi¬ 
nää, kaunis kälysi. Mutta aivan totta?” 

harrastukset eivät elätä, ystäväni. Mi¬ 
nusta ei olisi tullut koskaan mitään eri- 



koista, niin päätin olla sitten tavallistakin 
tavallisin ihminen.” 

”Niin sinun tapaistasi, pienokainen.” 

”OHsin hyvin kiitollinen, jos et sanoisi 
minua pienokaiseksi. Se tuntuu nauretta¬ 
valta, kun olen jo vanhapiika.” 

”Todella! Joko olet harmaassa? Oletko 
tyytyväinen ammattiisi?” 

”Parhaimmatkin ihmiset ovat tyyty¬ 
mättömiä. Tipuli-parka ei edes kuulu par¬ 
haisiin ihmisiin. Mutta huonomminkin 
voisi olla.” 

”Miten oletkaan entisesi lainen. Tunnen 
muuttuvani jälleen tyhmäksi koulupojak¬ 
si, jota laahataan läksyjen joukkoon kai¬ 
kin kekseliäin keinoin.” 

Pienet lumitähdet kiemurtelivat hilpe¬ 
ästi jalkojen ympärillä. Ystävykset poik¬ 
kesivat syrjäkaduille. 

”Mitä pidit säestäjästäni?” kysyi Erkki 
äkkiä. 

”Kaunis. Hänetkö aiot naida?” 

”Hyvänen aika! En! Hänhän on vanha 
kuin taivas, täyttänyt jo kolmekymmentä 
vuotta.” 



”Ah, niinkö nuori taivas vasta onkin!” 

”Tuleva vaimoni ei saa olla kahtakym¬ 
mentä vuotta vanhempi.” 

”Onko ulkomailla naisia, jotka aina py¬ 
syvät kaksikymmenvuotiaina?” 

”Jos löytäisin ihanteeni, hän saisi olla 
pari vuotta vanhempikin.” 

”Onko sinulla jonkinlainen naisihan¬ 
ne?” 

”Miksi ei olisi!” 

”Onko luvallista kysyä, millainen on 
tämä sinun ihannenaisesi?” 

”Sitä on vähän vaikea sanoa. Ensinnä 
pitää hänen olla nuori ja kaunis.” 

”Ikävää, sillä se sulkee minut heti pois 
kilpailusta.” 

”Haluaisitko tulla sitten vaimokseni?” 

”Älä sitä ollenkaan epäile! Ole hyvä ja 
jatka!” 

”Huomaan, että teet pilkkaa, mutta se 
on sinulle sallittua. No niin. Tulevan vai¬ 
moni pitää olla lahjakas, henkevä, naiselli¬ 
nen, luotettava ystävä, hellä äiti, rakastava 
vaimo, tulinen rakastajatar...” 

”Seis, seis! Riittää mainiosti! Koot- 



kaamme kaikki naisten henkiset ja ruu¬ 
miilliset hyveet, tehkäämme niistä yksi 
nainen, niin tuleva vaimosi on valmis. 
Tällaista naista et ole vielä löytänyt. Nyt 
sinä siis käännät komeat hartiasi muille 
naisille ja odotat vain ihannetta. Niin¬ 
kö?” 

”En. Täytyyhän minun etsiä ja kokeilla. 
Välisti luulen jo saavuttaneeni ihanteen. 
Olen onnellinen. Silloin tulee pettymys. 
Kaikki raukee. Uusi etsiminen alkaa.” 

”On kaunista, että esität perhoselämäsi 
naismaailmassa näin maallikon tajutta¬ 
vassa muodossa. Aina olen ihmetellyt, 
mikseivät taiteilijat viihdy viikkoa kauem¬ 
min yhden naisen parissa. Ymmärrän. He 
etsivät ihannetta.” 

”Kielesi pistää, tyttöseni.” 

”Et ole tottunut pisteliäisiin naisiin. 
Mutta minähän olenkin vain piikki ruu- 
sustossa.” 

”Pieni ja siro piikki.” 

”Kiitos! Katsos, olen saanut perin huo¬ 
non käsityksen taiteilijaelämästä. Valitet¬ 
tavasti se käsitys elää monissa muissakin 




kuolevaisissa. Oman mielipiteeni olen 
muodostanut huhujen, juorujen, kerto¬ 
musten, sanomalehtien mukaan. Luin jo¬ 
kin aika takaperin eräästä kuuluisasta tai¬ 
teilijasta, hänen ensimmäiselle vaimolleen 
piti A. puheen, toiselle B. ja kolmannelle 
C. Pitkän tutkimisen perästä pääsin selvil¬ 
le, ettei mies ollut muhamettilainen.” 

”Pienokainen...” 

”Älä sano niin!” 

”Katsohan, jos kaksi ihmistä ei sovi yh¬ 
teen, on heidän parempi erota kuin kitua 
ja kiduttaa toisiaan.” 

”Sellainen ei ole sallittua niille, joihin 
kaikkien silmät ovat tähdättyinä. Heidän 
pitää olla oman onnensa uhalla esimerkki¬ 
nä kansalle eikä johdattaa sitä rappi¬ 
oon.” 

”Ajattele, pienok..., ystävä, että heil¬ 
läkin on vain yksi elämä, että heillä on 
oikeus elää se onnellisina.” 

”Kyllä, mutta heillä ei ole oikeutta 
näyttää huonoa esimerkkiä.” 

”Voi hirmu, oletko sinä noin periaat¬ 
teellinen!” 



”01en.” 

”Pötyä. Ajattele, jos me molemmat oli¬ 
simme naimisissa. Äkkiä huomaisimme- 
kin rakastavamme toisiamme, niin van¬ 
non, ettei mikään voisi estää meitä kuulu¬ 
masta toisillemme.” 

”Voit olla varma, että siinä tapauksessa 
me pysyisimnie erossa kuin kuolema itse 
olisi välillämme.” 

”Toivonpa, että olisimme tuollaisessa 
tilanteessa, voidakseni näyttää olevani oi¬ 
keassa.” 

”Jumala sinua siitä varjelkoon!” 

”Sinähän sanoit sen niin juhlallisesti 
kuin olisit kirkossa.” 

”Minä en pidä vakavilla asioilla leikki¬ 
misestä. Muuten tässä olemmekin jo 
Kyyhkysen portilla. Olen täällä hoitajatta- 
rena. Onnellista uutta vuotta!” 

”Joko me nyt eroamme?” 

”Iloiset ystäväsi odottavat sinua. En 
tahdo pidättää. Kiitos tästä illasta!” 

Tipuli ojensi kätensä Erkille. Tämä kat¬ 
seli hetken pientä kättä, joka tuntui väräh¬ 
televän hänen omassaan. 



”Onnellista uutta vuotta!” Erkki ku¬ 
martui. Hetken tunsi Tipuli lämpimät 
huulet kädellään. Pitkin askelin, kaulus 
pystyssä Erkki poistui. 

Parin viikon perästä hämmästytti Yliukko 
Tipulia sanoen: 

”Neiti Pusu, mihin olette satuttanut kä¬ 
tenne. Siinähän on iso mustelma.” 

Neiti Pusu sävähti punaiseksi. Hän pii¬ 
lotti käden selän taa. 

Yliukon poistuttua hän riensi heti vesi¬ 
johdon luo. Mustelma hävisi. 

’”Sinä olet kana!” imarteli Tipuli it¬ 
seään. 

”Neiti, älkää nyt menkö noin hemmetin 
kovasti!” Sälli tarttui Tipulin käsivarteen. 
Tähdet alkoivat tanssia tyttöparan silmis¬ 
sä. Monesti häntä oli varoitettu liikkumas¬ 
ta yksin kadulla myöhään. Tähän asti hän 
oli saanut kulkea häiritsemättä. Nyt roik¬ 
kui välttymätön vaara käsikynkässä. 

”Tässä eivät voimat riitä, ellei järkikulta 
käy avuksi”, tuumi tyttö. Hän siis nojautui 
myöntyvästi roikaleeseen. 

”Sinä taidatkin olla kiva flikka. Luulin 
sinua äskeisestä kopeudestasi päättäen 
herrasneidiksi.” 

”Piika minä vain olen. Luuletko sinä 
herrasneitien tähän aikaan yksin kadulla 
kuljeksivan?” 

”Eihän ne pruukkaa. Sinä et kai pane 
pahaksesi pientä pusua?” 

”Hihi! Mutta älä viitti ruveta keskellä 
katua turpailemaan. Näin pakkasella voi 



nousta rusina huuleen. Rouva luulee, että 
herra on puraissut. Meillä on sen sortin 
rouva.” 

”Onkos teillä sen sortin herra?” 

”Jo tok! Hän se vasta on kova pussaile- 
maan. No, sen nyt hyvin ymmärtää, kun 
rouva on niin lihava, ettei kahta metriä 
lähemmä pääse. Kuule, ootko sinä mat¬ 
kalla jonnii flikan luo?” 

”En.” 

”Ihankoon tuo on totta?” 

”Ihan totta.” 

”Hyvä. Lähdetään sitten meille. Herras¬ 
väki on matkoilla eivätkä tule kotiin en¬ 
nenkuin parin päivän perästä. Minä olen 
rouvan äidin kanssa kahden kotona. 
Mummo on melkein kuuro. Suostutko?” 

”Kele nyt, jos en suostuisi. En ole saanut 
kunnollista ruokaa viikkoihin.” 

”Poika parkani! Meillä saat hyvän sa¬ 
puskan.” 

”Mikä sinun nimesi on?” 

”Anna Pusu.” 

”Saakeli. Onpa sinulla mukava nimi.” 

”Pidä leipälinkkusi kiinni, ettei se vanha 



kuuro herää! Nyt olemme näet perillä. 
Mennään vaan näin paraatiovesta.” 

Ennenkuin sälli huomasikaan, seisoi 
hän valaistussa eteisessä. Valkopukuinen 
hoitajatar tuli vastaan. Tipuli oli tuonut 
sällin synnytysosastolle. 

”Tämä on ensikertalainen. Luultavasti 
pihtisynnytys tarpeellinen”, sanoi Tipuli 
nauraen. 

Kun sälli näki, mihin satimeen hän oli 
joutunut, hän ei jäänyt kauemmaksi aikaa 
tölläilemään ympärilleen, vaan pujahti 
avoimesta ovesta takaisin kadulle. 

”OHpa se epäkohtelias kavaljeeri, kun ei 
edes hyvästiä sanonut”, naureskeli Tipu¬ 
li. 

”Jaa-a! Kuka teistä vielä jaksaa muistaa 
sen ajan, jolloin Anna Tipuli Pusu tuli 
Kyyhkyseen? Pelkään pahoin, että muis¬ 
tamme sen kaikki. Kuinka puhdas ja via¬ 
ton hän silloin olikaan! Nainen, joka ei 
miehestä mitään tiennyt. Nyt on pääkau¬ 
punki tämän saloseudun ruusun siinä 
määrin turmellut, että hän menee vieraan 
miehen kanssa operettiin”, saamasi Myh¬ 
kyrä. 

”Älä syytä viatonta pääkaupunkia! Itse 
olet pilannut minut esitelmilläsi!” 

”Tule tänne syyparka, täällä on paljon 
muitakin! Olisikohan liian röyhkeää ky¬ 
syä, kuka on se herra, jonka kannattaa 
ostaa sinulle lippu ensi-iltaan?” 

”Hän on eräs koulutoverini.” 

”Minusta näyttää siltä, että kaikki mie¬ 
het, joiden kanssa seurustelet, muuttuvat 
koulutovereiksesi.” 



"Eipähän muuttunut sekään yhdeniltai- 
nen sälli." 

"Hyvästi, senkin paksunahkainen va¬ 
lehtelija!" Myhkyrä lähti loukkautuneena 
tiehensä. Pysähtyi sentään kynnyksellä ja 
kysäisi: 

"Tuleeko hän noutamaan sinut tääl¬ 
tä?" 

"Sen hän viimeksi tekee. Hän pelkää 
lasiin litistettyjä neniä.” 

"Se mies ei rakasta sinua." 

Tipuli naurahti. Oli hulluuden huippu 
ajatellakin, että Erkki Erä olisi häneen ra¬ 
kastunut. Hänhän ei pitänyt Tipulia naise¬ 
nakaan. Jos hän sen joskus teki, niin nais¬ 
asianaiseen hän ystävänsä rinnasti. Tokko 
lie koskaan Erkin taiteilijakiharain alla 
vieraillut aatos, että Tipuli oli nuori tyttö, 
johon saattoi ja joka saattoi rakastua. Pie¬ 
ni sairaiden sisko oli hänelle suruton ystä¬ 
vä, jolle hän luottamuksellisesti kertoili 
asioistaan. 

"Sitä et sinä tiedä", vastasi Tipuli ja läh¬ 
ti Myhkyrän vanavedessä painumaan 
ulos. 



Ylioppilastalon eteisessä Tipuli vasta 
kohtasi kavaljeerinsa. Viime minuutissa 
tietysti. Levoton daami jo pelkäsi saavansa 
lähteä tyhjin toimin pois. 

”Tapasin pari neitosta”, selitti hengästy¬ 
nyt kavaljeeri. ”En olisi muistanut koko 
operettia, mutta onneksi putosivat liput 
nenäliinan seurassa lattialle. Neitoset sen 
huomasivat ja ojensivat liput minulle. Sil¬ 
loin muistin. Hyvästiä sanomatta lähdin 
juoksemaan tänne. Toivottavasti voin vie¬ 
lä lepyttää neitoset. Tässä minä nyt olen. 
Olenko kunnossa?” 

Tuollainen Erkki oli. Suutu ja toru hän¬ 
tä, jos raaskit. Tyytyväisenä näinkin hyvis¬ 
sä ajoin saapumiseen, meni Tipuli puus¬ 
kuttavan ritarinsa kanssa pimeään katso¬ 
moon. Orkesteri pauhasi täysin palkein. 

Tipuli ei pitänyt opereteista. Hänestä ne 
olivat liian luijusmaisia. Kuka hyvä ihmi¬ 
nen nyt tuolla tavalla tanssi ja ketkutteli 
melkein alasti? Ja miksi tuo alastomuus 
oli yksipuolista? Miksi juuri naiset olivat 
alastomia? Onhan miesruumis yhtä kau¬ 
nis kuin naisenkin. Kauniimpikin naisten 



mielestä. Kuitenkin miehistä ei näy muuta 
paljasta kuin hätäseltä naama. Pitäisi ope¬ 
rettien tekijäin ja näyttämölle asettajain 
vähän naiskatsojainkin makua tyydyttää. 
Yksipuolisuus tympäisee. 

”Sinäpä istut happamen näköisenä. 
Mitä mietit?” kysyi Erkki, kun he menivät 
kahville ensimmäisellä väliajalla. 

Vai hänelle Tipuli olisi mietteensä ker¬ 
tonut! Erkki olisi nauranut ja nimittänyt 
häntä valkonauhan tädiksi tai olisi todista¬ 
nut hänen kadehtineen noita sirojäsenisiä, 
liukaskinttuisia naisia. 

”01isin ollut makean näköinen, jos oli¬ 
sin tiennyt sinun katselevan minua eikä 
näytöstä.” 

”Vilkaisin vain hiuksiasi, tyttöseni, sillä 
kenelläkään koko tässä salissa ei ole sellai¬ 
sia.” 

Toisen näytöksen aikana alkoi Tipulista 
tuntua, että hänen sivistyksessään oli nyr- 
kinmentäviä koloja; hän ei jaksanut pitää 
operetista. Hän käänsi päänsä ja alkoi pi¬ 
meän suojassa tarkkailla kanssaihmisiään 
katsomossa. Se oli todella kiintoisaa. Nä- 




kyi vain sieluja, jotka olivat kiivenneet 
temppeleittensä harjalle tuulettamaan it¬ 
seään. 

Tipulin vieressä istui viehkeä perhetyt- 
tö. Hän seurasi silmää räpäyttämättä ku- 
ningatarmaisesti liikehtivää primadonnaa. 
Ah, noin hänkin! Noin hänkin panee mie¬ 
het jalkainsa juuressa kiemurtelemaan. 

Tuohon tapaan muutkin nuoret naiset. 

Keski-ikäinen nainen hiukan taempana 
nojasi velttona selkänojaan, lihava leuka 
lössällään, suu hiukan raollaan. Nojaa! 
Katseleehan tätäkin. Melkein noin minua¬ 
kin ennen liehiteltiin. Olisinpa vain hok¬ 
sannut olla pidättyväisempi, niin varmasti 
olisi Runar tehnyt tyhmyyksiä ... 

Ja kun näyttämöllä suudeltiin, näkyi se 
selvästi keski-ikäisen naisen kasvoilla. 
Hän tunsi jälleen vuosien haalistamat suu¬ 
delmat tuoreina huulillaan. 

Herrat, nuoret ja vanhat, istuivat not¬ 
keina, suorina. Heidän sielunsa liitelivät 
näyttämöllä hyväillen henkisellä kädellä 
keijujen siroja sääriä. 

Väliajalla ryhmä herroja ja naisia piiritti 



Erkin. Tipuli-parka jäi yksin istumaan 
mehulasinsa ääreen. Hän oli kuin pieni, 
harmaa metsävarpunen, joka oli eksynyt 
kiiltäväselkäisten pääskysten ja loistavien 
kolibrien seuraan. Varpus rukka tunsi 
olonsa oudoksi. 

"Kuka on tuo herttainen pikkutyttö, 
joka on kanssasi?” kysyi eräs herroista Er¬ 
kiltä. Hän oli huomioinut hylätyn seura¬ 
laisen, jonka poskilla puna väreili kuin 
aamurusko valkeissa poutapilvissä. 

”Mikä pikkutyttö?” 

”Tuo, jolla on nuo erikoiset hiukset. 
Hänellä on myös ihmeelliset silmät.” 

Erkki käännähti vilkaisemaan Tipulia. 

”Ei hän ole mikään pikkutyttö.” 

"Haluaisin tutustua häneen, ellei sinulla 
ole mitään sitä vastaan.” 

Erkki katsahti tuttavaansa. Tämä näytti 
todellisella innostuksella silmäilevän hä¬ 
nen ystäväänsä. Erkki tunsi selittämätöntä 
vastenmielisyyttä tuttavaansa kohtaan. 
Tipulia hän ei saisi ainakaan hakkailla, 
mikäli se Erkistä riippuisi. 

"Tuskinpa on sinulle mitään iloa siitä 



tuttavuudesta. Hän ei ole samanlainen 
kuin muut nykyajan tytöt.” 

”Tuo tekee minut uteliaaksi. Onko hän 
sukulaisesi?” 

”Ei. Hän on koulutoverini.” 

Tipuli sai mehunsa juoduksi. Hän nousi 
ja meni saliin paikalleen. Häntä harmitti¬ 
vat hiukan Erkin tuttavien katseet. He kai 
luulivat hänen olevan pahoillaan Erkin 
epäkohteliaisuudesta. Ikäänkuin hän Er¬ 
kiltä muunlaista käytöstä odottaisikaan. 

Poistuva tyttö ja Erkin ilmeinen kan¬ 
keus esittelemiseen puhalsivat neitosten 
uteliaisuuden vireille. 

”01iko hän ensimmäisellä vai toisella 
luokalla teidän ollessanne ylioppilaskoke¬ 
las?” kysyi toinen neiti veikeästi. 

"Olemme luokkatoverit”, vastasi Erkki 
kuivasti. "Sitäpaitsi olemme tunteneet toi¬ 
semme pienestä pitäen.” 

Neidit naurahtivat epäuskoisesti. 

"Suokaa anteeksi, jos emme usko. Nei¬ 
tihän on varmasti teitä paljon nuorem¬ 
pi.” 

"Se ilahduttaa Tipulia suuresti, sillä to- 



dellisuudessa hän on hiukan kolmatta 
vuotta minua nuorempi.” 

”Näinköhän.” 

”Kyllä hän sen itsekin tunnustaa”, Erk¬ 
ki aikoi lähteä noutamaan Tipulia. Kol¬ 
mas soitto ehkäisi hänen aikeensa. Yleisö 
meni paikoilleen. 

”Taidatte olla häneen rakastunut”, luik¬ 
kasi neitonen silmää vilkuttaen. Erkki ei 
ehtinyt vastata. 

Pakatessaan Tipulia autoon Erkki ei ai¬ 
konut lähteä kyyditsemään daamiaan ko¬ 
tiin. Hän sanoi: 

”Näitkö nuo kaksi neitosta, joiden kans¬ 
sa juttelin väliajalla?” 

”Näin.” 

”He luulivat, että olen rakastunut si¬ 
nuun.” 

”Hepä vasta tyhmiä olivat.” 

”Tyhmiä?” 

”Jos he kerran luulivat meidän olevan 
suhteissa toisiimme, niin järkevintä olisi 
ollut otaksua meidät naineiksi.” 

”Miten niin.” 

”Rakastunut mies ei jätä lemmittyään 



yksin särpimään mehua, mutta kyllä kyl¬ 
lästynyt aviomies.” 

”Tarkoitatko, että minun olisi lähdettä¬ 
vä saattamaan sinua?” 

”Ei. Turhaa se olisi. Kiitos seurasta! Hy¬ 
västi!” 

Tipuli tuuppasi kavaljeerin pois auton 
ovelta ja sulki sen. Auto pörähti ja lähti. 

”Neiti Pusu! Tämä vasta onnellinen sattu¬ 
ma!” 

Kyllä maar on onnellinen sattuma len¬ 
tää suinpäin esimiehensä syliin. Tipuli 
hämmentyi tästä odottamattomasta sylei¬ 
lystä niin, ettei osannut kunnolleen an¬ 
teeksi pyytää. 

”Onko veljenne kotona, neiti?” kysyi 
Yliukko korjaillen horjahtaneita silmäla¬ 
sejaan. 

”Kyllä.” Tipuli nyökkäsi kunnioitta- 
vimman hyvästinsä. Yliukkopa pyörähti- 
kin ympäri ja lähti hämmästyneen tytön 
sivulla mittelemään katua. 

Yliukko oli ihmeellisesti ihastunut Tau¬ 
noon ja tämän perheeseen. Hän oli siellä 
melkein yhtä usein kuin Tipulikin. Taval¬ 
lisesti hän jutteli Taunon kanssa lääketie¬ 
teen uusista saavutuksista, politiikasta ja 
muista miesten asioista. Kahvipöydässä 



hän oli itse herttaisuus ja kohteliaisuus 
naisväelle. Esko ja Asko olivat hänen eri¬ 
koisessa suosiossaan. Puhe luisti kangerte- 
lematta. 

Tipulista oli riemuisaa, kun sai pistää 
muutamissa asioissa vastaan. Välisti täytyi 
Yliukon myöntää neidin olevan oikeassa. 
Se tuntui niin hyvältä, etenkin kun Kyyh¬ 
kysessä piti mukisematta totella. Kerran 
Tipuli oli Lahjan ja Taunon kanssa vierai¬ 
silla Yliukon luona. Ja kerran, huippusaa¬ 
vutus, hän oli tämän kanssa kahden eloku¬ 
vissa. Monesti Tipulin kieltä kutitti ja mie¬ 
li teki pullistella saavutuksillaan, mutta 
hän jätti sen sentään tekemättä. Myhky¬ 
rällä oli ilmankin hullut luulonsa. Apulää- 
kärin sisaren etuoikeudet olisivat myös 
myrryttäneet kateellisuuteen taipuvien to¬ 
verien mieliä. 

Tipuli lähti oijustamaan Kyyhkyseen. 

”Eikö neidillä ole tänään vapaailta?” 

”On.” 

”Ettekö haluaisi tehdä kanssani pientä 
kierrosta kaupungilla?” 

Miksei. Voihan Tipuli kuunnella pie- 



nen, opettavan esitelmän lääketieteen alal¬ 
ta. Myhkyrän seurassa hän oli niin tottu¬ 
nut esitelmien kuuntelemiseen. 

Yliukko valitsi tekstiksi elämän yksinäi¬ 
syyden. Hän oli oikein kaunopuheinen. 
Tipuli ei vain ymmärtänyt, kuinka voitiin 
yksinäisyydestä niin kauniisti puhua, kun 
joka askelella tuli vastaan viisi, kuusi ih¬ 
mistä. Ja pakkoko hänen oli olla yksinäi¬ 
senä, höperön! Suvaitsisi vain ojentaa kä¬ 
tensä, niin joka nainen olisi valmis elä- 
mänsulostuttajaksi. 

Kevätilma kihahti Tipulin päähän. Hä¬ 
nen teki mieli hurjastella, puhua pötyä ja 
nauraa tirskua. Yliukon yksinäisyysesitel- 
mä ei löytänyt kaikupohjaa Tipulissa. Sen 
verran hän jaksoi seurata mukana, että 
suunnilleen vastasi oikein hänelle kohdis¬ 
tettuihin kysymyksiin. 

”01etteko leski?” kysyä nappasi Tipuli 
kesken kaiken. Hänestä tuntui melkein sil¬ 
tä, että Yliukko oli puhunut viisi minuut¬ 
tia naisesta, jota hän nimitti vaimokseen. 

Yliukko katsahti kummastuneena Ti- 
puliin. Hän oli juuri päässyt kertomasta, 



kuinka hänen morsiamensa, sama, jonka 
Tipuli oli silloin Kanavalla nähnyt, karka¬ 
si viikkoa ennen häitä erään taiteilijan 
kanssa. Yliukko selitti asian uudestaan ja 
lisäsi vielä, että morsian oli itsekin ollut 
taiteilija, laulajatar. 

"Anteeksi!” mutisi Tipuli nolona. 

Hän koetti pitää ajatuksensa supussa. 
Mielessään hän kummeksi esimiehen avo¬ 
mielisyyttä ja miksi tämä juuri hänet valit¬ 
si luottamusmiehekseen. Hän tunsi itsensä 
abbedissaksi, jolle paavi ripittäytyy. Sydä¬ 
messään hän sätti naista, joka oli henno¬ 
nut jättää Yliukon kaltaisen miehen ikä¬ 
vään. Yliukon knallin ympärille punoutui 
pyhimyskehä. Tipuli ei luullut maailmassa 
löytyvänkään sellaisia ihmisiä, jotka us¬ 
kollisina surisivat ensimmäistä, hylättyä 
rakkauttaan. Sielunsa silmillä hän säälien 
katseli Yliukon arpista, runneltua sydän¬ 
tä. 

"Neiti, ettehän pidä tunkeilemisena ky- 
symystäni? Onko sydämenne vielä va¬ 
paa?" 

Tipuli hätkähti. Oliko hän kuullut vää- 



rin. Ajatukset kotiin Yliukon menneisyy¬ 
den saloilta! 

Yliukko toisti kysymyksensä. 

Tipuli naurahti. 

"Sydämeni on vapaa kuin taivaan lintu, 
esimerkiksi kelpaava ’tabula rasa’." 

"Mitähän Yliukko tuolla tiedolla te¬ 
kee", visertelivät syijäajatukset. "Aikooko 
hän vastalahjaksi vaatia minulta elämä¬ 
kerrallisia tietoja? No, pian hän niistä saisi 
tarpeensa. Minun elämäerämaassani ei ole 
yhtään yllätyksellistä keidasta, ei samumia 
eikä kiljuvaa jalopeuraa." 

"Uskon teidän puhuvan totta, sillä en 
ole huomannut teidän seurustelevan ke¬ 
nenkään kanssa. Siksi rohkenen kysyä teil¬ 
tä, haluatteko ruveta vaimokseni." 

Keidas! 

Kookospähkinä putosi suoraan Tipulin 
päähän. Sanat hyytyivät suuhun. 

"Te hämmästytte, neiti. Tämä ei ole 
kuitenkaan mikään hetkellinen mielijoh¬ 
de. Minun ikäiseni mies ei toimi enää ha¬ 
tarien perustelujen mukaan. Pyyntöni on 
vakavan harkinnan tulos. Olen pitänyt tei- 



tä tarkasti silmällä sekä työssänne Kyyh¬ 
kysessä että veljenne kodissa. Te olette pi¬ 
tänyt minua koneena. Se on ollut hyvä, sil¬ 
lä silloin olen saanut nähdä teidät sellaise¬ 
na kuin olette. Sallikaa minun sanoa! Olen 
hyvin ihastunut teihin. Teillä ovat kaikki 
ne ominaisuudet, jotka järkevä mies vaatii 
vaimoltaan. Te olette vaatimaton, hyväsy¬ 
däminen, pidätte kotiaskareista, olette jär¬ 
kevä. Lapset rakastavat teitä. Olette terve, 
reipas, iloinen. Sitten te ette ole millään 
tavalla kuuluisa nainen, jonka läsnäolo on 
välttämätön kaikenlaisien yhdistysten ko¬ 
kouksissa. Ja sitten teillä ei ole taiteellisia 
taipumuksia. Taiteilijatarta en ikinä enää 
huolisi, olipa tämä vaikka kuinka hyvä ja 
jalo ihminen.” 

Yliukon puhe ei vielä loppunut tuohon 
pisteeseen. Hillitysti, vakaumuksellisesti 
hän lateli Tipulin nähtäväksi tämän kaikki 
hyvät ominaisuudet. Hämmästynyt tyttö 
huomasi olevansa esimiehensä silmissä 
päätänsä pidempi pääkaupungin naisia. 
Jaa-a. Siinä sitä taas oltiin. Tähän asti oli 
Tipuli kadehtien katsellut hymyileviä 



naisepäjumalia, toivonut olevansa yksi 
heistä. Nyt hänelle oppinut herra selvitteli, 
että hän tässä olikin kadehdittava. Pyö¬ 
reäksi ja kauniiksi lopuksi Yliukko puhui 
siitä lujasta avioliitosta ja avio-onnesta, 
joka rakentuu molemminpuoliselle kunni¬ 
oitukselle. 

Mutta Tipulin kurkkua kihelmöitti pit¬ 
kä, vihlova parkaisu, parkaisu sulasta tus¬ 
kasta. Kuinka hävyttömän julma kohtalo 
kehtasikin olla! Koko ikänsä, pikkutytön 
hoippuvista unelmista asti, hän oli odotta¬ 
nut, kaivannut yhtä ainoaa hurmaavaa, 
kiihkeää rakkauden tunnustusta. Aijaijai- 
jai! Tuossa oli hänen ensimmäinen kosi¬ 
jansa, ja niin hän kosi, kuin olisi ostanut 
tynnyrin hyvää tervaa. 

”En rakasta teitä, en ketään muutakaan. 
Naimisiin en halua. Olen mieluimmin yk¬ 
sin. Kiitän teitä loistavasta taijouksestan- 
ne, mutta en voi sitä ottaa vastaan”, vasta¬ 
si Tipuli tylysti, melkein vihaisesti. 

”Älkää nyt kuitenkaan antako lopullista 
vastausta, neiti! Miettikää! Tutustukaa 
minuun! Mielelläni odotan. Ehkäpä ru- 



peatte minusta sen verran pitämään, että 
voitte elää onnellisena rinnallani. Ei puhu¬ 
ta tästä enää! Saatan teidät Kyyhkyseen.” 

Kun Tipuli sai seuraavana aamuna 
kimpun ihania ruusuja, hän repi heti nii¬ 
den mukana tulleen käyntikortin, kirjoitti 
uuden ja vei ruusut Myhkyrälle. 

”Oo, mun sieluni! Kuka on hassannut 
noin hirveästi rahaa minun hyväkseni?” 
kiljui Myhkyrä. 

”Sitä en tiedä. Kukkakaupan poika ne 
toi.” 

”Oo, ne ovat varmasti Arvidilta! Ooo! 
Mutta penikka, muistapa pitää visusti 
suusi kiinni!” 

Viikon kuluttua tapasi maaseutukiertueel¬ 
ta tullut Erkki Tipulin. Hän ei näyttänyt 
olevan ollenkaan säteilytuulella menestyk¬ 
sestään huolimatta. Hän tarttui Tipulin 
käsipuoleen ja vei tämän vastaan pullikoi¬ 
misesta välittämättä asuntoonsa. 

”Mitä vastoinkäymisiä sinulla on taas 
ollut?” aloitti Tipuli löydettyään mukavan 
paikan pehmeällä sohvalla. 

”Sanopa, menenkö kihloihin vai 
enkö!” 

”Jos se on ihannenainen, niin mene!” 

”Hän on säestäjäni.” 

”Joka on vanha kuin taivas?” 

”Kolme vuotta hän vain on minua van¬ 
hempi. Hän on rikas. Minä melkein lupa- 
sin hänet aikoinaan naida.” 

”Ja nyt hän vaatii lupauksen täyttämis¬ 
tä?” 

”Niin.” 



"Sananlasku sanoo karkeasti: Tee tah¬ 
tosi, tapa lapsesi, mutta älä sano, että 
minä käskin." 

Erkki käveli pitkin askelin lattialla ja 
kouri tukkaansa. "Sinustakaan ei ole mi¬ 
tään hyötyä. Sanoisit, ota hänet tai pysy 
erossa hänestä!" 

"Kumman lauseen toivoisit minun sa¬ 
novan?" 

"Sinä olet aasi!" 

"Kiitos!" 

"Minä näin sinut muuten eilen, kun pe¬ 
lastit sen rapakkoon kaatuneen lapsen." 

"Mitä se kuuluu tähän?" 

"Ei mitään. Säestäjäni sääli uutta käve¬ 
lypukuasi." 

"Se ei tarvinnut sääliä. Kuten näet, se 
on jälleen puhdas ja sileä." 

"Kuka oli se herra, jonka kanssa käve¬ 
lit?" 

"Mitä tämä on? Lupasit keventää sydä¬ 
mesi minulle, nyt kuitenkin rupeat urkki¬ 
maan minun asioitani. Mitä merkitsee täl¬ 
lainen vakoileminen?" 

"Tulitte vastaani. Mutta niin olitte in- 



nostuneet keskusteluun, ettette minua 
huomanneet, vaikka melkein tyrkkäsin si¬ 
nua ohikulkiessani.” 

”Sinun ei pitäisi tulla sentään liian itse¬ 
rakkaaksi. Eihän aina voi vahtia, milloin 
suvaitset vastaan tulla. Jätetään tämä! Soi¬ 
ta minulle vähän!” 

”Hiiteen soitto! Se ei minua nyt huvi¬ 
ta.” 

”Mitä ihmettä? Ethän liene sairas?” 

”Sielusta ei voi paljon muutakaan sa¬ 
noa.” 

”Sielu parka! Mitähän siltä puuttuu?” 

• • 

”Rakkautta. Äidin kuoleman jälkeen en 
ole saanut pisaraakaan todellista rakkaut¬ 
ta.” 

”Siinä pulassa en valitettavasti voi sinua 
auttaa. Eikö säestäjäsi sinua sitten rakas¬ 
ta?” 

”Kyllä, tavallaan. Kun jaksan ostaa hä¬ 
nelle lahjoja, kun hyväilen häntä, kun olen 
kohtelias, kun häntä palvon, hän rakastaa 
minua. Jos vähänkin laiminlyön velvolli- 
suuksiani, kas silloin on kaikki lopussa.” 

”Kesken kaiken, Erkki! Olenko noessa?” 



”Et. Niin olet puhdas ja lämmin kuin 
äsken munittu muna.” 

”Mitä ihmettä sitten tuijotat minuun?” 

”Tuijotanko? En tiedä. Sinuun on tullut 
viime näkemästä jotain uutta. Mitä? Koe¬ 
tan päästä siitä selville.” 

”Mitäpä uutta minuun olisi voinut tul¬ 
la?” 

”Esimerkiksi tuo verien levoton leikki 
poskipäihisi. Sitä en ole ennen huoman¬ 
nut. Silmäsikin loistavat kuin tähdet syys¬ 
yön taivaalla.” 

”Kas vain! Sinähän rupeat runoile¬ 
maankin. Sinussa taitavat uinua kaikki 
taidelajit.” 

Erkki kumartui innokkaana eteenpäin. 

”Sano, Tipuli, sano oikein omantuntosi 
jälkeen, onko kukaan sinua suudellut?” 

”Näkyy olevan paras aika pötkiä tiehen¬ 
sä. Sinua en huoli rippi-isäkseni. Hyvästi! 
En tule näkyviisi, ennenkuin sielusi on ter¬ 
ve.” 

Erkki ei ollut niitä ihmisiä, joiden luota 
paasi lähtemään paan nyokkayksella. Hän 
iski kouransa lujasti pakenijan hameeseen. 



Irtipääsy olisi maksanut kourallisen kan¬ 
gasta. 

”Ptruu, neiti! Yksi asia vielä. Ei suin¬ 
kaan sillä vanhalla äijällä ole mitään teke¬ 
mistä sinun kanssasi?” 

”Millä vanhalla äijällä?” 

”Ka, hänellä, jonka kanssa kävelit.” 

”Onpa hyvinkin. Hän on sen sairaalan 
ylilääkäri, missä olen hoitajattarena.” 

”Varo, pienokainen, sitä vanhaa puos¬ 
karia! Hän katseli sinua liian lämpimästi. 
Teki mieleni kääntyä ja nutata häntä päin 
kuonoa.” 

”Sinäpä käytät kaunista kieltä. Kai mi¬ 
nullakin saa olla ihailijoita kuten sinulla. 
Päästä hameeni tai annan sinulle kunnolli¬ 
sen tukkapöllyn. Sen tarpeessa näytät ole¬ 
van.” 

”Älä suutu! Voisithan sinä välisti uskoa 
minulle salaisuuksiasi kuten minä sinul¬ 
le.” 

”Minulla ei ole salaisuuksia. Jos olisi, 
niin aikanaan saat ne tietää.” 

”Siinä tuli oikein sinun tapaisesi vas¬ 
taus. Tiedätkö aavistan jollain tavalla, että 




olet sisältäpäin aivan toisenlainen kuin 
miltä päällepäin näytät.” 

”Voit olla siitä varma. Sisältäpäin on 
minulla suolisto, maksa ...” 

”Sappea olet sisältä! Nyt ala laputtaa! 
Viisasteluja en siedä naisen huulilta.” Her¬ 
ra taiteilija tyrkkäsi ystäväänsä niin, että 
tämä oli kaatua. 

”Tällaista hävytöntä kohtelua et ikinä 
saa anteeksi. Laahaa ensin puoliväkisten 
luokseen, sitten potkii ulos.” 

”En aio vaivata itseäni anteeksipyyn¬ 
nöin, hyvä neiti.” 

Isäntä saatteli vierastaan eteiseen, jossa 
kumpikin oli itselleen kohtelias, s.o. kum¬ 
pikin auttoi ylleen takkinsa. 

”Mitä tuumit, jos tekisimme pienen kä¬ 
velymatkan meren rannalle?” 

”Voimmehan käydä Eteläsatamassa.” 

”Ei. Mennään johonkin, jossa on vain 
meri ja me kaksi.” 

”Kiitos! Minulla ei ole pienintäkään ha¬ 
lua lähteä yöksi harhailemaan kanssasi 
pitkin rantoja.” 

”Tietysti tulet. Minä määrään.” 



"Mikset ota rakasta, tulevaa morsianta- 
si mukaasi?” 

"Oletko hassu! Viedä nyt sellainen säse- 
rä kapine liukkaille rantakiville! Minä en 
ole mikään jättiläinen, että jaksaisin häntä 
käsivarsillani kanniskella. Eikä ole nyt ha¬ 
luakaan. Tahdon juuri sinut mukaani. 
Sinä et marise. Sinä ymmärrät. ’Rakastan 
rantojesi autiutta’, runoilee Koskenniemi. 
Me, jotka emme osaa ajatella noin kau¬ 
niisti autiudesta, osaamme, Luojan kiitos, 
siitä nauttia. Olen autiotuulella tänään. 
Tulethan mukaani, Tipuli.” 

"Voinhan tulla." 

"Hulluja ei kynnetä, ei kylvetä, ne kasva¬ 
vat itsestään", sanotaan. 

Tipuli tunsi itsensä yhdeksi tuollaiseksi 
itsestään kasvaneeksi hulluksi. Hän oli an¬ 
tanut arvelematta rukkaset Yliukolle, 
mutta punastui kuitenkin joka kerta, kun 
joutui tämän kanssa vastatusten. Monesti 
hän huomasi hullun henkensä nimittävän 
esimiestä Paavoksi. 

Ei Tipuli Yliukkoa rakastanut. Ei pan¬ 
nut sydämestä siltä paikalta. Elämän hy¬ 
vinvoinnille ei ero Yliukosta tehnyt ollen¬ 
kaan kiusaa. Päinvastoin. Hänen läsnä¬ 
olonsa kiusasi Tipulia jollakin selittämät¬ 
tömällä tavalla. 

Tipuli ei ollut mikään tavallisuudesta 
poikkeava, nuori tyttö, vaikka hänen kyl¬ 
myytensä toista sukupuolta kohtaan olikin 
ilmeinen. Jos me hiukan rohkenisimme 
kohottaa sitä salaperäisyyden huntua, joka 



verhoaa jokaisen nuoren tytön sydäntä, 
niin saisimme pian selville syyn Tipulin- 
kin kylmyyteen, jolla hän kohteli nuoria 
miehiä. Mutta koska Tipuli ei itsekään 
mielellään kurkistanut verhon taa, niin ei 
ole syytä meidänkään tehdä sitä. Hän oli 
päättänyt jäädä vanhaksipiiaksi ja sairaan- 
hoitajattareksi koko iäkseen. Työtä oli. 
Hellyyttä ja hoivaa sai antaa. Ei ollut suu¬ 
ria iloja, jos ei ollut suuria surujakaan. 
Elämä kulki tavallista, tasaista latuaan. 

Yliukon odottamaton naimatarjous 
kasvatti Tipulin sieluun hyvän- ja pahan- 
tiedonpuun. Omatunto sanoi heti, että py¬ 
sytä ajatuksesi visusti poissa siitä ja ajatte- 
le kaikkia muita mahdollisuuksia, joiden 
hedelmiä saat vapaasti syödä. Mutta kun 
sielussa oli kerran hyvän- ja pahantiedon- 
puu, ei sieltä myöskään puuttunut sitä 
vanhaa matoa, joka parhaansa mukaan 
neuvoi syömään siitä puusta. 

Mato 

Olisihan mukavaa, kun sinusta tulisi 
tohtorin rouva. 



Tipuli. 

Hän on liian vanha minulle. 


Mato. 

Vanhassa vara parempi, turva toisen 
tähtehessä. 


Tipuli. 

En rakasta häntä. 

Mato. 

Pyh! Puhu rakkaudesta! Hautaa ajoissa 
kaikki rakkaudenhoureet, ne eivät sinulle 
ikinä tuota onnea! Ole järkevä nainen! 
Tämä on edullisin naimatarjous, minkä 
tulet eläessäsi saamaan. Yliukko on kun¬ 
nioitettava mies. On varakas. Hän ei tule 
jättämään sinua toisten naisten takia. Hän 
vaalii sinua kuin kukkaa kämmenellä. 
Ajattele vanhanpiian yksinäisiä, ikäviä 
vanhuudenpäiviä! Kuka häntä silloin enää 
kaipaa ja tarvitsee? Kuka häntä rakastaa? 
Mutta kun menet naimisiin, saat lapsia, 
jotka rakastavat, hoitavat, hellivät sinua, 
kun olet vanha, ryppyinen, sairas. — 



Ääh! Ajatukset ovat kuin hiiri ruokasäi- 
liössä. Kun tukit yhden reiän, nakertaa se 
viereen uuden. Hiirennakki on ruostunut 
virattomaksi. 

Myhkyrä! Hän ansaitsee myös oman 
kappaleensa tässä luvussa. Jos Yliukko 
olisi maksanut hänelle palkkion, ei hän 
sen innokkaammin olisi voinut ajaa tä¬ 
män asioita Tipulin sydämessä. Tipulin 
teki välisti mieli heittää kengällä vasten 
ystävän agiteeraavaa suuta. Hän ei ollut 
sanonut Myhkyrälle halaistua sanaa Yli- 
ukon kosinnasta, mutta näkyi hän sen sa¬ 
nomattakin tietävän. 

Yliukko ei katseellakaan muistuttanut 
tarjoustaan. Suomalainen ei ole luotu kii¬ 
reeseen. Hän antoi asian hautua. Kyyhky¬ 
sessä hän kohteli Tipulia kuin pihtejään 
ainakin. Siitä Tipuli oli hänelle hyvin kii¬ 
tollinen. Sensijaan Kyyhkysen ulkopuolel¬ 
la he kohtasivat toisensa entistä useam¬ 
min. Tipuli oppi yhä enemmän kunnioit¬ 
tamaan esimiestänsä erinomaisen hyvänä, 
viisaana ihmisenä, mutta itse hän tunsi 
olevansa hänen seurassaan toinen olento 




kuin tavallinen, jokapäiväinen Tipuli. 
Hän oli kankea, harkitseva ”Pyhä Anna”. 
Oikein häntä pakkasi välisti suututta¬ 
maan, ja silloin hän sanoa säväytteli ty¬ 
lyyksiä kohteliaalle, isälliselle kavaljeeril¬ 
leen. Toisinaan hän taas sanoi ”niin” ja 
”amen” kaikkiin Yliukon puheisiin. Kat¬ 
sokaas, on sellaisia ihmisiä, joiden seuras¬ 
sa tuntuu synniltä olla oma itsensä. Yliuk- 
ko oli tällainen kaavamaisen hyvä ja arvo¬ 
kas, ja hän kangisti seuransa samanlaisek¬ 
si. 

Oli huhtikuun viimeinen päivä. Tipuli 
järjesteli ja puhdisti leikkaushuonetta. 
Eräältä mieheltä oli sahattu jalka. Nyt piti 
vielä leikata umpisuoli. Hän koetti nope¬ 
asti hävittää edellisen operaation verisiä 
merkkejä. Kun hän oli sen tehnyt, hän 
alkoi järjestää esille uudessa leikkauksessa 
tarvittavia välineitä. Hän latoi ne pienelle 
kiiltävälle tarjottimelle ja lähti viemään 
niitä paikoilleen. Silloin hän joutui sil- 
mäkkäin totisten, oudosti katsovien sil¬ 
mien kanssa. 

Tipuli oli aina pitänyt hermojaan ensi- 



luokkaisina vehkeinä, jotka eivät pienistä 
tärskyistä sekaisin lennä. Luulo oli luulo. 
Tuo outo, totinen tarkastelu sai hänet sii¬ 
nä määrin häkeltymään, että hän ei muis¬ 
tanut pitää tarjotinta kohdallaan. Lattialle 
luistavain esineiden kilinä ja kalina sai hä¬ 
net tajuihinsa. 

Alilääkäri, apulääkäri, ylihoitajatar, 
Myhkyrä, oppilas ryntäsivät toteamaan 
vahingon. Jokainen katsoi odottavana 
vuoroin Yliukkoon, vuoroin Tipuliin. 

”Ylihoitajatar, käskekää joku toinen 
hoitajatar tänne! Neiti Pusun on paras 
mennä huoneeseensa”, sanoi Yliukko kui¬ 
vasti. 

Tipuli kokosi lattialle pudonneet esi¬ 
neet. Myhkyrä otti ne säälivin katsein 
huostaansa. Tipuli livahti häpeästä myk¬ 
känä pois omaan huoneeseensa. 

Hyvä Luoja, millainen aasi hän olikaan 
ollut. Menettää tuolla tavalla mielenmalt- 
tinsa! Mitä Yliukko mahtoi nyt hänestä 
ajatella? Hän ei voisi häpeämättä katsoa 
tätä silmiin. Jos Yliukko katsoisi häneen 
vielä kerran siten, kuten äsken, ei hän voisi 



tulla toimeen. Hän joutuisi kuin joutuisi¬ 
kin hänen vaimokseen. Ei! Pois tästä talos¬ 
ta! 

Tipuli juoksenteli huoneessaan kuin ha¬ 
kien jotain, näkemättä kuitenkaan mi- 
taan. 

Joku koputti oveen. Kyyhkys-äiti ilmes¬ 
tyi kynnykselle. Hän aikoi nähtävästi hiu¬ 
kan nuhdella huolimatonta hoitajatarta. 

”Ylihoitajatar, minä sanon nyt itseni 
irti”, pamautti Tipuli, ennenkuin Kyyh¬ 
kys-äiti ehti suutansa avata. 

”Rakas lapsi, te houritte.” 

”En. Minä lähden kuukauden kuluttua 
tästä talosta.” Kyyhkys-äiti tarttui mitään 
virkkamatta Tipulin ranteeseen tarkaten 
valtimoa. Hän oli melkein kokonaan voit¬ 
tanut vastenmielisyytensä ilkamoivasil- 
mäistä hoitajatarta kohtaan. Nyt varsinkin 
hän tunsi suopeutta, kun näki tytön joutu¬ 
neen Yliukon epäsuosioon. Varmasti tyttö 
olisi saanut kipakamman ojennuksen, ellei 
olisi sattunut olemaan apulääkärin sisar. 

”Ei teidän pidä ottaa noin pahaksenne 
pientä nuhdetta huolimattomuudestanne. 



Ylilääkäri olisi voinut teitä ankarammin¬ 
kin rangaista. Te rupeatte nyt kiltisti nuk¬ 
kumaan ja menette iltapäivällä ulos. Huo¬ 
menna olette terve. Poislähdöstä ei voi olla 
puhettakaan.” 

”Ei! Minä lähden pois. Pankaa paikka 
auki! Muuten jää sisätautisten osasto hoi- 
tajattaretta.” 

Tipulin silmät leimusivat melkein mus¬ 
tina. Kyyhkysäiti huomasi turhaksi vas¬ 
tustaa nyt häntä. Tyttö taisi olla hiukan 
sairas. Hän kehoitti häntä riisuutumaan. 

”Neiti, te panette siis paikkani auki?” 

”Miettikäähän nyt toki edes huomi¬ 
seen!” 

”Ei, minä en muuta päätöstäni.” 

Seuraavien viikkojen kuluessa Tipuli toi¬ 
voi, että olisi voinut lähteä talosta kuin 
kiukustunut palkkapiika edelläkäyvittä ir¬ 
tisanomisitta. 

”Minne menet? Mitä aiot? Mitä varten 
noin vähästä nokkauduit?” tutkivat tove¬ 
rit lakkaamatta. 

”Perästä kuuluu, sanoi torventekijä”, 



vastasi Tipuli oraakkelimaisesti. Siihen ei¬ 
vät tytöt tyytyneet. He pitivät pientä hoi¬ 
tajatarta kansallisomaisuutena, ja jokai¬ 
nen reposteli häntä parhaansa mukaan. 

”Aluksi menen vanhempieni luo”, koet¬ 
ti ahdistettu selittää. ”Syksyllä hankin 
uuden paikan.” 

”Tytöt, te olette äärettömiä poropäitä 
joka sorkka.” Myhkyrä mylvi. ”Te ette 
ymmärrä tuon taivaallista koko jutusta. 
Kunnelkaa minua! Luon valkeutta pimey¬ 
teenne. Mitä varten Tipuli jättää näin hy¬ 
vän paikan? Yliukon nuhde on vain teko¬ 
syy. Hän aikoo varmasti naimisiin. Tämä 
on niin ilmeinen asia, ettei sen ratkaisemi¬ 
nen vaadi korkeampaa matematiikkaa.” 

”Onko se totta?” 

”Korkeampi matematiikkako?” 

Koko lauma hyökkäsi käsiksi Tipuliin. 

”Armoa! Uskokaa Myhkyrää! Hänellä 
on profetoimisen lahja.” Päästyään irti ku- 
tittelevista, nipistelevistä tovereistaan ilki¬ 
mys lisäsi: ”Valitettavasti hän profetoi 
puolittain.” 



Pahimman möyräkän irtisanomisesta 
Tauno-veli nosti. 

”Sinä olet pähkähullu jättäessäsi tällai¬ 
sen paikan.” 

”Pitkin ikääni olen kuullut hulluudes¬ 
tani, joten tieto ei nytkään yllätä mi¬ 
nua.” 

”Onko sinulla edes toinen paikka tie¬ 
dossa?” 

”Ei.” 

”Hölmö! Kai sinä sentään jostain syystä 
eroat?” 

”Kai kai.” 

”Mistä syystä?” 

”Se ei kuulu sinuun.” 

”Et suinkaan liene niin lapsellinen, että 
sen leikkaushuoneessa tapahtuneen kom¬ 
melluksen takia eroat?” 

”En.” 

”Mistä syystä sitten?” 

”Johan sanoin, ettei se sinuun kuulu.” 

”Vai ei kuulu! Hyvä! Minä en hanki 
enää sinulle paikkaa, muista se!” 

”Ei tarvitsekaan.” 

Tauno katseli tarkkaan sisartaan, joka 



osasi välisti olla itsepäinen kuin synti. 

"Ethän aikone naimisiin?” 

"En.” 

”Älä valehtele! Poskesi lensivät punai¬ 
siksi.” 

Tauno suli herttaiseksi. Hän istuutui si¬ 
sarensa tuolin käsinojalle tarttuen ystäväl¬ 
lisesti tämän leukaan. Taunon Helsingissä 
olon aikana oli lämmin ystävyys yhdistä¬ 
nyt sisarukset. Se ilmeni sanattomana aut¬ 
tamisena ja myötämielenä. Ei kuulunut 
Pusujen tapoihin tunteista jaarittelemi- 
nen. 

”Pienokainen, älä ole noin umpimieli¬ 
nen! Voit huoleti kertoa minulle kaikki.” 

”En mene naimisiin. Sitä varten juuri 
pois lähden.” 

Leuka oli kuin hohtimien välissä. 

”Tarkoitatko...?” 

"Tarkoitan.” 

"Kuka? Ei suinkaan Paa ...?” 

”Hän.” 

"Tarkoitatko, että ylilääkäri on kosinut 
sinua?” 

"Tarkoitan.” 



”Ja sinä olet antanut hänelle rukka¬ 
set?” 

"Kyllä” 

”Paavo Kilpi on kosinut sinua ja sinä 
olet antanut hänelle rukkaset?” 

”Niin” 

”Sinä hölmö!” 

”Jaa, minä hölmö.” 

Tauno nousi kävelemään. 

”Suuri Luoja, millaisia hölmöjä nuoret 
tytöt voivat olla. Luuletko, että sinulle 
joka päivä tehdään sellaisia naimatarjouk¬ 
sia kuin Kilven on?” 

”En.” 

”Miksi herran nimessä annoit rukka¬ 
set?” 

”En rakasta häntä.” 

”Äts! No, ketä sitten rakastat?” 

”En paljon ketään.” 

”Tipuli, sanon sinulle vakavan sanan. 
Sinun on parasta jättää rakkaus Luojan 
haltuun. Sillä ei nykymaailmassa pitkälle 
potkita. Kas, järki on se, jolla pärjää. Paa¬ 
vosta saat varakkaan, vakavan, kunnolli¬ 
sen miehen. Hänen vaimonaan sinulta ei 



puutu mitään. Hän tulee kohtelemaan si¬ 
nua kuin prinsessaa.” Jne., Myhkyrän virsi 
veisattuna bassoäänellä. 

Että Taunon puhe kantaisi kolmikym- 
menkertaisen hedelmän, lensi Lahja si¬ 
sään. Hän oli kauniisti oven takana kuun¬ 
nellut ja tunnustikin sen rehellisesti syleil- 
lessään riemastuneena kälyään. 

”Nyt ymmärrän, miksi Kilven käynnit 
meillä sattuvat täsmälleen yksiin sinun 
käyntiesi kanssa.” 

Joka ikinen kerta, kun Tipuli tämän jäl¬ 
keen rohkeni pistäytyä veljen kotona, otti 
Lahja puheeksi Yliukon aviotaijouksen. 
Hän suunnitteli kaikki valmiiksi Tipulin 
morsiuspuvusta aina huonekalujen järjes¬ 
telyyn saakka. 

Ainoa, joka ei näyttänyt olevan millänsä¬ 
kään Tipulin irtisanoutumisesta, oli Yli- 
ukko. Hän karttoi tyttöä yhtä paljon kuin 
tämäkin häntä. Työssä he kohtasivat toisen¬ 
sa, mutta Yliukko ei silloin vilkaisutkaan 
häneen. Tipuli oh siitä kiitollinen, vaikka 
toiselta puolen se häntä harmittikin. 

Lahja oli pahalla tuulella, vaikka ulkona 
puut puhkesivat lehtiin ja Tauno oli lu¬ 
vannut ottaa hänet mukaansa Tanskaan, 
jonne hän aikoi kuukauden kestävälle 
opintomatkalle. Kustantaja oli kohteliaas¬ 
ti, mutta varmasti kieltäytynyt julkaise¬ 
masta hänen romaaniaan. Siinä oli tar¬ 
peeksi syytä pahaan tuuleen ja myrtynee- 
seen mieleen. 

Tipuli oli puolestaan hyvällä tuulella. Ei 
hän iloinnut Lahjan pettymyksestä. Niin 
ilkeä hän ei ollut. Siitä hän vain oli mielis¬ 
sään, että Lahja oli saanut uuden puheen¬ 
aiheen ja antoi olla hänen asiansa reposte¬ 
lematta. 

Väärinymmärretty kirjailija selvitteli 
Tipulille, millaisia despootteja kustantajat 
ovat ja miten he katsovat omaa etuaan. 

”Mitä aiot tehdä käsikirjoituksellesi?” 
kysyi Tipuli. 



”¥1611 sen toiselle kustantajalle, joka 
ymmärtää minua paremmin.” 

”Tiedätkö, olen aina kuvitellut, että 
kustantaja on hirveän epäkohtelias, vanha 
äijä, jonka luokse saa kuukauden ajan var¬ 
toa puheillepääsyä ja joka sitten syö tai 
ainakin nujertaa maahan aloittelevan ky- 
näsankarin. Vasta kun on saanut viiden, 
kuuden etevän kirjailijan suosiollisen lau¬ 
sunnon teoksestaan, ottaa hän sen kustan¬ 
taakseen.” 

”Jos tuollainen suositus tarvittaisiin, 
niin hyvin vähän uusia kirjailijoita silloin 
ilmestyisi.” 

”Niin ehkä vähemmän, mutta sitä pa¬ 
rempia.” 

”Sinä et ymmärrä, mikä kirjailija on 
parempi, mikä huonompi. Sellaiselta ih¬ 
miseltä, joka voi pitää kirjahyllyllään rin¬ 
natusten Seitsemää veljestä’ ja ’Herrat pi¬ 
tävät vaaleaverisistä’, ei voi odottaa mi¬ 
tään ymmärtämystä. Suo anteeksi! Me tai¬ 
teilijat olemme aina väärinymmärretty- 

ja. 

”Tai te ymmärrätte väärin tavallisia 



kuolevaisia.” 

”Oh, sinä olet välisti yhtä kiusallinen 
kuin Tauno.” 

”En ollenkaan. Minusta näet pääsee 
helposti eroon.” 

Tipuli lähti ulos. 

”Mitähän, jos minäkin yrittäisin?” vä- 
lähteli ajatus hänen mielessään.”Mitäs, jos 
veisin kirjoitukseni minäkin kustantajalle? 
Luultavasti saan sen takaisin kuten Lahja¬ 
kin, mutta se antaisi ajatuksilleni uutta 
työtä. Se estäisi niitä aina askartelemasta 
Yliukon naimatarjouksen valo- ja varjo¬ 
puolissa.” 

Punnittuaan asiaa puolin ja toisin hän 
päätti yrittää onneaan. Hän meni kotiin. 
Lipaston laatikosta ilmestyi paksu pinkka 
tiheään kirjoitettua paperia. 

”Mutta, sehän on totta. Tällä lapsella ei 
ole vielä nimeä.” Hän oli kirjoittanut hu¬ 
vikseen, ajattelematta koskaan erikoista 
nimeä huvilleen. Mietittyään hetkisen hän 
tarttui kynään ja kirjoitti: ”Liian kauniin 
miehen vaimo.” 

"Tulipa hänestä mykkylä tai mäkkylä, 



mutta kustantajalle minä sen nyt kum¬ 
minkin vien.” 

”Entä jos se kelpaa julkaistavaksi!” 

”En usko sitä.” 

”Ajattele sentään sitäkin mahdollisuut¬ 
ta! Sitten sitä sanomalehdissä arvostellaan, 
repostellaan, tutkitaan. Hirveän viisaat 
miehet ja naiset latelevat koko maailman 
nähtäväksi kaikki kirjan puutteet ja vir¬ 
heet. Sinä saat hävetä silmät päästäsi.” 

”Mutta minähän kätkeydyn kauniisti 
salanimen taa.” 

”Salanimi! Raukkamaista!” 

”Sellaisia raukkoja on paljon. Ei hait¬ 
taa, jos olen yksi heistä.” 

Tipuli laittoi kirjansa siroon pakettiin ja 
lähti. Hän oli jo melkein kustannusliik¬ 
keen luona, kun katumapää tapasi. Hän 
pyörähti rutosti takaisin. Olkoon sentään 
laatikossa koko kirja! 

Pyörtäessään Tipuli törmäsi päin ohi¬ 
kulkijaa. 

”Ah, anteeksi, herra!” 

Vanha mies, vanhuuttaan kiiltävässä ta¬ 
kissa, pysähtyi. 



”Ei hätää, pikku neiti! Jospa vain kaik¬ 
kia töytäisyjä seuraisikin tuollainen läm¬ 
mittävä katse, niin helppoa olisi vaellus 
läpi elämän”, sanoi vanhus. 

Tipuli kääntyi verkalleen. Noin olisi isä¬ 
kin sanonut! Olipa tyttärestä tullut pelku¬ 
ri, pelkäsi arvostelevia sanoja ja katseita, 
vaikka maailma oli niitä täpösen täynnä. 
Täysvauhti, Tipuli! Pörhötä villasi, kar¬ 
kaise sisusi, mene! 

Ja Tipuli meni. 

Kustannusliike ei ole mikään jalopeurain 
luola. Kustantaja ei ole myös kynsiä hiova 
jalopeura, vaikka Tipulista oli sellaiselta 
tuntunut pujahtaessaan liikkeen isoon ki¬ 
vimuuriin. Perin tyytyväisenä hän sieltä 
poistui. Kustantaja oli ollut kiltti ja ystä¬ 
vällinen setä eikä aikonut ollenkaan ham¬ 
pailla, ei edes silmillä mestata Tipulia, 
joka melkein häveten jätti tekeleensä hä¬ 
nen käsiinsä. 

Nyt maistui elämä elämälle. Mieli alkoi 
himoita uutta keväthattua. Hattukauppo¬ 
jen näyteakkunat lisäsivät öljyä tuleen. Ti- 
puli lankesi ja pujahti puotiin. 

(Huom! Tipulin kukkarossa oli neljä 
nikkelimarkkaa ja kaksi raitiotielippua.) 

Tipuli-neidin hatusta voi hyvällä syyllä 
sanoa, että sen kukoistus oli jo aikoja sit¬ 
ten puhjennut kuorestaan. Myyjättärien 
silmä huomasi sen heti. He päättivät tehdä 




hyvän kaupan maalaisserkun kanssa. 
Huonot ja huokeat hatut tuotiin esille. Ti- 
puli koetti kylmäverisesti survoa niitä pää¬ 
hänsä, mutta epäonnistui täydellisesti. 
Koko liikkeessä ei ollut yhtään hattua, 
joka olisi mahtunut hänen päähänsä. 

”Neidin täytyy leikkauttaa hiuksensa, 
niin sitten varmasti saatte sopivan hatun”, 
ehdotti eräs myyjätär. 

”Ei käy päinsä. Hattu pitää olla päätä 
varten, eikä pää hattua varten”, vastasi 
Tipuli ja hyvillä mielin hän pujahti takai¬ 
sin kadulle. Toiseen hattukauppaan hän ei 
enää uskaltanut mennä. Jos tuollaisen 
kauhean koettelemisen jälkeen sattuisi 
löytymään sopiva hattu, miten hän kehtai¬ 
si tunnustaa, ettei hän voi sitä ostaakaan, 
kun ei ole rahaa mukana. 

Kukkakaupan akkunassa oli ihania ruu¬ 
suja. Tipuli jäi niitä ihailemaan. 

”Hyvällekö haisevat?” kysyi tuttu ääni 
sivulta. Herra Erkki siinä seisoi ihka 
uudessa kevättaklauksessaan. 

"Erinomaiselle. Ollapa yksi rinnassa¬ 
ni!” 



”Ostan sinulle. Tule!” 

”Seis! Onko sinulla todella rahaa hassa- 
ta sellaiseen joutavuuteen?” 

”Neiti, tuo puhe on loukkaus.” 

”Saattaa olla. Mutta muistan erään va¬ 
roittavan esimerkin entisiltä päiviltä. Sinä 
ja Ampiainen veitte Saaran ja minut kah¬ 
vilaan. Pahaa aavistamatta lähdimme. 
Kun tuli maksun aika, kävitte te ensin rii¬ 
telemään, sitten tappelemaan, kumpi las¬ 
kun maksaa. Ei siksi, että olisitte niin in¬ 
nokkaasti halunneet maksaa toistenne 
puolesta, vaan siksi, että tahdoitte pakot¬ 
taa toisenne maksamaan koko höskän. 
Lopulta kävi selville, ettei kummallakaan 
kavaljeerilla ollut taskussaan pennin nel¬ 
jännestä. Meille olisi tullut pitkä nenä, el¬ 
lei Saaralla olisi ollut rahaa. Niin että jäte¬ 
tään ruusu ostamatta! Kuten huomaat, 
olen kaunis ruusuttakin.” 

”Mutta kun ostan, niin ostan”, penäsi 
Erkki ja osti neljä ruusua. 

”Mihin me nyt menisimme näitä ruusu¬ 
ja näyttämään?” kysyi Tipuli. Villi tuulen¬ 
henki alkoi puhallella hänen sisässään. 



"Mennään asuntooni! Näytän sinulle 
morsiameni uusimman kuvan.” 

”Hyvämaineiset tytöt eivät mene poika¬ 
miesten asuntoihin”, vastasi Tipuli nenä 
siveässä kippurassa. 

”OHthan siellä kerran ennenkin.” 

”OHn, kun väkisin veit.” 

”Etkö ole yhtään utelias näkemään 
morsiameni kuvaa?” 

"Hirveästi! Mutta miksi et kanna sitä 
lompakossasi?” 

”Se on liian iso mukana kuljetettavak¬ 
si.” 

"Sepä vahinko!” 

”Älä nyt tekeydy joutavan kainoksi! 
Tule mukaani! Vietänhän viimeisiä poika¬ 
miehen ilonpäiviä. Tule! Soitetaan, laule¬ 
taan, ollaan irti maasta. Nyt olen sillä tuu¬ 
lella, että haluaisin kulkea pitkin katuja ja 
soittaa, soittaa, soittaa.” 

"Hyvä! Sitten otamme auton ja käs¬ 
kemme kuljettajan vahvasti pöryyttää ko¬ 
nettaan.” 

He ottivat auton ja ajelivat hullutellen 
ympäri kaupunkia, kunnes Erkki kauhuk- 



seen sattui vilkaisemaan taksamittariin. Au¬ 
to pysäytettiin heti. Tietysti Erkin rahat ei¬ 
vät riittäneet. Tipulin täytyi antaa oman¬ 
sa lisäksi. Sittenkin he jäivät 1 mk 50 p 
velkaa kuljettajalle. Tipuli tarjosi kyllä rai- 
tiolippuja, mutta kuljettaja ei niitä huoli¬ 
nut. Onneksi! Erkki vaati heti, että ne piti 
käyttää hyödyllisesti. Sen he tekivätkin. 
Köyhinä kuin kirkon hiiret he saapuivat 
Erkin asuntoon. 

”Näytä nyt morsiamesi kuva!” 

”Tuossa on pöydällä.” 

Siinä istui Saara XIII shinglattuna ja 
onduloituna. Vaatteita hänellä ei näyttä¬ 
nyt olevan. Valkea turkiskaulus peitti 
aavistuksellisesti kuvan alaosan. Ihanassa 
kädessä oli ruusu. 

”Herkullinen otus”, ajatteli Tipuli. 
Ääneen hän sanoi: ”Hurmaava!” 

”Vielä mitä! Tiedätkö, että sinusta tulisi 
hurmaavampi kuva. Päästäisit hiuksesi 
auki...” 

”Vöh, vöh, vöh, Erkki! Milloin kihlaus 
julkaistaan?” 

”Tänään, jos olen sillä päällä. Huomen- 



na, jos olen sillä päällä. Ylihuomenna, 
jos.. 

”Aivan totta?” 

”01en jo kihloissa. Etkö sitä huomaa? 
Siksi olen iloinen kuin vanha kameli, jolla 
on täysi taatelitynnyri selässä.” 

Erkki keikautti pahaa-aavistamattoman 
ystävänsä taatelitynnyriksi käsivarsilleen 
ja alkoi rallattaen pyöriä ympäri huonetta 
tyttö sylissään. Tipuli koetti kiemurrella 
vapaaksi, mutta ei onnistunut. Hän kaivoi 
taskustaan kuminauhassa riippuvan pal¬ 
lon, jonka Asko oli hänelle lahjoittanut. 
Pallo alkoi pomppia päin rallattajan naa¬ 
maa. Kuminauha oli uusi. Erkki sai kir¬ 
peän napsun huulilleen. Hän nuljautti ty¬ 
tön kiltisti maahan. Huulesta vuoti verta. 

”No, vanha kameli, miksi nuolet huu¬ 
liasi? Mihin taatelitynnyrisi hävitit?” ilk¬ 
kui Tipuli. Pallo pyöri, ja ilma hurisi. 

”Älä ilku tai käy huonosti!” 

”Kadulleko aiot heittää? Ei, kuomaseni. 
Itse tulin. Itse menen.” 

”Näytän sulle, kuka on isäntä talossa.” 

Erkki tavoitteli tyttöä. Tämä livahti 



flyygelin taa. 

"Uuu — säisäisäää!” nauroi tyttö. Hä¬ 
nen silmänsä rupesivat loistamaan, posket 
hohtamaan. Hän oli auttamattomasti ku- 
perkeikkatuulella. Tämä leikki miellytti 
häntä. 

"Saakeli", kirosi Erkki. Ei siitä syystä, 
ettei saanut notkeaa tyttöä kiinni. Hän sat¬ 
tui vain ensimmäisen kerran todenteolla 
hoksaamaan, miten suloinen hänen pieni 
ystävänsä oli. Veret rupesivat kiehumaan. 
Leikki muuttui todeksi. Mutta tyttö juoksi 
taitavasti flyygelin takaa pöydän taa, pöy¬ 
dän takaa flyygelin taa, eikä Erkillä ollut 
toivoakaan saada villikkoa kiinni. Hän 
riehui aivan turhaan. Mitä turhemmaksi 
hän huomasi ponnistuksensa, sitä innok¬ 
kaammin hän tavoitteli tyttöä kiinni. 

"Tunnusta häviösi, vanha kameli! Sinä 
et saa ikinä minua kiinni." 

Erkistä oli leikki kilometrin päässä. Hän 
otti vauhdin. Välittämättä kallisarvoisesta 
kristallipytystä, joka helähtäen putosi lat¬ 
tialle palasiksi, hän hyppäsi pöydän yli 
suoraan Tipulin eteen. 



"Maljakko!” hätäili Tipuli. 

Erkki ei huomannut maljakkoa. Hän 
tempasi Tipulin jälleen syliinsä. Nyt ei ka¬ 
meli rallatellut. Hän oli päässyt taatelityn- 
nyriin käsiksi. Hän olikin nälkäinen, van¬ 
ha kameli. Tipuli-parka ei ollut eläessään 
aavistanut, että joku voisi suudella niin 
ajatuksia seisauttavasti. 

Vihdoin alkoi ajatus jälleen tikittää. 
Kauhistuneena hän tarttui Erkin korviin 
työntäen tämän pään kauemmaksi. Sil¬ 
missä oli niin hätääntynyt ilme, että Erkki 
kävi hämilleen ja laski tytön kiltisti jaloil¬ 
leen. 

"Tipuli, ethän sinä suuttunut?" kuiskasi 
Erkki, aikoen tarttua uudelleen tytön kä¬ 
siin. 

Jo alkoi Tipulin ajatus lentää. Hän pe¬ 
räytyi. 

"Älä koske minuun!" 

"Mutta sehän oli leikkiä! Hupsu leikistä 
suuttuu." 

"Inhoan tuollaista leikkiä." 

Outo ilo riehui Erkin sydämessä. Hän 
halusi kiusata ystäväänsä. Hän tarttui jäi- 



leen tytön käteen. 

”Rakas tyttö, ethän nyt minua pelän¬ 
ne”, hän koetti vetää rimpuilevaa ystävää 
luokseen. 

”Heitä irti, hullu!” 

”Hullu, tähän asti kyllä. Ajattelehan, 
että olemme tunteneet toisemme vuosi¬ 
kausia, ja nyt vasta sattumalta huomaam¬ 
me, mikä ilo on suudelma.” 

”Erkki, et saa! Muista morsiantasi!” 

”Morsian! Mitä hänellä on tekemistä 
meidän välisissä asioissamme? Älä ole lap¬ 
sellinen, iso tyttö! Kuka tuollaisista sei¬ 
koista nykyaikana välittää. Morsiameni 
tietää, etten ole mikään munkki.” 

Tipuli riuhtaisi kätensä irti. 

”Ehkä ei morsiamesi välitä, ehkä et itse, 
mutta minä välitän. Minä en ole mikään 
lautasliina, johon kuka tahansa saa pyyh¬ 
kiä suunsa. Olet ystäväni; mutta et sen 
enempää. Jaksan sulattaa unohtamisen, 
epäkohteliaisuudet, haukkumiset puolel¬ 
tasi, hyväilyistäsi en välitä. Tunteittesi va¬ 
raventtiilinä en tahdo enkä jaksa olla. 
Olen vanhanaikainen nainen monessa 



suhteessa ja rakkausasiassa erittäin. Tah¬ 
don kaikki tai en mitään. Ja sinä olet sel¬ 
lainen mies, jolta en tahdo mitään. Sinulla 
ja minulla on siksi erilainen käsitys rak¬ 
kaudesta, että siinä emme ymmärrä kos¬ 
kaan toisiamme.” 

”Rakas äkäpussi, ei suudelma mikään 
rakkauden merkki ole.” 

Tipuli leimahti tuleen. Hänen huija, 
kaikki unohtava rohkeutensa pulpahti 
esiin pyhän vihan innoittamana. 

”Ei sinulle, joka jakelet suudelmia yhtä 
kevyellä mielellä kuin karamelleja.” Tipu¬ 
li astui aivan Erkin eteen. ”Etkö ymmärrä, 
että suudelmillasi saatat monta naista rak- 
kaudenhulluksi, huonolle tielle. Luuletko 
minua poikkeukseksi? Hyvä luoja, nainen 
minäkin olen. Jos sinua joskus huvittaa 
laskea yhteen kaikki sinua rakastaneet nai¬ 
set, niin laske summaan minutkin! Mutta 
minä en aio siihen tautiin kuolla enkä jää¬ 
dä sinua suremaan. Vaikka taijoaisitkin 
häilyvän lempesi minulle, hylkäisin sen. 
Jos siis haluat pitää minua edelleen ystä¬ 
vänäsi, niin et koskaan enää saa uudistaa 



äskeistä temppuasi. Parasta on vaieta 
koko tästä jutusta. Tämän kerran saat an¬ 
teeksi. Hyvästi nyt!” 

Erkki seisoi kuin Aaltosen kiviukko. 
Hän seisoi vielä kauan senkin jälkeen pai¬ 
kallaan, kun Tipulin askelet olivat häipy¬ 
neet portaista. 

Kivitalojen lomitse lankesi iloinen päi- 
vänläikkä kiijokukkaiselle matolle. Särky¬ 
neen maljakon sirut kimaltelivat kuin kas- 
tehelmet kesäkukan lehdillä. Keskellä 
iloista päiväläikkää oli sirpaleiden seassa 
punainen ruusu. 

Se oli Tipulin ruusu. Erkki nosti sen. 
Hurja ilo pääsi valloilleen hänen sydämes¬ 
sään. Tipuli rakasti häntä! Rakas, leimu- 
silmäinen pienokainen! Ja hänestähän 
Erkkikin piti. Sentähden häntä olivat kiu¬ 
sanneet sen vanhan puoskarin hellät sil¬ 
mäykset, joita tämä tyttöön heitteli. 

Erkki rutisti ruusun huulilleen. Tuollai¬ 
set olivat Tipulin huulet, yhtä pehmeät, 
yhtä viileät. Niitä ei varmastikaan saisi 
kuka tahansa suudella. Mutta ettei hän¬ 
kään niihin saisi koskea, ei iskenyt hänen 



mieleensäkään. 

Suloiset sävelet soivat Erkin korvissa. 
Hän tarttui viuluunsa. 

Äkkiä jousi pysähtyi. Mitä hän oli soit¬ 
tanut? Suuri luoja! Uuden sävelmän. Hän 
ei ainoastaan kyennyt tulkitsemaan toisten 
tunteita. Hän kykeni luomaan uutta. 

Autuuden sarvesta oli pohja puhjennut. 
Koskena valui sen sisällys Erkin päälle. 

Tipulin järki rupesi vasta oikein kirkkaasti 
valaisemaan, kun hän seisoi Yliukon 
emännöitsijän edessä ja sai kuulla, että 
herra oli kotona. Hirveä katumuksen 
puuska valtasi hänet. Oliko hän todella 
niin häpeämätön, että seisoi tässä tarjoa¬ 
massa itseään vaimoksi jollekulle miehel¬ 
le. Tämä oli kirottu päivä. 

Hän kääntyi aikoen livahtaa sen tien 
takaisin, mitä oli tullutkin. 

"Mihin nyt, neiti?" Yliukko seisoi koti- 
takissa työhuoneensa kynnyksellä. 

"Oh!" sanoi Tipuli. Hän ei viitsinyt 
enää lähteä pakoon. 

"Oli erittäin hauskaa, että tulitte." 
Yliukko auttoi Tipulin takin naulaan ja 
johdatti hänet huoneeseensa. Tyttö vajosi 
huoahtaen isoon nojatuoliin. Kirjahyllyn 
päältä pöllö katseli moittien häntä. Tipuli 
odottikin, että se aukaisisi nokkansa ja 



päästäisi ilmoille ilkeän huhuunsa. Se oli 
kuitenkin vain täytetty, kykeni ainoastaan 
tuijottamaan kiusallisesti lasisilmillään. 
Tipulia vaivasi tuo katse. Kun Yliukko 
poistui vaihtamaan takkia, nousi Tipuli, 
käänsi pöllön seinää ihailemaan. Sen teh¬ 
tyään hän istuutui paikalleen. 

”Minulla on tohtorille asiaa”, sanoi Ti¬ 
puli, kun Yliukko astui huoneeseen. Hän 
päätti tehdä nopeasti lopun kiusallisesta 
tilanteesta. 

”01kaa hyvä!” Yliukko istuutui lähelle 
Tipulia, huomasi samassa pöllön täys¬ 
käännöksen, nousi ja asetti sen täsmälleen 
entiseen asentoon. Niin sekaisin kuin Ti- 
pulin järki ja tunne olivatkin, irvisti hän 
vanhalle, siveälle pöllölle. 

”01kaa hyvä!” toisti Yliukko. 

Tipuli sulki silmänsä. Häntä huimasi, 
mutta hän päätti hypätä. 

”Te kysyitte kerran, olisiko sydämeni 
vapaa. Vastasin myöntävästi. Se ei ole tot¬ 
ta. Sydämeni ei ole vapaa.” 

Hän vaikeni. Käsitöikseen hän repeli 
nenäliinan suikaleiksi. Yliukko katseli 



pienten käsien hermostunutta hommaa, 
mutta ei pukahtanut, ei puuttunut puhee¬ 
seen. Hän näytti yhtä kylmältä ja asialli¬ 
selta kuin tehdessään vaikeata leikkausta. 
Leikkuutunnelma tarttui Tipuliinkin. Hän 
jatkoi rohkeasti: 

”01en rakastunut, ehkä jo vuosia sitten, 
ehkä vasta tänään. En osaa sanoa varmas¬ 
ti. Mutta en voi koskaan toivoa häneltä 
vastarakkautta. Ja jos sitä saisinkin, en 
voisi kuulua hänelle.” 

”Onko hän naimisissa?” 

”Ei, kihloissa vain. Hän on liian kaunis 
mies minunlaiselleni tytölle. Hän on tai¬ 
teilija. Hän ei voi olla kauan uskollinen 
kauneimmallekaan naiselle.” 

”Tietääkö hän rakkaudestanne?” 

”Miksei! Hän tietää, että kaikki naiset 
ihailevat häntä. Olen päättänyt parantua 
hulluudestani. Jos siis tohtori haluaa mi¬ 
nut vielä vaimokseen, olen valmis tule¬ 
maan.” 

”01ettakaamme, että taiteilijanne jona¬ 
kin päivänä kohdistaa teihin häilyvät tun¬ 
teensa. Ettekö silloin ole valmis jättämään 



kaikki ja seuraamaan häntä?” 

”En. En voi olla onnellinen, koska aina 
epäilisin häntä.” 

"Voisitteko tulla kanssani onnellisek¬ 
si?” 

"Täysin onnelliseksi en ehkä, mutta en 
onnettomammaksikaan. Olen järkevä nai¬ 
nen. Te ette pettäisi vaimoanne. Teihin 
voi luottaa, teitä voi kunnioittaa.” 

"No niin. Asia on päätetty. Tästä lähin 
emme puhu koko asiasta mitään. Tuollai¬ 
set tyttömäiset rakastumiset johonkin ko¬ 
meaan taiteilijaan eivät ole vaarallisia. Sel¬ 
laisia lienee usealla naisella takanaan.” 

Yliukko oli noussut seisomaan. Hän lä¬ 
hestyi Tipulia. 

”Ei! Kuulkaa! Minun täytyy kertoa teil¬ 
le kaikki, vaikka sitten heittäisitte minut 
ovesta ulos ja havuluudalla lakaisisitte jäl- 
keni.” Tipuli tarttui esimiehensä takin rin¬ 
tamuksiin. Hän kertoi kuumeisella kiireel¬ 
lä kaikki, mikä koski Erkkiä ja häntä. Ei 
hän jättänyt unhoon parikymmentä mi¬ 
nuuttia sitten tapahtunutta seikkailua. 

"Lapsi parka, rauhoittukaa!” Yliukko 




talutti nyyhkivän tytön sohvalle, kiersi kä¬ 
sivartensa hänen ympärilleen. 

"Te varmasti halveksitte minua!” 

”En. Nyt me olemme puhuneet siitä asi¬ 
asta tarpeeksi. Unohtakaamme se.” 

”Mutta ettehän te tämän jälkeen voi 
ottaa minua, kun ette kunnioita minua 
enää?” 

Pyöreät, kyyneleiset silmät katselivat 
arasti mustasankaisten silmälasien kehys¬ 
tämän totisiin silmiin. 

”Kunnioitan aina rehellisiä ihmisiä, 
lapsi. Jos vain todella voit tulla vaimokse¬ 
ni, katson sen onnekseni.” 

”Ettehän te rakasta minua, ettehän? Te 
haluatte järkiavioliittoa?” 

Suloiset pikkukasvot lähellä omiaan, 
vapiseva vartalo käsivarrellaan tunsi 
Yliukko, ettei hän niin erikoisesti ollut 
rakkausliittoakaan vastaan. 

"Haluatko sinä?” 

"Kyllä. Jos rakastaisitte minua, en ikinä 
tulisi vaimoksenne.” 

"Miten hirveän järkevä olet, Anna.” 

"Anna?” 



”Pidän siitä nimestä. Onko sinulla mi¬ 
tään vastaan, jos sanon sinua Annaksi?” 

”Kaikki sanovat minua tavallisesti Ti- 
puliksi. Isä sanoo joskus ’Pyhä Anna’. Jos 
teitä haluttaa, niin kyllä pian totun Anna- 
nimitykseen.” 

”Sinun täytyy sanoa minua Paavoksi, 
pienokainen. Ei sovi morsiamen sulhas- 
taan teititellä.” 

”Sinä siis todella, kaiken tämän jäl¬ 
keen ...?” 

”Ssst! Se mies olisi hullu, joka aarteen 
löydettyään heittäisi sen mereen.” 

”Vielä asia. En ole mistään hienosta ko¬ 
dista. Isäni on kansakoulunopettaja. Alku¬ 
jaan hän on pienen mökin poika. Hän 
rakastui rikkaan rustitilallisen ainoaan tyt- 
täreen. Kun tytön vanhemmat eivät anta¬ 
neet lastaan miehelle, joka ei heidän sil¬ 
missään ollut renkiä parempi, meni nuori 
mies seminaariin, valmistui opettajaksi ja 
sai tytön. Kerron tämän siksi, että tiedät, 
mikä olen. Sillä ainoa, mitä en jaksa kär¬ 
siä, on se, että omaisiani halveksitaan.” 

”Noiden sanojesi tähden kunnioitan si- 



nua entistä enemmän.” 

Yliukko kumartui ja kosketti keveästi 
huulillaan tytön kyynelkosteaa poskea. Ti- 
puli hätkähti, mutta ojensi sitten huulen¬ 
sa. Tuntui kuin lumiukko olisi suudellut. 
Mutta se oli järkiavioliiton esimakua. Ja 
sitähän hän tahtoi. 

Kyyhkysessä oli eroitkut itkettyjä erokah- 
vit juotu. Yliukko oli erojuhlasta lähties¬ 
sään sanonut koko hoitokunnan kuullen, 
että jos neiti Pusulla ei ole vielä paikkaa, 
niin kyllä hän toimittaa. 

"Paraskin muriseva jääkarhu”, oli 
Myhkyrä sipattanut Tipulin korvaan. 

Seuraa vana päivänä Myhkyrä sai Tipu¬ 
lin ja Yliukon kihlakortin. Hän ei uskonut 
sitä, luuli hoitajakunnan tekevän hänestä 
karkeaa pilkkaa. 

”Jos tämä kepponen joutuu Kyyhkys- 
äidin korviin, saamme pian Kyyhkyseen 
useampia uusia hoitajattaria”, mutisi 
Myhkyrä repien kortin palasiksi. 

Käytävässä tuli Kyyhkys-äiti häntä vas¬ 
taan. Punaiset läikät paloivat hänen pos¬ 
killaan. 

'Tiedättekö, että ylilääkäri on mennyt 
kihloihin apulääkärin sisaren kanssa?” 




”Se ei ole totta! Tytöt tekevät vain pi¬ 
laa.” 

”Tytöt? Ei! Kuulin asian pari minuuttia 
sitten ylilääkäriltä itseltään.” 

Jos Kyyhkys-äiti olisi ollut huumorinta¬ 
juinen ihminen, olisi Myhkyrän hämmäs¬ 
tynyt naama häntä hauskuttanut monena 
ikävänä hetkenä. Nyt hän sensijaan käänsi 
tälle halveksien selkänsä. Luuli raukka, 
että Myhkyräkin oli rakentanut toivonsa 
Ylilääkäri-hietikolle ja että nyt tuli suuri 
sortuminen. 

”Mitä kaikkea lienen Tipulille Yliukos- 
ta jutellutkaan!” huokasi Myhkyrä katu- 
vaisesti toinnuttuaan. 

Sillä aikaa kun Kyyhkynen kuohui kuin 
maitopata iloisella tuulella, istui morsian 
veljensä kodissa pakaten pikkupoikien 
vaatteita isoon matka-arkkuun. Poikien 
piti lähteä hänen kanssaan kesää viettä¬ 
mään isovanhempien luo Lepikkomä- 
keen. He eivät olleet ennen nähneet iso- 
vanhempiaan. Ei ollut muuten Lahjakaan 
käynyt usein kuluttamassa anoppilan oven 




saranoja. Kerran vain, ensimmäisenä 
aviokesänä. Huh! Korven yksitoikkoinen 
hiljaisuus oli silloin vähällä tappaa hänet. 
Ei ainoatakaan ”ihmistä” koko kylässä! 
Joka pensaan takana vaani hirveä, sarvi¬ 
päinen lehmä. Lopuksi tuli hänen untuva- 
patjoihin tottunut ruumiinsa mustelmille 
anopin olkipatjoilla. 

Ei lähtenyt Lahja seuraavana kesänä 
enää anopin luo. Pienten lasten kanssa on 
paha matkustaa, selitti hän. Toisena kesä¬ 
nä hän ei halunnut mennä ”sellaisen suu¬ 
ren joukon kanssa anopin vastukseksi”. 
Kolmantena kesänä hän sanoi suoraan, 
että Tauno saisi hävetä pyytäessään sivis¬ 
tynyttä vaimoaan sellaiseen kotiin. 

Tämän jälkeen Tauno ei puhunut kos¬ 
kaan vaimolleen kodistaan. Joka kesä hän 
itse pistäytyi viikoksi vanhempien luo. 
Joka joulu hän lähetti heille ison lahjakää- 
rön. Kerran kuussa hän kirjoitti heille. 
Kirje oli tosin aina niin samanlainen, että 
isä tapasikin sanoa leikillisesti: 

”Taunon sijassa minä painattaisin kort¬ 
teja, joissa olisi sanat: Lukekaa viimeinen 



kirjeeni!” 

Mutta äiti talletti huolellisesti jokaisen 
lemmikkinsä kirjeen. 

”Meidän sukumme miesten kirous on 
ylpeä vaimo”, huokasi äiti. 

”Niin. Tyttäret suvussanne siunataan 
sensijaan liian lempeillä, hyvillä miehillä”, 
ilveili isä. Hän ei tahtonut äidin itkevän 
vieraantunutta poikaansa. 

Nyt Lahja suostui lähettämään poikan¬ 
sa Lepikkomäkeen. Aluksi hän kyllä pu¬ 
hui pulskasti omasta huvilasta, mutta 
Tauno keskeytti kuivasti, ettei samana ke¬ 
sänä sopinut yhtaikaa edes puhua omasta 
huvilasta ja Tanskanmatkasta. Toisesta tai 
toisesta oli luovuttava. Lahja luopui 
omasta huvilasta. Sitten hän tahtoi lähet¬ 
tää molemmat palvelijansa myös Lepik¬ 
komäkeen. Tipuli esti sen. Äiti ei pitäisi 
ikinä talossaan kahta niin laiskaa vetelystä 
kuin Lahjan palvelijat olivat. Siunatuksi 
lopuksi Lahja uskoi pojat Tipulin liuos¬ 
taan. 

”Katso vain, että he ovat siistejä!” neu¬ 
voi hän. 



”En aio ainoastaan katsoa, pidän heidät 
myös siisteinä”, pisti Tipuli. 

Esko ja Asko auttoivat tätiä pakkauk¬ 
sessa. Samalla he pommittivat täti parkaa 
kauhealla kysymyssateella. 

”Keitä ovat mallikappaleet, täti?” 

”Taina-tädin lapsia.” 

”Kuka on Pesämuna?” 

”Vanhin mallikappale.” 

”Kuka on Pisara?” 

”Nuorin mallikappale, pieni tyttönen.” 

”Täällä Helsingissä pisarat tulevat tai¬ 
vaasta. Tulevatko pikkutytöt taivaasta?” 

”Tulevat tietenkin.” 

”Nyt sinä, täti, et puhu totta. Sairaalasta 
Roineen Liisa-täti sanoi vauvansa löytä¬ 
neen.” 

”Vai niin Liisa-täti sanoi. Uskotaan sit¬ 
ten häntä!” 

”Etpäs sinä, täti, ole saanut vauvaa, 
vaikka olet ollut niin kauan sairaalassa”, 
sanoi Asko. 

”Sinä olet tyhmä”, oikaisi Esko. ”Täti on 
vanhapiika. Hän osaa mainiosti kasvattaa 
toisten ihmisten lapsia. Äiti sanoi niin.” 



"Hohoh, nuori herra! Ei noin epäkohte¬ 
liaasti saa naisille puhua, ei edes ikälopulle 
tädille”, nuhteli miesääni pakkaajien selän 
takana. 

Kaikki kolme katsoivat taakseen. 

"Päivää, armollinen herrasväki! Onko 
lupa oudon tunkeutua hauskaan seuraan¬ 
ne?” jatkoi Erkki katsellen kynnykseltä 
loistavin silmin lattialla ryömivää ryh¬ 
mää. 

"Päivää, Erä-setä! Painu vain sekaan!” 
kiljuivat pojat. 

"Kuinka tänne pääsit?” kysyi Tipuli, 
kun oli päässyt äänensä herraksi. 

"Soitin. Hengetär avasi. Onko herras¬ 
väellä majanmuuttopäivä?” 

"Ooon! Me menemme tädin kanssa iso¬ 
äidin ja isoisän luo ja mallikappaleiden 
luo.” Pojat ryömivät sedän jalkoihin. Hä¬ 
nen päälleen alkoi sadella Lepikkomäen 
ihanuuksia, lehmiä, sikoja, lampaita, ka¬ 
noja, marjoja ym. 

"Tiedän, tiedän. Minä olen itse ollut 
Lepikkomäessä”, ilmoitti ihanuuksiin kyl¬ 
lästynyt setä, luullen täten tyrehdyttävänsä 



poikain kertomisraivon. Suuri erehdys. 
Pojat kiipesivät syliin kuin kesyt oravat. 
Tentti alkoi. 

”Rakas täti, pelasta, armahda! Lähetä 
vekarat jonnekin!” rukoili setä. 

”Setä kulta, ei heitä voida lähettää min¬ 
nekään. He ovat kotonaan, vielä lisäksi 
omassa huoneessaan. Jos tahdot rauhaan, 
on sinun paras poistua”, vastasi täti kyl- 
mähkösti. 

”Lähde sitten kanssani! Minulla on tär¬ 
keätä asiaa sinulle.” 

”En jouda. On kiire ja paljon työtä.” 

"Milloin joudat? Illallako?” 

"Illalla olen luvannut mennä autoret- 
kelle sulhaseni kanssa.” 

"Sulhasesi kanssa?” Erkki nousi tuolilta 
niin rutosti seisomaan, että Asko ja Esko 
kapisivat ällistyneinä maahan. 

"Niin. Etkö sitä tiedä, että olen kihlois¬ 
sa. Lähetinhän sulle kihlakortin. Luulin 
sinun tulleen onnittelemaan.” 

Erkki loikkasi Tipulin luo. Hän läähät¬ 
ti. 

"Sinä kihloissa! Mahdotonta!” 



Pieni käsi kohosi nopeasti ylös. Nimet¬ 
tömässä kimalteli uutuuttaan keltainen 
kultasormus. 

Tipuli tunsi kipua olkapäissään. Viulua 
ja käyrää käyttävät kädet kohottivat hänet 
seisomaan. 

”Sinä narraat.” 

”Totuus ei pala tulessakaan.” 

”Ei. En usko sitä. Katso minua silmiin! 
Rakas, oma tyttöni. Tiedätkö, mitä minä 
olen tehnyt? Olen purkanut kihlaukseni.” 

”Purkanut kihlauksesi?” Tipuli kalpe- 
ni. 

”Niin, sillä rakastan sinua. Haluan sinut 
vaimokseni.” 

Tipulista tuntui kuin pienet siivet olisi¬ 
vat kasvaneet kantapäihin ja hän olisi Er¬ 
kin käsivarsilla leijaillut ilmojen iloon. 

”Sinä siunattuna hetkenä, jolloin huo¬ 
masin sinua rakastavani, täyttyi sieluni en¬ 
nen kuulumattomilla sävelillä. Tunsin 
luomisen riemua. Sävelsin. Olin riemusta 
ja onnesta päihtynyt. En syönyt, en juo¬ 
nut, en nukkunut. Tänään sain sävelekse¬ 
ni valmiiksi. Tulen kustantajalta. Hän 



kiitti työtäni, sanoi sitä ensiluokkaiseksi. 
Rakas tyttöni, auttajani, ystäväni, rakkaa¬ 
ni, olet avannut uuden lähteen sielussa- 

* 9» 

m. 

Järkevä nainen! Tipuli imarteli itseään 
tuolla attribuutilla. Nyt oli hänen järkensä 
kuivunut niin pieneksi kokkareeksi, ettei 
hän muistanut olevansa toisen miehen 
kihlattu morsian, ei muistanut, että kaksi 
kirkassilmäistä, hyväkuuloista todistajaa 
seisoi heidän vierellään. Hän salli Erä- 
sedän syleillä, hyväillä, olisipa sallinut 
suudellakin, mutta sitä eivät enää todista¬ 
jat sallineet. Se oli heistä jo kerrassaan lii¬ 
kaa. He kävivät huutaen käsiksi setään ja 

ravistelivat kaikin voimin häntä pitkistä 
• ••• • . •• 
saarista. 

”Ei saa! Setä ei saa! Paha, ilkeä, vieras 
setä!” 

Siivet katosivat kantapäistä. Tipuli huo¬ 
masi leijailevansa ammottavan rotkon 
yläpuolella. Rohkealla tempauksella hän 
pelastautui. 

”Onnittelen sydämellisesti uuden saa¬ 
vutuksesi johdosta!” virkkoi hän tavaili- 



sella äänellä, työntäen hämmästyneen Er¬ 
kin loitommaksi. Asko ja Esko takertuivat 
suojaavasti tädin hameeseen ja mulkoili¬ 
vat vihaisesti vierasta setää. 

”Aikoiko tuo paha setä syödä sinut, 
täti?” 

”Eihän toki, kultaseni! Hän vain onnit- 
teli tätiä tämän uuden sormuksen johdos¬ 
ta. Niinhän äitikin teki tänä aamuna.” 

Erkki katseli Tipulia sellaisin ilmein 
kuin olisi ollut hiukan pyörällä päästään. 
Ei kukaan ollut vielä häntä tähän asti tuol¬ 
la tavalla kohdellut, ei ainoakaan nainen 
tämän maan kamaralla. Ja nuo kirkuvat 
pennut hän halusi heittää akkunasta ka¬ 
dulle. 

”Tipuli, etkö ymmärrä, että tahdon si¬ 
nut vaimokseni, juuri sinut”, alkoi hän jäl¬ 
leen puhua, nyt maan toisella kielellä. 

”Vi förstä svenska”, kiljahtivat siihen 
parantumattomat vekarat. 

Tipuli päätti selviytyä Erkistä. Lapset 
olivat pelastaneet hänet yllättävien tun¬ 
teitten sekamelskasta. Nyt oli järki jälleen 
puolustuskunnossa. Lapset voivat aivan 





hyvin mennä keittiöön saamaan pari ap¬ 
pelsiinia. 

Erkki käveli lastenkamarissa kuin rotta 
hiirenhäkissä. Kulkiessaan hän aina ilmai¬ 
si tunteensa potkaisemalla keinuvaa ank¬ 
kaa, jolta jo ennestään oli nokka potkittu 
pois. 

Tipuli tuli takaisin. Hän oli ehkä hiukan 
tavallistaan kalpeampi, mutta muuten hän 
oli aivan rauhallinen. 

”Pyydät minua vaimoksesi. Valitetta¬ 
vasti täytyy minun kieltäytyä. Olen jo lu¬ 
pautunut toiselle.” 

”Mutta sinä sanoit rakastavasi minua. 
Silloin olet minun. En koskaan anna 
omaani toiselle.” 

”Erkki parkani, kuinka vähän sinä vielä 
tunnet naista. Luuletko, että olisin kos¬ 
kaan sanonut sinulle suoraan, jos todella 
sinua rakastaisin. Mieluummin kuolisin. 
Leikki on leikkiä, ystäväni! Jos olisin 
aavistanut sen sinussa herättävän tuollai¬ 
sen naimismielettömyyden, olisin visusti 
vaiennut.” 

”Tipuli, etkö ymmärrä, että olen tosis- 





sani? Jokainen sanasi repii sydäntäni!” 

”Pian se menee ohi! Sepität muutaman 
haikean sävelmän onnettomasta rakkau¬ 
desta, sehän on sinulle väkevä uutuus. 
Kas, se tuottaa sinulle taas kauniin kasan 
kultaa.” 

”Lopeta!” Erkki oli valahtanut kalpeak¬ 
si. Hänen silmänsä iskivät tulta.”Jos ker¬ 
ran rakkauteni on niin halpa, että pidät 
sitä pilkkanasi, en sitä sinulle tyrkytä. Mi¬ 
nua ei ole luotu naisilta rakkautta kerjää¬ 
mään. Hyvästi!” 

”Hyvästi, Erkki!” 

Kun Asko ja Esko jonkin ajan kuluttua 
tulivat tätiä auttamaan, makasi tämä mat¬ 
ka-arkun yli kumartuneena. Ja Askon 
uudet sapattihousut olivat hänen käsis¬ 
sään ryppyisinä, kyynelten tahrimina. 

”Sinä saat vetää omiin jalkoihisi tuollai¬ 
set housut ja hankkia minulle uudet”, to¬ 
rui Asko tätiä. 

Kyyhkysen vanhatpiiat olivat niellä Tipu- 
lin, niellä puraisematta! He toivat julki 
onnittelunsa valikoiduin ja valikoimatto¬ 
min sanoin. 

”Kyllähän me pohdimme erosi syitä 
puoleen ja toiseen. Avioliitto meistä kaik¬ 
kein luonnollisimmalta syyltä tuntui. 
Mutta että homman takana oli Yliuk .., 
tuota ylilääkäri, sitä ei edes Myhkyrä us¬ 
konut, vaikka hän joskus sitä ennusteli”, 
purkautui Topias. 

”Kerro, Tipuli, kerro, miten hän kosi! 

Lankesiko polvilleen? Rukoiliko? Sitten 

syleili? Kerro!” pyyteli Saima. 

• • 

”Alä sellaisia kysele! Ne ovat salaisuuk¬ 
sia muilla ihmisillä paitsi sinulla, joka levi¬ 
tät kaikki seikkailusi maailman mulkoilta¬ 
viksi”, kivahti Topias. 

"Sinusta tulee siis tohtorinrouva”, huo¬ 
kasi Aune kateellisena. "Jospa kaikille ih- 



misille kävisi yhtä onnellisesti!” 

”Sano suoraan, jospa sinulle kävisi niin 
onnellisesti!” Riemuisin nenin kertoi Sai¬ 
ma yö valvojan viimeisen edesottamisen 
vastaväitteistä huolimatta. 

”Älä yhtään yritä kaunistella juttua. 
Sinä olit niin onnellinen, ettet tiennyt, mi¬ 
ten olla kuin eleä, kun kaksi vänrikkiä seu¬ 
rasi kintereilläsi. Upseereja vänrikitkin 
ovat. Heillä on aina kenraaliksi ylenemi¬ 
sen mahdollisuus edessään. Topias, jolle 
yhtä hyvin sopisi nimeksi Tuomas, epäili 
Aunen asiain olevan kallallaan jollakin ta¬ 
valla. Hän otti heti yleiskuvan Aunesta. 
Aivan oikein. Aunen alushame, ruusun¬ 
punainen alushame näkyi kyynärän ver¬ 
ran. Ei olisi ollut ihme, jos suurempikin 
saattue upseereja olisi jäljestäsi kulke¬ 
nut.” 

”Älä usko! Tuon jutun hän on keksinyt. 
Saima ei usko kenelläkään muulla olevan 
menestystä miesmaailmassa kuin itsel¬ 
lään.” 

Keskustelu sai arvokkaan leiman, kun 
Kyyhkys-äiti henkilöllistyneenä ystävälli- 



syytenä liittyi seuraan. Elämän vakavat ar¬ 
vot tulivat pohdinnan alaisiksi. Miksikä- 
hän Yliukko ei halunnut mennä Kyyhkys- 
äidin kanssa järkiavioliittoon? Hehän oli¬ 
vat kuin vakka ja kansi. 

Myhkyrä ei ollut oma itsensä. Hän tus¬ 
kin suutansa avasi. Istui ja tuijotti lattiaan 
kuin se olisi ollut täynnä ongelmallisia hie¬ 
roglyfeja. 

”Et kai ole minulle mustasukkainen?” 
kysyi Tipuli leikillisesti, kun he lähtivät 
yhdessä kaupungille. 

”Hyvä luoja, missä tunnon tuskissa olen 
ollut”, Myhkyrän puhesuoni puhkesi. 
”Minä, poloisen poika, saamasin sinulle 
Yliuk... ylilääkärin kanssa naimisen 
edullisuutta. Jos sinusta tulee onneton, on 
se minun syyni.” 

”Luultavasti en tule onnettomaksi. Sitä¬ 
paitsi se ei olisi sinun syysi, vaan omani, 
jos niin hullusti kävisi.” 

”Tuo on huono lohdutus. Miksi minun 
piti aina sinulle suositella Yliuk... ylilää¬ 
käriä. Minusta tuntuu, kuin olisin minä 
saanut tämän kihlauksen aikaan.” 



”Älä ollenkaan imartele sillä itseäsi!” 

”Rakas lapsi, oletko tarkoin punninnut 
kaikki? Yliukk ... ylilääkäri ...” 

”Sano vain Yliukko!” 

”Yliuk... ylilääkäri on vanha mies si¬ 
nuun verrattuna. Ajattele, jos tulee joku 
nuori mies, johon sydämesi kiintyy ...” 

”Ei tule sellaista nuorta miestä”, kes¬ 
keytti Tipuli ystävänsä odottamattoman 
kiivaasti. 

”Jos...” 

”Ei. Jos sinulla ei ole muuta asiaa kuin 
saada minut katumaan kihlaustani, niin 
ala laputtaa Kyyhkyseen!” 

”Rakas Tipuli...”, ja Myhkyrä al¬ 
koi maalata Yliukkoa mustaksi yhtä tai¬ 
tavasti, kuin oli tähän asti värittänyt hän¬ 
tä loistavaksi. Tipuli taisteli vastaan 
Myhkyrän omilla aseilla. Lopuksi hän jo 
suuttui. 

”Myhkyrä! Tämä on minun oma soppa¬ 
ni. Olen sallinut sinun sitä tarpeeksi kauan 
hämmennellä. Nyt se saa riittää. Miltä 
sinusta tuntuisi, jos minä sekaantuisin si¬ 
nun asioihisi?” 



”Niin, voisimmehan hiukan hämmen- 
nellä minunkin soppaani”, myönsi Myh¬ 
kyrä. ”Muistatko niitä ihania, punaisia 
ruusuja, jotka kukkakaupan poika toi?” 

Tipuli vilkastui. 

”Muistan toki. Mitä ne ovat saaneet ai¬ 
kaan?” 

”Ne olivat entiseltä sulhaseltani, Arvi¬ 
dilta. Olin ennen kihloissa hänen kans¬ 
saan. Hän oli hiukan huikentelevainen, 
siksi panin hänet vuoden koetukselle. Hän 
ei sitä kestänyt. Ennenkuin vuosi oli lopus¬ 
sa, nai hän toisen. Hän oli uskollinen 
aviomies.” 

”Onko uskollisten aviomiesten tapana 
lähetellä ruusuja entisille morsiamil- 
leen?” 

”Arvid on ollut jo neljä vuotta leske- 

na. 

”Mistä tiesit ruusujen olevan häneltä?” 

”Tapasin hänet edellisenä iltana kadul¬ 
la. Hän oli täällä käymässä. Oli hieno 
temppu hänen puoleltaan käyttää kukkia 
vanhan rakkauden virittäjänä. Kirjekin 
olisi ollut liian karkea tässä tapauksessa.” 



”Jospa ruusut eivät olleet sittenkään hä¬ 
neltä?” 

”Varmasti olivat, kuka muu minulle 
olisi lähettänyt sellaisen kimpun juuri sil¬ 
loin, kun ruusut olivat kalliita.” 

”Jos joku potilaasi...?” 

”01etpa sinä epäuskoinen! Tokko vielä¬ 
kään uskot, kun sanon, että ne samat ruu¬ 
sut ovat johtaneet asiat niin pitkälle, että 
sanon tänään itseni irti Kyyhkysestä men¬ 
näkseni Arvidin kanssa naimisiin.” 

”Herraa luuoojaa!” parahti Tipuli ja 
purskahti sitten nauramaan. 

Myhkyrä katseli melkein loukkaantu¬ 
neena ystäväänsä. 

”En ymmärrä, mitä naurettavaa siinä 
on. 

”Rakas Myhkyrä, minä ... minä ... 
olen iloinen ... että sinäkin, vanha ja vii¬ 
sas, joudut samaan vipuun. Sydämellinen 
onnitteluni! Mutta oletko tarkoin punnin¬ 
nut kaikkea? Jos et tulisikaan onnelliseksi? 
Ajattele! Jos et tulisi onnelliseksi, olisi se 
minun syyni.” 

”Tipuli, velho! Aiotko syöttää minulle 



omat purukseni?” 

”Onhan terveellistä itsesikin tutustua 
saarnoihisi!” 

”Tipuli kulta, miten ihmeellistä nuo¬ 
ruuden rakkaus onkaan! Se on kuin arabi- 
kumi. Vaikka se vuosien varrella kovet¬ 
tuu, kiteytyy ja raapii harkkona sydämen 
sopukoita, niin lämpimässä vedessä liotet¬ 
tuna se nuortuu, noijistuu, sulaa. Se yhdis¬ 
tää kaksi sydäntä jälleen kuin kaksi pape- 
rikaistaletta. Onnellinen se ihminen, jolla 
on sydämessä tällaista arabikumia. Hän 
tietää, miten ihanaa on elämä. Onko sinun 
sydämessäsi arabikumia, Tipuli?” 

”On. Tule, ostetaan apteekista tyhjä 
pullo!” 

”Mitä sinä tyhjällä pullolla teet?” 

”Ka, panen arabikumia siihen.” 

”Taasko hulluttelet?” 

”En. Haluan pitää arabikumin pullossa, 
ettei se liimaa luvattomasti, ettei kovetu 
pistäväksi harkoksi, että sen voi tarpeen 
vaatiessa viskata myllynkivi kaulassa poh¬ 
jattomaan syvyyteen.” 

Lepikkomäki näytti entisensä laiselta. 
Asikkalassa oli tosin uusi navetta ja tupa- 
rakennus oli "kengitetty” niin, että sen 
pääty muistutti täydellä hammasrivillä 
hymyilevän neekerin naamaa. 

Kullanvaara oli laudoitettu ja maalattu 
keltaiseksi. 

Ruunamäen entinen metsikkö naljotti 
kaskena. Se aukio, josta Tipuli oli mäkiä 
hurautellut, oli vetreänä vesakkona. 

Tuollaisia pieniä muutoksia oli ilmesty¬ 
nyt hiljaiseen Lepikkomäkeen. Ne eivät 
sitä oudontaneet. Ainoat, jotka eivät kuu¬ 
luneet kylän entiseen komentoon, olivat 
autot ja niittokoneet. Suurimmissa talois¬ 
sa ajettiin heinä poikki koneella. Maan¬ 
tiellä pörisivät autot, eivät kuitenkaan niin 
usein, etteivät olisi houkutelleet uteliaita 
naamoja akkunoihin ja pellavapäisiä mu¬ 
kuloita veräjille. 



Muuten elämä pyöri entisiä raiteitaan. 
Tipulin kasvinkumppanit olivat järjestään 
kaikki naimisissa. Heidän isänsä ja äitinsä 
olivat ukkoja ja mummoja. Uudet nuoret 
rakastelivat lehtopoluilla ja aitan parvilla. 
Uudet lapset ry osteli vät harakanpesiä, 
tappelivat keväisissä metsissä. 

Tipuli oli käynyt joka kesä viettämässä 
lomansa vanhempiensa luona ja eleli sil¬ 
loin viikot entiseen reiluun tapaansa. 
”Mualiman ranta eijoo ylypistänä sitä tyt- 
töö”, sanoivat kyläläiset. 

Kapteeni Kaksikymmentäseitsemän, 
joka perheineen vietti kesät appelassa, oli 
myös kyläläisten suuressa suosiossa. Hän 
oli innokas kalamies. Kaikki loma-aikan- 
sa hän rymysi vesillä. Kalakaskut ja sota- 
valeet hän oli valmis kertomaan mille vas¬ 
taantulijalle tahansa. Sellainen oli ”loko- 
sa” mies lepikkomäkeläisten mielestä. 
Kapteeni oli toista kuin hänen hieno rou¬ 
vansa, joka hätäseltä tunsi entiset leikkito- 
verinsa. Taina-rouva oli ollut ”yöttö” lap¬ 
sesta pitäen. 

Taunon käynnit olivat merkkitapauksia 



kylän historiassa. Silloin kaikki kylän rujot 
ja rammat, terveet ja sairaat vaelsivat 
”koulun tohtuorilla” sisuksiaan ja munas¬ 
kuitaan tutkittamaan. Muihin lääkäreihin 
ei kylässä luotettu. Ne olivat niin kalliita¬ 
kin. ”Koulun tohtuorj” otti rikkailta kym¬ 
pin. Köyhät ja tutut tutki ilmaiseksi. 

Nyt piti Tipulin kihlaus kyläläisten mie¬ 
let ja kielet vireessä. Missä vain kaksi tai 
kolme kokoontui, aina siellä pohdittiin Ti¬ 
pulin kihlausta. Tietoja ei hankittu salaisia 
kertoteitä myöten. Ne kyseltiin suoraan 
asianomaiselta itseltään tai tämän koti¬ 
väeltä. 

Niinpä Asikaisen isäntäkin kysyi kerran 
Tipulilta: 

”Onko suluhasesj iha immeistohtuoij, 
semmone ku veljessii?” 

”On.” 

”Onkoo tuo etevämp ku Tauno?” 

”Tottahan nyt. Hän on tohtori ja Tauno 
on vasta kandidaatti.” 

”Vai tatti se Tauno vasta onnii. Mutta 
kyllä soo viisas mies. Etköö sinä vua iha 
lystikses suurentele suluhases viisautta. Jo 



sois ihmee viisas immeinen, jos se Tau- 
nonnii voittasj. Noo ne morsiimet kaikki 
vähä kommeita niistä suluhaskynttyröis- 
tää.” 

”En minä. Mutta tottahan isäntä sen 
itsekin ymmärtää. Sulhaseni on saman 
sairaalan ylilääkäri, missä Tauno on vain 
apulainen.” 

”Eläs perhana! No, kyllä teijän nyt vua 
passoo sairastella, ku on kaks tohtuoria 
suvussa! Taitaa olla rikassii se sinun sulu- 
hases?” 

”Kyllä kai.” 

”Hehe! Et kai sinä nuor immeine muu¬ 
ten tok vanahalle miehelle mäniskää.” 

Tipuli punastui. 

”Ei hän vielä kovin vanha ole.” 

”No, eihä sen nyt tarvihe nii vanaha 
ollakaa, ettei sokur suussa sula. Äitis tuo 
sano suluhases oleva jo viisissäkymmenis- 
sä. Isäks se semmone mies sulle kelepoo. 
Ei ou sen sylj ennee niin lämmi, ku o nuo¬ 
ren miehen sylj.” 

”Mittee sinä, vanaha honkura, siinä Ti- 
pulista kiusoot!” puuttui vanha emäntä 



puheeseen. ”Herrat on vanahanai nuorem- 
ma näkösiä, ku sinä parraam miehuutes 
päivinä Eivät noo raskaalla työllä ruumis- 
taa revässeet, sivujaa katkoneet. Nuamas- 
taa ne ajjaavat joka uamu parran pois. 
Niät tuossa meijän apotiekkarin. Nii o 
mies vielä nuorj ja sorrii ku sika pienenä, 
vaikka ikkee on ku vanahalla variksella.” 

Tuollaisia rakkaat lepikkomäkeläiset 
olivat. 

Kullanvaaran emäntä keitteli aamiaisvel- 
liä. Hänen herrapoikansa oli illalla tullut 
maisterina mammansa luo. Ei ollut enää 
Jussi kansakoulunopettaja, oli parempi, 
oli maisteri ja päässyt yhteiskoulun johta¬ 
jaksi johonkin maaseudulle. Ohöm! Siinä 
oli arvoa yllin kyllin paisuttamaan äiti- 
muorinkin ylpeyttä. Kovasti oli isä vainaja 
ollut Jussin kouluja vastaan. Olisipa nyt 
näkemässä, niin ylpeä olisi! Totisesti olisi¬ 
kin! 

Jussin veli, Kalle-poika, oli hiljainen 
nahjus. Isään oli tullut. Pelloilla puursi 
eikä ottanut herrastuakseen, vaikka äiti ja 
veli koettivat neuvoa hänelle suuren maa¬ 
ilman tapoja. Akakseenkin aikoi ottaa pii¬ 
katytön. Mokomakin suvun häpäisijä! 
Emäntä oli unohtanut, että piikanahan 
hänkin oli tähän taloon tullessaan. Ei kapa 
muistanut olleensa tuore. Tai ehkäpä ei 



pappilan sisäkköä sovi piiaksi karahteera- 
ta. 

”Hyvää huomenta, emäntä!” helähti 
kirkas ääni eteisovelta katkaisten emän¬ 
nän mietteet. 

”Jes siunatkoon! Kuka siellä niin huu¬ 
taa, ettei maisteri saa maatuksi?” 

”Jo on aika maisterinkin nousta”, jatkoi 
Tipuli armotta. Paljain jaloin, hiukset pal¬ 
mikolla hän livahti tupaan kuin vallaton 
pikkutyttö. ”Saiko Kalle kaloja viime 
yönä?” 

”Sai toki. Kokonaisen pyykkikorilli- 
sen.” 

”Lankoni lähetti kysymään, möisittekö 
hänelle muutaman kilon täkykaloiksi.” 

”Voi, nyt tokkiinsa! Kyllä muuten mie¬ 
lelläni, mutta kun maisteri tuli illalla ko¬ 
tiin, ja hän pitää niin kovasti muikuista.” 

”Ei suinkaan hän nyt pyykkikorillista 
syö. Herrathan syövät yleensä perin niu¬ 
kasti.” 

”Niinhän se nyt on.” 

”Antakaa pois! Tässä on astia. Minä 
hämmennän vellipataa.” 



”Velli onkin jo kypsä. Nostan sen pois 
tulelta. Istuhan! Juodaan kahvit. Maisteri 
toi niin makeita paakkelseja tuomisiksi 
vanhalle mammalleen. Sietää niitä sinun¬ 
kin maistaa.” 

Emäntä ja Tipuli nasahtivat juomaan 
kahvia ”maisterin pannusta”. Tupa oli 
aamulla perin pohjin puhdistettu. Se tuok¬ 
sui vedelle ja katajille. 

”Onko sinusta tohtori suurempi herra 
kuin maisteri?” kysyi emäntä liekutellen 
kahvia teevadilla. 

”Maisterin täytyy vielä lukea pitkät pöt- 
kyt päästäkseen tohtoriksi”, selitti Tipuli. 
Hän kyllä ymmärsi emännän tohtorilla 
tarkoittavan lääkäriä, mutta antaa soida. 
Pienet erehdykset aina somistavat keskus¬ 
telua. 

”Jussi saa lukea tohtoriksi. Sanoin sen 
jo kerran hänelle, mutta hän motkotti, et¬ 
tei tohtorin ala häntä miellytä.” 

Emäntä haltioitui. Hän selvitti seikka¬ 
peräisesti, miten mahdottoman etevä Jussi 
oli. Varmasti hän tohtoriksi pääsisi. Sitten 
hän ottaisi itselleen niin hienon rouvan, 



joka vasikoitakin pelkäisi. Sellaisia ne to¬ 
della hienot ihmiset ovat. 

Siinä sait, tohtori Kilven morsian! Etpäs 
ole hieno ihminen, kun osaat lehmän lyp- 
sääkin. 

Heitettyään piikkinsä emäntä lähti ha¬ 
kemaan kaloja. 

Kalle-poika, maamyyrä, tomppeli, tyh- 
kimys (rakkaan äidin lempinimitykset ko¬ 
tia hoitavasta pojasta), kolisteli puhtaa¬ 
seen tupaan. Häntä seurasivat erinäiset 
hajut. Hän sattui juuri veljen kotiatulojuh- 
lana levittämään renkeineen voimaa pel¬ 
loille. Kussa voima, siellä haju. 

Emäntä haukkua napisti poikaansa por¬ 
taissa. Moinen röntönen! Menepäs sontai- 
sine sorkkinesi vastapestyyn tupaan! Mitä 
hyödytti puhtaan teko, kun talossa oli 
tuollainen juurikko, johon ei hyvä, ei paha 
sana pystynyt. 

Kalle oli siistinyt saappaansa. Se oli tosi. 
Emäntä ei sitä väkevän hajun tähden huo¬ 
mannut. Ei Kalle paljon piitannut äiti- 
muorin ärhentelyistä. Niihin hän oli jo 
tottunut. 



”Kas, huomenta, naapurin neiti!” virk¬ 
koi hän rauhallisesti Tipulille kohentaen 
lakkireuhkansa paremmin pellavaperuu- 
killeen. 

Kalle-poika ei ollut mikään röntönen. 
Hän oli vanttera ja komea kuin ahomänty. 
Koko olento osoitti voimaa, sitkeyttä, tar¬ 
moa, jota korvet raatajaltaan vaativat. Esi- 
isät olisivat ihaillen katselleet tuollaista 
jälkeläistä. Niin oli herrapoika Kalleen 
verraten kuin vesivelli ruispuuron rinnalla. 
Mielihyvin katseli Tipuli hänen ahavoitu¬ 
neita kasvojaan, känsäisiä käsiään. 

”Huomenta, Kalle!” 

Kalle meni ruokakaapille. Nieltyään 
puoli litraa piimänkokkareita kimumai- 
don seassa hän lähestyi Tipulia. 

”Sinä olet morsian. Onneksi olkoon! 
Pian tässä minäkin hyppään samaan pyt¬ 
tyyn.” 

”Kiitos! Katrinko otat?” 

”Katrin. Äiti tosin marmattaa ja Jussi 
myös. Marmattakoot! Itselleni akan otan. 
Ei ole suuri säätyero, jos piian poika nai 
piian. En ole tuota äidille sanonut, mutta 



sanon. Se tukkii varmasti muorin suun.” 

Muori tuli kellarista kaloineen. Jatko 
keskeytyneeseen nuhdesaarnaan seurasi. 
Kalle haihtui. Tipuli helisteli neuvottoma¬ 
na markkoja kädessään. Emäntä vertaili 
niin uskolla poikiaan toisiinsa, ettei Tipuli 
saanut suun vuoroa kysyäkseen kalojen 
hintaa. Harmaa kissanvotkale mankui ja 
kerjäsi kaloja. Tipuli roikutti muikkua 
pyrstöstä hämäten vesikielellä kieppuvaa 
kattia. 

Molemmat olivat niin innostuneita 
hommaansa, etteivät huomanneet maiste¬ 
rin ilmestymistä kamarin ovelle. Maisteri 
oli paitahihasillaan. Housunkannattimet 
roikkuivat virkavapaina. Pää oli kuin ruis¬ 
pelto myrskyn perästä. 

”Äiti, pesuvettä!” 

• • 

Äiti ja vieras kääntyivät ääntä kohden. 

”Joko olet hereillä?” sanoi äiti katsellen 
ihastuneena oviaukossa venyttelevää poi¬ 
kaansa. 

”Hyvää huomenta, maisteri!” Tipuli 
niiasi, kuten palmikkopäiden pitääkin teh¬ 
dä maistereille. 



Maisteri vilkaisi puolella silmällä tyttö- 
letukkaa eikä vastannut tervehdykseen. 

”Jussi, sehän on Koulun Tipuli", huo¬ 
mautti emäntä. 

Jussi aukaisi silmänsä ja tunsi. 

"Sinäpä vasta alaikäisen näköinen 
olet.” 

"Kiitos! Olen iloinen, etten vielä tarvitse 
ottaa nuorennuskuuria. Maisteri on ko¬ 
vasti miehistynyt viimenäkemästä.” 

"Mitä sinä oikein ilveilet! Teititteletkö 
sinä?" 

"Kyllä. Koska te neidittelitte minua rai¬ 
tiovaunussa viime talvena, ymmärsin siitä 
lapsuusaikaisen tuttavuutemme olevan lo¬ 
pussa." Tyttö nipisti toisen silmänsä kiin¬ 
ni, toinen loisti sitä ilkikurisemmin. 

Jussi nolostui huomattavasti, mutta va- 
lehteli heti reilusti. 

"Älä höpise! En ole tavannut sinua vuo- 

• • 99 

sun. 

"Tunnusta vain rehellisesti, ettet keh¬ 
dannut tunnustaa olevasi lähemmin tuttu 
kaltaiseni vanhanaikaisesti puetun tytön 
kanssa! Saat sen anteeksi. Ensi kerralla 



kun joudumme kaupungissa vastatusten, 
lupaan olla tuntematta.” 

Hän läppäsi keveästi kämmenellään 
Jussia poskelle, pani rahat pöydän nurkal¬ 
le ja livahti tiehensä. 

”Saakeli!” mutisi Jussi ja meni akku¬ 
naan katsomaan, miten tyttö juoksi keve¬ 
ästi kuin lapsi piennarta pitkin häviten 
puutarhakoivujen taa. 

”Tipuliako katsot?” kysyi äiti, joka oli 
ollut laittamassa pojalleen pesuvettä. 

”Hän on pysynyt ihmeesti keskenkas¬ 
vuisen näköisenä.” 

”Se on totta, ja hän on tullut sievän 
näköiseksikin. Mutta niin ihmeen talon¬ 
poikainen hän on. Miten ihmeessä voi 
joku tohtori naida hänet!” 

”Tohtori? Mitä te puhutte?” 

”Etkö tiedä, että hän on kihloissa erään 
helsinkiläisen tohtorin kanssa?” 

”Älkää nyt!” 

”Totta joka sana. Ja hyvä onkin! Ym¬ 
märräthän, että minä tahdon sinun otta¬ 
van vaimoksesi todella hienon naisen. 
Olen näet aina pelännyt, että saisin jona- 



kin kauniina päivänä miniäkseni opetta¬ 
jan villikkotytön. Jumalan kiitos. Nyt se 
vaara on poissa.” 

Kapteeni Kaksikymmentäseitsemän eli 
kotinimeltä Allan pakkasi kolme malli¬ 
kappalettaan ja lankonsa kaksoset For¬ 
diinsa ja lähti ajaa rämisyttämään Kana¬ 
valle noutaakseen päivän tuoreita uutisia 
laivalta. Lepikkomäkeen pistouvasi valtio 
uutiset kahdesti viikossa, eikä niitä silloin 
juuri voinut enää paljon uutisiksi sanoa¬ 
kaan. 

Tipuli tinki ja pääsi mukaan. Matkan 
varrella noukittiin vielä Jussi-maisterikin 
masinaan. Oli siinä vaunussa ääntä ja jy¬ 
myä. Sitä oli komia syijäisenkin kuunnel¬ 
la. 

Kanavalta tahtoivat lapset päästä katso¬ 
maan parin kilometrin päässä olevaa tuu¬ 
limyllyä. Järkisyyt eivät auttaneet. Viisi- 
päinen mölykuoro veisasi tahtonsa läpi. 
Täti jäi Jussi-maisterin kanssa odotta¬ 
maan laivaa. Jälkimmäinen aikoi kirkolle. 



Edellinen halusi jättää tärkeän kirjeen lai¬ 
vaan. 

”Sulhaselleko?” kysyi Jussi. 

”Kellekäs minä muille”, hyräili Tipuli 
iloisesti. Mutta kirje ei ollut sulhaselle. Se 
oli ystävälliselle kustantajasedälle, joka oli 
luvannut painattaa Tipulin kirjan aivan 
ensitilassa. Kirjeessä oli kustannussopi¬ 
mus. Hurmaava salaisuus! Luojan kiitos. 
Se oli terveellisenä vastapainona surullisel¬ 
le salaisuudelle. 

Tipuli istuutui kivipollarin nenään ja 
rallatteli hiljakseen ”Vanhaa mustalais¬ 
ta”. 

”Eikös se ole Koulun Tipuli?” kysyi hie¬ 
nosteleva naisääni Tipulin viereltä. 

”On kyllä.” 

”Hyvää päivää, pitkästä aikaa! Tokko 
sinä enää tunnedkaan minua?” 

”Suokaa anteeksi, hyvä rouva, en todel¬ 
lakaan muista!” 

”Katsohan tarkkaan!” 

Turha kehoitus. Tipulin katse jo viilet- 
teli pitkin tuntematonta tuttavaa. Silkkiä, 
helmiä, turkiksia, hyviä hajuja aivan kuin 



ensiluokkaisessa muotiliikkeessä. Pää 
shinglattu. Hame aavistukselleen lyhyt, 
että makkarahalkoa muistuttavat sääret 
näkyivät täydessä loistossaan. Naama oli 
tavallinen maatiaisnaama ylöspäinniistet- 
tävine nenineen. Ilmestys oli keltainen. 
Päivänvarjo ja käsilaukku punainen. 

”Varmasti olette ollut Amerikassa”, ar¬ 
vosteli Tipuli. ”Nimeänne en muista.” 

”Onko se totella mahtollista! Mehän 
olimme koulussa niin hyvät ysdävät.” 

Totella mahtollista! Näytti olevan todel¬ 
la mahdollista! 

”Minä olen mrs Mia Hendrickson, en- 
dinen Mia Peson eli Mia Pesonen.” 

Mia Pesonen! Oo! Vai oli tämä kelta- 
silkkinen ilmestys entisestä Miina Pesoses¬ 
ta kehittynyt. Kippura nenä oli ainoa enti- 
syysmuisto. Sitä olikin Miina niin hartaas¬ 
ti kämmenellään ylöspäin pyyhkeillyt, et¬ 
teivät nykyiset, vaaleanpunaiset silkkine- 
näliinat voineet saada sitä luopumaan pys¬ 
tyasennosta. 

”Vai olet sinä Miina! No, terve! Sinusta 
on tainnut Amerikassa paisua todellinen 



dollariprinsessa?” 

Entinen Miina Pesonen hymyili armol¬ 
lisesti. Olihan heillä rahaa, hänellä ja mie¬ 
hellään mr Hendricksonilla. Eihän sitä ra¬ 
hatta kannattaisi tehdä huvimatkaa Suo¬ 
meen. Niin, ollos ylpeä, vanha isänmaa, 
jälkeläisistäsi! 

Sitä mrs Hendrickson ihmetteli, kuinka 
halpaa täällä Suomessa kaikki oli. Mutta 
hirveän ikävää. Ei maanalaisia rautateitä, 
ei pilvenpiirtäjiä, ei mitään nähtävyyksiä. 

”Kävin Punkaharjulla ja Imatralla, kun 
niistä niin suurta melua jotkut laivalla pi¬ 
tivät. Hyh. Vettä niissä molemmissa oli. 
Kun on kulkenut Atlantin yli, niin ei sitä 
enää viitsi mennä kaikkia pieniä puroja ja 
rapakoita katselemaan”, lopetti mrs 
Hendrickson. 

Tipuli naurahti. 

”Älä toki noin halveksi vanhaa isän¬ 
maatasi! Onhan meillä täällä sentään 
Pönttö vuoressa maanalainen rata, jos sitä 
kaipaat.” 

Mrs Hendricksonin silmät laajenivat. 
Hän oli muistavinaan Pönttövuoren. Se- 



hän oli Suomen suurin tehdaskaupunki. 

Tipuli hymyili, mutta ei käynyt selittä¬ 
mään mrs Hendricksonille tarkemmin 
vanhan isänmaan maantiedon salaisuuk¬ 
sia. Kai mrs Hendrickson olikin parem¬ 
min selvillä uuden isänmaansa maantie¬ 
dosta. 

”Mitä sinä nyt oikein hommit?” käänsi 
mrs Hendrickson keskustelun Tipuliin. 

”En mitään. Olen kotona.” 

”Hupiin menivät sinunkin koulusi. 
Lähdisit Amerikkaan. Siellä on mainio. 
Rikastuisit. Voisit pukeutua kunnollisesti. 
Usko pois! Amerikassa eivät palvelijat 
käytä tuollaista piikkopuseroa kuin sinulla 
on. Silkkiä siellä olla pitää.” 

Tipuli silmäili pukuaan. Se oli mitä sie¬ 
vin puulaveteläinen kansallispuku ja sopi 
omistajalleen mainiosti. 

”Sitten on tuo pukusi vanhamallinen. 
Tipuli parka, nyt on sellainen muoti, ettei 
vyötäröä olekaan. Tämä minun on vii¬ 
meistä muotia. Ei myöskään sovi pitää 
hiuksia alhaalla. Se on rumaa. Pikkuty¬ 
töillä se vielä menettelee, mutta sinähän 



olet jo vanhempi ihminen.” 

Muotipakina yltyi aivan runolliseen len¬ 
nokkuuteen. Mrs Hendrickson nautti elä¬ 
mästä, kun sai näyttää, miten suunnatto¬ 
masti hän oli sivistyksessä edellä entistä 
auttajaansa. 

”Kuka on tuo ylioppilas?” keskeytti mrs 
Hendrickson kesken kaiken juttunsa osoit¬ 
taen Jussia. 

” Vanha tuttava. Hän on Kullan vaaran 
Jussi. Hän on nyt maisteri.” 

Mrs Hendrickson kirmaisi heti Jussin 
luo. Hän melkein halasi Jussia, ulisi ja 
vikisi kuin uskollinen koira, joka on ta¬ 
vannut isäntänsä. Maisteri vilkuili hölmis¬ 
tyneenä ympärilleen koettaen päästä 
eroon odottamattomasta syleilystä. Ym¬ 
päröivä kansa hörhätti ääneen. 

”Hyvä rouva, te kylvätte hellyyttänne 
väärään peltoon.” 

”Ei, en. Sinä olet Kullanvaaran Jussi! 
Etkö tunne minua?” 

Vihdoin kykeni Tipuli hillitsemään niin 
paljon riemuaan, että voi selittää Jussille 
tilanteen. Mrs Hendrickson loisti kilpaa 



päivän varjonsa ja käsilaukkunsa kanssa. 
Hän alkoi jälleen esitelmöidä Amerikasta, 
dollareista, vaatteista, Suomen vanhoilli¬ 
suudesta. 

Tipuli pujotti kätensä Jussin käsivarrelle 
voidakseen nipistyksin huutomerkitellä 
mrs Hendricksonin puheen. 

”Tipuli, oletko sinä kihloissa?” Mrs 
Hendrickson huomasi Tipulin sormuk¬ 
sen. 

”01en.” 

”Jussinko kanssa?” 

”En. Erään tohtorin kanssa.” 

”On ihmeellistä, miden tavalliset tytöt 
pääsevät taalla Suomessa tohtorien kanssa 
naimisiin. Amerikan tohtorit ovat suuria 
herroja. He eivät meikäläisiin etes kat- 
so. 

”Mitä? Ja minä luulin, että Amerikassa 
jokainen tavallinenkin tyttö saa vähintään 
professorin miehekseen. Mikä sinun mie¬ 
hesi on arvoltaan, jos on lupa kysyä?” 

”Hän on valtamerilaivan lämmittäjä.” 

”Mutta se onkin mukava virka. Ei ole 
mies aina vaimon askelia lukemassa.” 



Laivan tulo keskeytti kiintoisan keskus¬ 
telun. Mrs Hendrickson päätti tehdä Jus¬ 
sin kanssa huvimatkan kirkolle. Tipuli toi¬ 
votti hauskaa matkaa. Jussi oli pahantuu¬ 
linen. Hän ei ollenkaan osannut nauttia 
mrs Hendricksonin henkevästä seurasta 
kuten Tipuli, jonka hyvätuuli ihmetytti 
kapteeniakin. 

Palatessaan posti kainalossa kapteenin 
hytistä Tipuli kuuli jonkun mainitsevan 
nimeään. Kas, Liisa-serkku! Hän oli me¬ 
nossa vauvansa kanssa kesälaitumelle 
Harjulaan. 

"Myöhästyneet onnitteluni, Tipuli! Mil¬ 
loin tulet tervehtimään meitä?" 

"Tulen ensi pyhänä. Tiedäthän, että 
olen erikoisesti ihastunut kirkkomat..." 

Liisalta jäi viimeinen tavu kuulematta. 
Hän näki Tipulin suun jäävän yllättynee¬ 
nä auki, näki kasvojen kalpenevan. Kirjei¬ 
tä pitelevä käsi tärisi arveluttavasta Liisa 
katsahti taakseen. Siellä seisoi hänen mat¬ 
katoverinsa Erkki Erä, jonka hän oli sattu¬ 
malta tavannut Kaupungissa ja houkutel¬ 
lut mukaansa tavallisella kielevyydellään, 



myöskin suolapatsaaksi muuttuneena. 

”Ai, laiva lähtee! Minun täytyy joutua 
pois. Terve!” ja Tipuli hävisi kuin siivellä 
lakaistuna. 

”Kuulehan, Erkki, ettekös te ole Tipulin 
kanssa luokkatovereita?” 

Liisa ei saanut kysymykseensä vastaus¬ 
ta. Erkki oli mennyt kaidepuun luo ja kat¬ 
seli, miten Tipuli juoksi koivujen välitse 
pois kanavalta kadoten kanavapäällikön 
rakennusten taa. Kuinka suloiselta hän 
näyttikään! 

” Vai sillä kannalla asiat taas ovat”, jupi¬ 
si Liisa. ”No, tämä ei ole ensimmäinen 
rakkauden rokkakuppi, jota aion omalla 
lusikallani hämmennellä.” 

Oli viides heinäkuuta. 

Aurinko oli jo mennyt nukkumaan, 
mutta Tipuli Pusu ei ollut noudattanut sen 
esimerkkiä. Hän istui veneessä soudellen 
Sompajärvellä kiireesti kotirantaa kohden. 
Ja hän oli tuhannentulen kiukkuinen. Hän 
ei ollut ollenkaan sopusoinnussa leppeän 
luonnon kanssa, joka hymyili aavistele- 
vasti kuin harsoon verhoutunut, suloinen 
tanssijatar. 

Tipulia oli vedetty nenästä. Nenästä ve¬ 
detyt ihmiset ovat harvoin hyvällä tuulel¬ 
la. 

Ankarassa vastatuulessa oli Tipuli päi¬ 
vällä soutaa kiskonut Sompajärven toiselle 
rannalle. Oikein kuplat kämmeneen koho¬ 
sivat. Sitten hän oli juossut kilometrisen 
taipaleen Satasalmisen rannalle, ettei vain 
myöhästyisi, ettei toisten tarvitsisi häntä 
kauan odottaa. Kello kolme näet piti Har- 



julan moottoriveneen olla kirkkolaiturin 
luona odottamassa Tipulia. Harjulan väki 
aikoi huvimatkalle Patoon koskille. Tipu¬ 
tin oli tultava mukaan, muuten ”olisi tut¬ 
tavuus lopussa, sukulaisuus supussa”, sa¬ 
noi Liisa. 

Ja itse rusthollin herrasväki jäi tulemat¬ 
ta. Tipuli odotti heitä aina auringon las¬ 
kuun, mutta kun eivät tulleet, niin eivät 
tulleet. Ei ollut ihme, jos Tipuli kotimat¬ 
kalla erikoisen hartaasti ajatteli sukulais¬ 
tensa pimeitä puotia. 

"Venettä!” 

Kuka? Missä venettä huudetaan? 

”Venettä!” kuului taas huuto neitseelli¬ 
sessä yöhämyssä. Tipuli lakkasi soutamas¬ 
ta. Täytyihän ottaa selvä, mistä päin huu¬ 
to kuului. 

”Venettäää!” 

Totisesti. Se kuului Kalasaaresta, jonka 
ohi Tiputin piti soutaa. Ahaa! Siellä oli 
varmaan kullanvaaralaisten nuottue. Ne 
kutsuvat häntä tietysti rantakalalle. 

”Hehei! Tulen jahka joudun!” kajautti 
Tipuli vastaan. Hän ei ollut syönyt päiväl- 





listä. Rasvaisen rantakalan ajatus pani 
suolet ilosta soittamaan. Voimakkain ve¬ 
doin hän souti saareen. 

Rannassa ei ollut ainuttakaan venettä. 
Tipulia ei se yhtään ihmetyttänyt. Nuotta¬ 
miehet veivätkin tavallisesti veneensä toi¬ 
selle rannalle. Siellä oli hyvä apajapaikka 
ja mainio kallio kaloja keitellä. 

Tipuli kokasti veneensä maalle, kokasti 
huolimattomasti, koska järvi oli rasvatyy- 
ni. Ei tarvinnut pelätä aaltojen venettä vie¬ 
vän. Sitten hän hävisi koivikon hämyyn 
kuin sadun keijukainen. 

”Hohoi! Hohoi!” 

Ei näkynyt saaren toisellakaan rannalla 
ketään, ei ristinsielua, ei venettä, ei nuot¬ 
taa, ei savun siuhausta kiven kupeesta. 

Tipuli huhusi kerran, huhusi toisen. 
Kaiku järven takaa vastasi hohoinsa. Uk- 
kometson-rumilas kohahti säikähtyneenä 
lentoon kalasaunan viereisestä männystä. 
Tyhjä oli siis kalasaunakin. Lienee huuto 
kuulunutkin saaren yli, Valkamon rannas¬ 
ta. 

Varmuudeksi Tipuli huhusi vielä ker- 



ran. Hiljaisuus saaressa. Rannan pimen¬ 
nosta kuului airon loiske. Kylästä kantau¬ 
tui laiskasti märehtivän lehmän kellon ka- 
lauksia. 

”Pahus sentään!” 

Tipulin mielentilojen barometri osoitti 
vahvasti pilvistä. Hän lähti juoksemaan 
takaisin veneelleen. 

Kiivasta juoksua seurasi äkkipysähdys. 
Tipulin vene ei ollutkaan rannassa. Se kel¬ 
lui tyhjänä melkein keskellä salmea. Järvi 
oli rasvatyyni. 

”Kuka kunnoton täällä ilveilee kanssa¬ 
ni?” huudahti Tipuli puoleksi suuttunee¬ 
na. ”Mars, heti piilosta esiin! Nälkäisenä 
en halua leikkiä piilosilla kanssanne koko 
yötä.” 

Vastausta ei kuulunut. Ei risu rusahta¬ 
nut. 

”Aiotteko pelotella minua? Turha juri- 
na. Sairaanhoitajattarena olen tottunut 
näkemään yhtä ja toista. Kummituksiin 
en usko. Voitte siis varovasti kurkistella 
minua. Kivi on kova ja minä tarkka heit¬ 
tämään. Parasta tulla pois piilosta! Tai vis- 



katkaa minulle edes eväspussinne. Ette 
toki ilenne minua nälällä kiusata?” 

Ei vieläkään risu rasahda. 

”Koska asiat menevät näin kimmille, 
niin tältä kiveltä en hievahda, en vaikka 
nälkään nääntyisin. Katsotaan, kuka en¬ 
siksi pitkästyy”, ja Tipuli heittäytyi kivelle 
istumaan. 

”Jos sinun on nälkä, niin tarjoan heti 
voileipää.” 

Tipuli kimmahti kiveltä, kuin se olisi 
äkkiä karahtanut tulikuumaksi. 

”Kuka puhuu?” huudahti hän kauhusta 
kalveten, vaikka äsken juuri pääsi vakuut¬ 
tamasta, ettei hän kummituksiin usko. 

”Minä puhun.” 

Läheisen koivun juurella seisoi pitkä 
mies. 

”Erkki?” 

”Niin.” 

Suomalainen ei usko, ennenkuin koette- 
lee. Tipuli oli suomalainen. 

”Erkki! Kuinka, miten, milloin olet tän¬ 
ne tullut? Liisa kertoi sinun menneen ul¬ 
komaille.” 



”Kuten näet, rakkaani, olen kuitenkin 
tässä.” 

Erkin äänen sävy sai Tipulin maltta¬ 
maan mielensä. Hän livahti Erkin käsivar¬ 
silta pois kuin liukas made kalastajan kä¬ 
sistä. 

”Miksi olet tyrkännyt veneeni pois ran¬ 
nasta?” kysyi hän asiallisella äänellä, vaik¬ 
ka sydän oh tukehduttaa. 

”Tipuli kulta, en ole täällä vastatakseni 
turhiin kysymyksiin. Sano, etkö ole iloi¬ 
nen tavatessasi minut?” 

”Erkki kulta, en ole täällä vastatakseni 
turhiin kysymyksiin.” 

”Tipuli!” 

”Puhu, herra, palvelijasi kuulee!” 

”Tipuli, älä kiusaa minua! Sinun kielto¬ 
si, sinun itsepäisyytesi tekevät minusta 
narrin. En voi ajatella enää ketään muuta 
kuin sinua. Jokaisessa kohtaamassani nai¬ 
sessa haen yhdennäköisyyksiä sinun kans¬ 
sasi. Suuri luoja! Olen pitänyt rakkautta 
aikamiesten ajanviettona. En ole osannut 
aavistaa, että se pystyisi viemään mielen 
rauhan. Tipuli, rakastan sinua kuin hullu, 



mieletön...” 

”Jospa rakastaisit minua kuin järke¬ 
vä mies, niin pian tämä pulma selveni¬ 
si!” 

”Miten?” 

”Uskoisit, että tarkoitan totta sanoillani 
veljeni lasten kamarissa. Pitäisit myös sil¬ 
loin omat sanasi, ettet naisilta rakkautta 
kerjää.” 

Se sattui. Erkki veti henkeä, että sierai¬ 
met soivat. 

”En kerjää, minä otan mitä minulle 
kuuluu.” 

”Mitä sinulle kuuluu?” 

”Sinä ja sinun rakkautesi.” 

”Ehkä rakkaus, sitä on turha kieltää, 
mutta en minä.” 

”Se nähdään.” 

”Ohoh!” 

Erkki tarttui Tipulin olkapäihin. 

”Ymmärrätkö nyt, miksi tyrkkäsin ve¬ 
neesi pois rannasta?” 

”En.” 

”Me olemme kahden täällä.” 

”Mitäpä se haittaa. Olemme olleet 





kymmeniä kertoja kahden ennenkin. Si¬ 
nusta ei ole roistoksi, Erkki parkani.” 

”Et tunne minua!” 

”Paremmin kuin itse tunnet.” 

”Sinä et siis halua tulla vaimokseni, 
vaikka rakastat minua?” 

”En.” 

”Miksi?” 

”Monesta syystä.” 

”Sano edes yksikin pätevä syy!” 

”01en kihloissa.” 

”Pura, niin tein minäkin!” 

”Minulta se ei käy niin helposti kuin 
sinulta. En ole syntynyt pettämään.” 

”Ja kuitenkin petät sulhastasi ollessasi 
kihloissa hänen kanssaan, kun minua ra¬ 
kastat.” 

”Hän tietää sen.” 

”Ja ottaa sinut?” 

”Niin.” 

”Nauta!” 

”Puhu kunnioituksella sulhasestani! 
Hän on parhaita ihmisiä, mitä nykyisin 
maankamaralla kulkee.” 

”Sinä menet hänelle rahojen tähden.” 



”Niin ja yhteiskunnallisen aseman täh¬ 
den.” 

”Tipuli, sinä et voi olla noin taipuma¬ 
ton, sinä et voi kiusata minua, et voi jättää 
minua tähän tyydyttämättömään kai¬ 
paukseen! Sinä leikit kanssani!” 

”Erkki parka, tämä on totta. Olen mie¬ 
lestäsi ja, ikävä kyllä, omastakin mielestä¬ 
ni sydämetön julmuri. Voi, Erkki, jospa 
olisitkin tavallinen mies, millä riemulla tu- 
lisinkaan omaksesi! Mutta et ole tavalli¬ 
nen mies. Olet taiteilija. Yhden hetken 
ihailet yhtä, toisen toista. Voi, jospa en 
koskaan olisi päästänyt huuliltani ajattele¬ 
mattomia sanoja!” 

”Tipuli, usko! En ole ketään rakastanut 
niin kuin sinua.” 

”Noin olet sanonut kymmenelle naiselle 
ennen minua ja yhtä monelle sanot minun 
jälkeeni.” 

”Usko, Tipuli...” 

”Älä, älä puhu! Tunnen sinut liian hy¬ 
vin! Jospa en tuntisikaan sinua ja perhos- 
luonnettasi, voisin vielä taipua! Ei, minun 
täytyy olla sinunkin puolestasi järkevä nyt 



kuten ennenkin. Minä en ole sopiva vaimo 
kaltaisellesi miehelle.” 

”En tiedä, oletko sopiva vai etkö, mutta 
rakastan sinua. Järkevyytesi tekee minut 
hulluksi.” 

”Erkki, sanoithan, ettei morsian ole es¬ 
teenä toisia naisia suudellessa. En voi 
mennä naimisiin tuollaisia periaatteita 
omaavan miehen kanssa. Olisin ainaisen 
mustasukkaisuuden kiduttama. En kos¬ 
kaan voisi luottaa sinuun. Tekisin sinun ja 
oman elämäni helvetiksi. Ja eräänä kau¬ 
niina päivänä et enää rakastaisikaan mi¬ 
nua. Hylkäisit minut. Erkki, ymmärrätkö, 
sinä hylkäisit minut? Mutta minä en tahdo 
tulla hylätyksi, en ennemmin enkä myö¬ 
hemmin. Siksi hylkään minä nyt sinut, 
kun se on minulle mahdollista.” 

”Tipuli, tuo ei voi olla viimeinen sana¬ 
si!” 

”Vannon!” 

Erkki ei virkkanut mitään. Hämärässä 
yössä Tipuli näki miten kyynelet kiertyivät 
poikaparan silmiin. Tuska kouri Tipulin 
omaakin sydäntä. Hänen kätensä kohosi, 



hänen suunsa avautui hyvittämään kaikki 
kovat sanat. 

Kuiva risu rapsahti varoittavasti kohoa¬ 
van käden kultasormukseen. 

"Minua eivät miellytä itkevät naiset. It¬ 
keviä miehiä inhoan.” 

Rakastuneimmankin houkkion saa 
pilkkasana järkiinsä. Erkin kyynellähde 
jäätyi heti. Hän heitti ylpeästi päätään 
taaksepäin. 

"Anteeksi, että näytän sinulle inhotta- 
vuuksiani! En kiusaa sinua enää sanoilla¬ 
ni. Mitä äsken puhuit nälästä? Ehkä saan 
tarjota voileipää ja teetä kalasaunassa. Vai 
katsotko ylen nekin?” 

"Haluan pois täältä.” 

"Tietysti vien sinut heti sen jälkeen pois. 
Minulla on vene kätkettynä kalasaunan 
kaislikkoon.” 

Tipuli seurasi Erkkiä kalasaunalle, 
missä tämä heti ryhtyi teenkeittopuuhiin. 

"Tämä koko homma oli Harjulan Lii¬ 
san keksintöä”, pakisi hän niin iloisesti ja 
huolettomasti kuin olisi kohtaus rannalla 
ollut vain ilveily. Tipuli katsahti häneen 





tutkivasti. Hän ei tiennyt, mitä piti ajatella 
tällaisesta muutoksesta. 

Vihdoin tee oli valmis. Erkillä ei ollut 
kuin yksi kuppi. Tipuli sai juoda siitä en¬ 
sin. Mutta vinkuva nälkä oli poissa. Hän 
tuskin jaksoi niellä teen. Leipä tuntui juut¬ 
tuvan kurkkuun. Kädet vapisivat niin, et¬ 
tei hän uskaltanut kohottaa kuppia pöy¬ 
dältä. 

Juotuaan Tipuli aikoi lähteä huuhto¬ 
maan kuppia. Mitään virkkamatta Erkki 
otti kupin, nosti sen huulilleen kuin aikoen 
syödä posliininkin Tipulin huulien sijalti. 
Tyttö ei kestänyt tätä. Hän nousi. 

”Erkki vie minut pois!” 

”Jää luokseni, rakas!” 

”En voi. Älä kiusaa!” 

”Entä jos pakotan sinut jäämään!” 

”Sinä lupasit viedä minut pois.” 

”Mitä lupauksista!” 

”Erkki”, Tipulin luonto nousi jälleen 
lovesta, ”Harjulan Liisako sinulle tämän¬ 
kin tempun neuvoi?” 

”Entä sitten?” 

”Hyvä. Tätä ei viisas Liisa liene ottanut 





laskuihinsa?” 

Tipulin silmät leimusivat. Hän tempasi 
pöydältä Erkin viulun ja kohotti sen suo¬ 
ralla kädellä päänsä yläpuolelle. 

”Astu askelkaan, niin kallisarvoinen 
viulusi on tuhansina sirpaleina.” 

Erkinkin silmät loistivat. 

”Et sinä jaksa tuntiakaan viulua tuossa 
asennossa pitää”, hän virkkoi kylmästi. 
”Mutta koska tahdot, että minun pitää 
valita viulun ja sinun välilläsi, niin sinut 
valitsen. Siis särje viulu! Nyt astun sen 
askelen, joka viulun tuhoo. Kas näin.” 

Viulua ei särjetty. Tipuli ei voinut. Hän 
sulki sen syliinsä, lysähti lavitsalle ja alkoi 
itkeä. 

Erkki nosti tytön ja viulun syliinsä. 

”Rakkaani, suo anteeksi. Minä olen 
kurja raukka. Sinun tahtosi on lakini. En 
voi ottaa sinua vasten tahtoasi. Tule, vien 
sinut pois!” 

Aurinko paistoi korkealta puiden latvojen 
yläpuolelta. Oli kuudes tunti päivästä. Al¬ 
lan asteli Sompajärveltä rantatietä Kullan- 
vaaralle päin. Kalakontti keinahteli seläs¬ 
sään. 

Hakaniityn veräjällä istuen hän laittoi 
uuden savukkeen palamaan. Mitä? Nyyh- 
kyttikö joku vai sammakkoko se nyt tuolla 
tavalla kurnutti? 

Allan hypähti takaisin aidan yli ja meni 
ääntä kohden. 

Kiven kupeella, kastekosteassa ruohi¬ 
kossa, makasi hänen kälynsä suullaan it¬ 
kien niin haikeasti, että koko ruumis vapi¬ 
si. 

Ripani” 

Tyttö lakkasi nyyhkimästä. Mutta pää 
ei kohonnut. Allan kumartui nostamaan 
häntä. 

”Mitä sinä täällä teet tähän aikaan?” 



Tipuli ei virkkanut mitään. Hän katseli 
hetken melkein älyttömänä lankoaan. 
Puku oli kasteesta märkä. Huulet kylmäs¬ 
tä siniset. 

Allan kiersi käsivartensa tytön ympäril¬ 
le. 

”Lapsi kulta, koetapa nyt rauhoittua!” 

Tipuli ei vieläkään virkkanut mitään. 
Hän nojasi päänsä Allanin olkapäähän. 
Näytti kuin hän olisi rauhoittunut ja nuk¬ 
kunut siihen. 

”Tipuli lähdetään kotiin! Jaksatko kul¬ 
kea?” 

Tipulin silmät avautuivat heti. 

”Miksi en jaksaisi! Mutta iskinpä äsken 
tavattoman makeasti varpaani kiveen, vie¬ 
lä nytkin pakottaa.” 

”Eiköhän siitä riittäne kolotusta pidem- 
mäksikin ajaksi”, vastasi Allan. 

Kotona tuli Taina portaissa vastaan. 

”No, siinähän se morsian vihdoinkin tu¬ 
lee. Sulhasesi tuli tänä aamuna sinua kat¬ 
somaan ja uusia sukulaisia tervehtimään”, 
ilmoitti hän. 

Tipuli sulki silmänsä. 




”Kyllä sinä olet kauniissa siivossa! Onpa 
siellä ollut elämä, kun noin olet väsyneen 
näköinen.” 

Tipuli avasi silmänsä. 

”01et oikeassa, Taina, siellä oli eri elä¬ 
mä. Onneksi ei tuollaisia retkiä ole 


usein. 

Itse Jussi-maisteri istui niittokoneessa ja 
soitteli heiniä poikki. Muu heinäväki oli jo 
mennyt levolle päivän vaivoista. Niittämi¬ 
nen sujui parhaiten kasteheinässä. Ei rasit¬ 
tanut aurinko, eivät kiusanneet kärpäset. 

Asikaisen niityltä kalahteli iloinen lipan 
kalke. Siellä heitettiin heinää nurin van¬ 
halla vehkeellä. Asikaisen isäntä ei harras¬ 
tanut uudenaikaisia kojeita. Ei antanut 
poikiensakaan harrastaa. Varsan oli Kul- 
lanvaarankin niittokone vaatinut uhrik¬ 
seen. Varsahölmö oli juossut niittävän ko¬ 
neen eteen. Sääri poikki vain. Lopettaa 
täytyi vakainen varsansälkö. Maailmanlo¬ 
pun vehkeitä olivat kaikki koneet. 

”Meinannoonkoha Jussi ajella koko 
yön heiniä nuri”, virkahti Asikaisen Pek- 
ka-poika laitellessaan uusia piitä hara¬ 
vaan. 

”Eipähä hänelle ikävä tule. Koulun Ti- 



puli näkkyy mänevä tuas hänelle seuran 
pittoo”, lausui Pekan vaimo, joka nenä 
akkunassa kiinni seurasi naapurin niitto- 
puuhia. 

Vanha emäntä suolasi voita ovensuu- 
pöydällä. Sitä hommaa ei emäntä uskonut 
miniälle eikä piialle. Kokemus oli osoitta¬ 
nut, että miniä sai samasta kermasta kes¬ 
kimäärin kiloa, jopa puoltatoistakin vä¬ 
hemmän kuin hän itse. Piika ei sentään 
uskaltanut pimittää kuin puoli kiloa ker¬ 
rallaan. Vaikka sillä samalla konstilla oli 
emäntä itsekin nuorena ollessaan rahassa 
pysynyt, kun eivät anopin ja miehen kuk- 
karonnauhat muuten hellinneet. 

Emäntä iski suoluulusikan voihin pys¬ 
tyyn. Hänen täytyi välttämättä omin sil¬ 
min nähdä, oliko niissä huhuissa perää, 
jotka kuiskeena kylällä kulkivat, että Jus- 
si-maisteri muka toisen miehen kihlattua 
morsianta hakkaili. 

No, totta torkinlorkin! Niin näkyi Tipu- 
li juoksevan rinnettä alas kuin ennen mu¬ 
kulana ollessaan. Eivät siinä lihat paljon 
painaneet, kun luut luistivat. Olipas kiire! 



Jo pysäytti Jussi hevosen. Tyttö loikki jä¬ 
niksenä ojien poikki. Kas, kas, kuinka oi¬ 
kein molemmat kädet ojennettiin terveh¬ 
dykseksi! Voi, sen viikon vihtahousu! Her¬ 
ra Juuumala! Etteivät ne yhtään häven¬ 
neet! Niin nosti Jussi tytön syliinsä kuin 
höyhenen... 

Emäntä kirahti oikein ääneen. Hänen 
täytyi pyyhkiä esiliinalla näköpäätään. 
Miniä leksahti pökertyneenä muka penkil¬ 
le. 

Asikaisen miniällä ja Kullanvaaran 
maisterilla oli yksi rivi yhteisiä muistoja. 
Tavallisena talonpoikana ollessaan oli Jus¬ 
si muutamia öitä nukkunut miniän tyttö- 
aitassa. Niitä öitä ei miniä koskaan saanut 
tarkkaan pois mielestään. Siksi hän oli 
kärkäs mustaamaan kaikki tutut ja tunte¬ 
mattomat naiset, jotka vilkaisivatkin Jus¬ 
siin. Nyt tulvahti vettä yli odotusten rolli- 
myllyyn. 

”Mikäs ämmille tulj? Tuprusko tuhkoo 
silimille?” kysäisi piippunysäänsä imeske- 
levä vanha Asikainen. 

”Voi mualimoo pahennuste tähe!” alkoi 




emäntä. ”Elä tie huorin, sanotaa sanassa. 
Nyt täytyy minu vanahoilla päivillänj to¬ 
eta, että mualima on täynänsä huorinteki- 
jöitä.” 

”Mittee se äit’ horajaa?” 

”Näin just iha omilla silimillänj, miten 
Jussi nost Tipulin sylliisä, toisen miehen 
kihlatun morsiimen. Ja noin julukeella ja 
näkösällä paikalla. Nyt eijoo ennee väliä 
millää! Tipulista en ois osanna ikinä 
tuommosta uskoo.” 

”Mikäs ihme tuo on, ku oma suluhane 
on vanaha käppyrä. Tarttoo se Tipullii 
nuore sylissä souvella.” 

Emäntä käänsi selkänsä ikkunaan. Ääni 
pyhästä vihasta väristen hän alkoi ripittää 
aviomiestään. 

”Sinä vanaha svntsäkki! Kehtoottii noin 
kevytmielisesti huastoo nuorempii im- 
meiste kuulle. Eikö niillä oo jo huonoo esi- 
merkkijä liijaksi, ku näkköövät parempii 
immeisten eilläpäin kulukeva levveetä tie¬ 
tä.” 

Tämän vuorokeskustelun aikana oli 
koko Asikaisen huonekunta, pääluvultaan 




14 kpl., kiiruhtanut akkunoihin itsekoh- 
taisesti havaitakseen synnin turmiollisen 
kuvan. 

Valkopukuinen syntinen istui niittoko¬ 
neen tuolilla. Hevonen asteli rauhallisesti 
pystyheinän viertä. Niittokone rallatti. 
Heinä heilautteli poikki. Tummapukui¬ 
nen syntinen seisoi keskellä niittyä ja näyt¬ 
ti pistävän jotakin paperipalaa lompak¬ 
koonsa. 

”Nyt tais emäntä nähä olemattomia”, 
virkahti eräs päiväläinen. 

Emäntä ja miniä kävivät tarkistamaan 
havaintoaan. No, täytyihän heidän todeta, 
ettei mitään luvatonta enää niityllä tapah¬ 
tunut. Molemmat alkoivat kilvan vannoa 
äskeisen näkemyksensä todellisuutta. Mi¬ 
niän todistus oli kiitoksella mainittava. 

”Voiphaa sitä nyt huviksennii hiukan 
tyttöjä heilautella. Ei sen silti tarvihe kuo- 
lemansynt’ olla”, puolusteli renki Asko, 
jolla luultavasti oli samantapaisia syntejä 
omallatunnollaan. 

”Kunnon nainen eijoo koskaa nii leikki¬ 
sällä tuulella, jotta antas miehe noi vua ili- 



ma aikojaa ihteesä sylissä sylykytellä”, sa¬ 
noi miniä. 

”Ilimankos minä sitten en oo tavannu 
yhtää kunnon naista”, heitti Asko, mutta 
korjasi luunsa hyvän sään aikana tuvasta. 

”Kyllä soon sillä viisiin, että tästä minä 
mänen iha huomenna sanomaa rouvalle. 
Se on kuitennii siks kunno immeinen, että 
topin se laittaa tällaiselle kutervitille. Ei 
tämä oo ennee laitameininkiä, että mor¬ 
sian immeine juoksentelloo poikamiehe 
kansa ympäri mehtiä ja niittyjä”, jysäytti 
emäntä painavan sanansa. 

Seuraavana aamuna ruokalevon aikana 
Asikaisen vanha emäntä keskusteli kauan 
ja kimiästi koulun rouvan kanssa sillä seu¬ 
rauksella, että puuro oli pohjaanpalanut- 
ta. 

”Onpa piiska käynyt pappilassa”, huo¬ 
mautti Tipuli iloisesti. 

Äiti pillahti itkemään. 

”Sinusta ei ole muuta kuin ainaista mie¬ 
lipahaa koko tytöstä.” 

Perhe ällistyi, syntinen etunenässä. Alla- 




nin suu nytkähteli leikilliseen huomautuk¬ 
seen, mutta Taina hillitsi miehensä varoit¬ 
tavalla silmänmuljauksella. Pesämuna 
kurkottautui isoäitiä kohden. Hän ei vielä 
ymmärtänyt silmäkieltä. 

”Isoäiti, anna hänelle vitsaa!” sanoi poi¬ 
ka nuhtelevasti tätiä katsoen. 

Äiti muijotti koko päivän. Hänelle oli 
vanhemmiten kehittynyt tuollainen tapa. 
Se merkitsi, etteivät asiat juosseet hänen 
tahtonsa mukaan. Monesti perhe toivoi, 
että äiti olisi kerta kaikkiaan ripittänyt 
syntisen ja sillä hyvä. Usein sai perhe viik¬ 
kokaupalla vaivata aivojaan syntisen sel¬ 
ville saamiseksi. Nyt tuli toki syntinen heti 
ilmi. 

”Mitä hemmettiä sinä, tyttö, olet taas 
tehnyt?” murisi Allan. Tällaisina muijo- 
tuspäivinä hän tavallisesti hävisi talosta 
moneksi päiväksi. 

”Luuletko, etten mieluummin ottaisi 
pientä selkäsaunaa kuin kärsisin tällaista 
murjotusta. Mutta älä lähde pakoon! Kär¬ 
si iltaan! Lupaan sovittaa mainehikkaasti 
mitä lienen rikkonutkin”, lupasi Tipuli. 



Saatuaan langon suostutelluksi, hän meni 
hakemaan maijakoriaan keittiöstä. 

”Sinä et lähde minnekään!” kohahti äiti 
äänellä, joka ennen ennusti varmaa selkä- 
saunaa. 

Tipuli pysähtyi kiltisti. 

”Mitä minun pitäisi kotona tehdä?” 

”Ompele kapioitasi ja muista olevasi 
kihlattu nainen!” 

”Kapiot! Ompelija valmistaa ne mai¬ 
niosti. Kihloissaolo on taas asia, joka ei 
unohdu unohtamallakaan.” 

”Ei näytä siltä!” 

Tipuli asetti korin päälaelleen ja oli ole- 
vinaan Rebekka kaivolla, hyvin hämmäs¬ 
tynyt Rebekka. 

”Mitä äiti nyt oikein tähtäilee? Olisi pa¬ 
rasta jo laukaista.” 

”Muista eilistä iltaa!” 

Tipuli rypisti kulmansa. Kieli kipristyi 
torveksi huulien väliin. Hän katseli muis¬ 
tellen äitiä suoraan silmiin. Jopa kirkas¬ 
tui. 

”Vai kantelemassa Asikaisen emäntä 
kävi. Ilmanko hän ei eilisiltana joutanut 



nukkumaan, kun piti seisoa vahtimassa 
Jussia ja minua.” 

Äiti muistutti ukkospilveä, jonka lieve 
on jo peittänyt auringon. Oliko lapsi jo 
noin paatunut, ettei edes punastunut. 
Nauroi vain. Pääkaupunki, pääkaupunki, 
mikä synnin ja turmeluksen pesä olet¬ 
kaan! 

Mutta turmeluksesta oli tehtävä täällä 
kotona loppu. 

”Sinä et saa seurustella Kullanvaaran 
Jussin kanssa! Jos Jussi tulee meille, ajan 
hänet ulos. Ja jos sinä haluat asua tässä 
talossa, niin et mene kymmentä syltä Jus¬ 
sia lähemmäksi.” 

”Äiti, eiköhän sentään metrin etäisyys 
riitä? Turhaan olet vihainen Jussille ja mi¬ 
nulle. Uskon, että vielä tänä iltana nostai¬ 
sit minut korkeammalle kuin Jussi eilen, 
jos vain jaksaisit. Äiti kulta, älä usko ak¬ 
koja! Heidän puheissaan on vain siteeksi 
totta.” 

Ennenkuin äiti ehti vastata juuta tai jaa¬ 
ta, pyöräytti tytär häntä kelpo kierroksen 
ympäri ja hävisi. 



"Kukahan oppisi tuon tytön oikein tar¬ 
koin tuntemaan?" huokasi äiti, mutta 
huokasi sentään rauhoittuneena. 

Illalla Tipuli koristi luokkaa. 

"Mitä sinä nyt teet?" udeltiin. 

"Aion julistautua keisariksi.” Muuta ei 
hänestä saatu irti. 

Kun luokka oli koristettu, asetti hän 
perheen juhlallisesti puolikehään istu¬ 
maan. Äiti ei ensin tahtonut tulla, mutta 
kun Tipuli sanoi hänen saavan katua kuo¬ 
leman tuolle puolenkin kieltoaan, tuli hän 
mukaan. 

"Mitä hän hassuttelee?" 

"Sanoi tutustuttavansa meidät lähem¬ 
min itseensä." 

Tipuli nousi korokkeelle. 

"Oletteko te nyt kaikki hyvin uteliaita?" 
kysyi hän. 

"Kyyyllä." 

"Hyvät kuulijani", alkoi Tipuli juhlalli¬ 
sesti, mutta nuorin mallikappale, Pisara, 
ojensi kätensä tätiä kohden ja alkoi huu¬ 
taa. 



”Täti, anna mam, mam, mam!” 

Esitelmöitsijän täytyi kaataa Pisaran 
helmaan mustikoita. Tietysti janosi heti 
koko karsina. Täti antoi mustikoita koko 
seurakunnalle. 

”Hyvät kuulijani! Pesämuna, älä ahmi! 
Lisää et saa. Tuota noin. Oletteko nähneet 
äsketellen ihmistä, jota on onni potkais¬ 
sut.” 

”Kyllä, täti! Asikaisen Onni potkaisi 
kissaa. Se juoksi...” 

”Pesämuna, lapset eivät sotkeudu ai¬ 
kaihmisten puheisiin.” 

”Sinäpä kysyitkin kuulijoilta, täti, etkä 
aikaihmisiltä.” 

Täti ei enää virkkanut mitään. Hän viit¬ 
tasi ruhtinaallisesti, ja Jussi-maisteri astui 
luokkaan paketti kainalossaan. 

”Seis, Jussi! Jätä paketti siihen. Olen 
äidin kanssa sopinut, ettet sinä saa tulla 
metriä lähemmäksi minua.” 

Jussi avasi paketin. Tipulin viittauksesta 
hän jakoi kaikille läsnäoleville aikuisille 
kirjan. 

”Mitä?” sanoi isä. 



”Eikö siinä ollutkaan mitään hyvää?” 
huusivat lapset naama pettymyksestä pit¬ 
känä. 

”01kaa hyvä! Tässä on silmättäväksen¬ 
ne kustannussopimus ja palkkioni posti- 
vekselin vaatimattomassa muodossa.” 

”01etko sinä kirjoittanut kiijan?” kysyi 
Allan. Hänen sotilaallinen järkensä taisi 
häkeltyä ensimmäisen kerran. 

Ja Tipuli oli kuin Saksa muutama vuosi 
sitten. Häntä pommitettiin joka taholta. 
Hänen suunsa kävi kuin rokkapata, siitä 
huolimatta hän totesi, että sillä hetkellä 
hän olisi tarvinnut pari samanlaista vara- 
kappaletta lisää. 

”Lili tulee! Lili tulee!” huusi viimeinen 
mallikappale joukkoon. Kukaan ei häntä 
kuullut. Vasta kun melu neljännestunnin 
kuluttua hiljeni ja itsekukin sai puheen¬ 
vuoron, kaikui kuuleville korville Pesämu¬ 
nan huomautus. 

”Isä on saaressa.” 

”Sen sanon teille, että jos tästä hiiskutte 
kenellekään, niin hirtän teidät joka ainoan 
sukkanauhaani”, uhkasi Tipuli. 




”Pisara on tädille uhkauksesta hyvin 
kiitollinen”, sanoi Allan loikaten pois saa¬ 
resta. 

Pellolla nakotti kuhilas kuhilaan vierellä. 
Naiset kyyristelivät sirppeineen ohran 
kimpussa. Miehet kylvivät ruista. Kuivilla 
mailla kaura jo karisi. 

Kesävieraat matkailivat talviteloilleen. 

Allan oli pakannut vaimonsa ja malli¬ 
kappaleet autoonsa ja lennättänyt heidät 
kasarmille solttupoikien kiusaksi ja har¬ 
miksi. 

Maisteri Jussi Kullan vaara löi myös 
hynttyitään läjään lähteäkseen toimeensa. 
Eskon ja Askon vaatteita silitettiin kovin 
kiirein. Tädin piti lähteä heitä kyytiin äiti- 
kullan luo Helsinkiin. 

Muita siivettömiä kesävieraita ei Lepik- 
komäessä ollutkaan. 

Tipuli seisoi syysmietteissään Leppä- 
lammin pyykkilaiturilla. Hän oli pessyt 
pari pukuaan. Nyt ne kuivuivat pajupen- 
saassa. 




Koko nuoruuden ajan hän oli unelmoi¬ 
nut suurista seikkailuista, ihmeellisistä ta¬ 
rinoista, kuumista rakkaudentunnustuk¬ 
sista, maineesta. Nyt hän oli kokenut vä¬ 
hän kaikkea. Unelmat eivät vastaa todelli¬ 
suutta. Todellisuus on järjen maa, unel¬ 
mat tunteiden. ” Antaa mennä”-ajatus oli 
helpoin. Ei ollut hyvä antautua syvällisiin 
mietteisiin, silloin joutuivat tunne ja järki 
tukkanuottasille. 

Jussi-maisteri laskeutui kotirinnettä lai¬ 
turia kohden. Hän aikoi hyvästellä Tipu- 
lia. Vanha, haalistunut nuoruudenrakkaus 
raksutti virkeänä hänen rinnassaan. Tipuli 
oli sen herättänyt jälleen henkiin. Varsin¬ 
kin sulhasensa käynnin perästä oli Tipuli 
etsimällä etsinyt Jussin seuraa. Aluksi Jus¬ 
si piti ajanvietteenä koko hakkailua. Tyt¬ 
töhän oli liian köyhä naitavaksi. Sitäpaitsi 
hän oli kiilloissakin, vaikka tuo nyt ei ole 
este eikä mikään nykyaikana. Mutta kun 
hänelle ystävänä ja naapurina uskottiin, 
että Tipuli oli kirjailija, alkoi hänestä tun¬ 
tua hyvin houkuttelevalta ryöstää tohtoril¬ 
ta morsian. Siinä mielessä hän nyt Ti- 





pulia lähestyi. 

Jussi ei epäillyt aikeittensa onnistumis¬ 
ta. Hän oli varma, ettei Tipuli rakastanut 
sulhastaan. Tyttöparalla oli tietysti ollut 
niin vähän naimatarjouksia, että hänen 
täytyi ottaa ensimmäinen sopiva. Sitä var¬ 
ten hän oli antanut Jussin nostella aitojen 
yli ja kannella sylissään vesisillä paikoin, 
että Jussi huomaisi kohonneensa arvoon 
tytön silmissä. 

Välähteli Jussin mielessä nuoruuden¬ 
aikainen kirkkomatkakin, jolloin Tipuli 
oli ylimielisesti sanonut, ettei ikinä muka 
hänelle tulisi. Onpa hauskaa muistuttaa 
tästä tytölle, luonnollisesti vasta sitten, 
kun on hänet saanut omaksi. 

Lähestyessään verkkaisin, varmoin as¬ 
kelin Tipulia rehtori teki laskelmia myös 
tulevan avioliittonsa kannattavaisuudesta. 
Tipuli rupeaisi laulun, piirustuksen ja tyt¬ 
töjen voimistelun opettajaksi hänen kou¬ 
luunsa. Iltapäivät ja vapaa-ajat hän kir¬ 
joitelisi. Siitä karttuisi sievät tulot. Entä 
maine! Olisihan jotain, että vaimo olisi 
kuuluisa. Se todistaisi, ettei mieskään ai- 



van nolla ole. Hm! 

”Tipuli!” 

Tipuli ei punastunut, ei kalvennut, ei 
edes kunnolleen kääntynyt puhujaan 
päin. 

”Joko matkatavarasi ovat kunnossa? 
Äitisi kertoi sinun lähtevän iltalaivassa.” 

”Jo. — Hm! Öhöm! Minulla olisi sinulle 
asiaa.” 

”Vai niin. Anna kuulua!” Tipulin aja¬ 
tukset näyttivät olevan muilla mailla vie- 
rahilla. Jussi ei tiennyt, mistä paikasta 
aloittaa. Hän harppasi Tipulin luo laituril¬ 
le. 

”Älä veikkonen tuolla tavalla loiki! Lai¬ 
turi on laho. Sapattihoususi voivat kas¬ 
tua.” 

Saakelin saparo! Kosi nyt tunteellisesti 
tyttöä, joka puhuu sapattihousuista! Kun¬ 
pa olisikin laituri särkynyt ja he molem¬ 
mat molskahtaneet veteen, niin tarpeelli¬ 
nen annos romantiikkaa olisi ollut tarjolla. 
Mutta ei auttanut, täytyi yrittää. 

Jussi alkoi puhua nuoruuden ujosta rak¬ 
kaudesta Tipulia kohtaan. Hän kuvasi Ien- 



nokkain sanoin, miten hän kärsi alemmas¬ 
ta sivistysasteestaan, miten rakkaus kan¬ 
nusti häntä ylös ja eteenpäin, miten hän 
uskollisesti odotti Tipulia ja miten hän oli 
surusta menehtyä, kun, voidessaan vih¬ 
doin täysin kypsänä tarjoutua poimitta¬ 
vaksi, tämä olikin jo lupautunut toiselle. 
Tästä huolimatta hän kuitenkin laskee nyt 
koko valtakuntansa rikkauksineen Tipulin 
jalkain juureen. 

"Jussi, unohdat, että olen kihloissa.” 

”En. Sinä purat kihlauksesi. Ethän ra¬ 
kasta sulhastasi.” 

”Mistä sen tiedät?” 

”Sen näkee.” 

"Tarkkanäköisenä pitäisi sinun sitten 
nähdä, etten rakasta sinuakaan.” 

"Miksi sitten leikit kanssani, miksi herä¬ 
tit rakkauden, kun et siihen kuitenkaan 
vastaa?” 

"Huvikseni, haihduttaakseni ikävääni. 
Luulin sinun ymmärtävän leikin.” 

"Tipuli, oletko sinäkin sellainen nainen. 
Menettelysi ei ole kunniallista.” 

"Missä on nykyään kunniallisuuden 




raja? Mistä kunniattomuus alkaa? Siinä 
on raja, mihin itse rajapyykin panee. Suo 
anteeksi, Jussi! Huomaan ikäväkseni, ettei 
minusta ole rakkaudella leikkijäksi. Haa¬ 
voitan tai haavoitun. Minua ei ole luotu 
nykyaikaiseksi naiseksi.” 

Tipulin silmät kostuivat. Kyynel oli niin 
harvinainen vieras tytön silmässä, että Jus¬ 
si ymmärsi toiveittensa turhuuden. Hän 
ojensi äänettömästi kätensä ja poistui. 
Hän nuolaisi ennenkuin tipahti. 

Asko, Esko ja Tipuli laskeutuivat junasta. 
Pojat joutuivat heti isän ja äidin syliin. 
Syliin suljettiin Tipulikin. Sulhanen syleili, 
sulhanen suuteli. Ka, onhan se kaunis 
tapa. Kun aikoi herrasmiehen rouvaksi, 
sai luvan tottua kauniiseen tapaan. 

”Sinä olet laihtunut”, sanoi Lahja kälyl¬ 
le. 

”Sinä olet lihonut”, vastasi Tipuli. 
Kumpikaan ei ollut tyytyväinen huomau¬ 
tukseen, sillä he olisivat tahtoneet sen kuu¬ 
luvan toisinpäin. 

Kilpi seurasi Hyrkkään perhettä näiden 
kotiin. Kahvipöydässä Tauno-isä alkoi 
kysellä Lepikkomäen uutisia. Pala suus¬ 
sa pojat heti niitä alkoivat isälle ammen¬ 
taa. 

”Ei saa puhua pala suussa!” sanoi Lah¬ 
ja. 

”Isoäidin luona me teimme melkein 



mitä halusimme. Siellä oli kivaa.” 

”Siunatkoon! Kyllä kuulee, että on oltu 
maalla. Mitä kaikkea noiden suusta saa 
vielä kuullakaan!” 

”OHsitpa, äiti, kuullut Pesämunan pu¬ 
huvan. Hän pani tädinkin välisti pus- 

sun. 

Lahja aikoi lähettää pojat pois pöydäs¬ 
tä. Toiset kävivät heidän edestään lyö¬ 
mään armonrumpua. Yliukkokin. Lahja 
taipui. 

”Naisten onkin paras hyvän sään aikana 
mukautua miesten tahtoon”, vahvisti 
Esko. 

”Oh”, huokasi kauhistunut Lahja. ”Ke- 
nenkähän lause tuo on?” 

”Allan-enon, ja hänellä on miekka.” 

”Isä, sinun pitää ostaa minulle miek¬ 
ka.” 

”Mitä sinä miekalla, nythän on rauha 
maassa?” 

"Ripustan sen seinälle vuoteeni jalko¬ 
päähän.” 

Keskustelu siirtyi miekoista vasikoihin 
ja muihin Lepikkomäen riemuihin. Vasta 



lääkärien mentyä vapautui Lahja lapsis¬ 
taan. 

”Kuinka ihanaa elämä ja avioliitto olisi, 
jos ei lapsia olisi”, huokasi Lahja. 

”Minä puolestani oletan, että lapset 
ovat elämän ja avioliiton ihanuus”, vastasi 
Tipuli. 

”Toivon sinulle ihanuutta tusinan ver¬ 
ran!” 

Tipuli ei virkkanut mitään. Siinä asiassa 
he eivät olisi kuitenkaan päässeet yksimie¬ 
lisyyteen. Tipuli päätti yllättää kälynsä 
uutisellaan. Hän johti keskustelun kirjalli¬ 
suuteen. 

”Joko kirjasi on ilmestynyt?” 

”Ei”, kuivasti. Innokkaasti: ”01etko lu¬ 
kenut sitä äsken ilmestynyttä uutta kirjaa 
’Liian kauniin miehen vaimo’?” 

”01en.” 

”Oh, mikä ihana kirja! Jumaloin aivan 
sen kirjoittajaa. Se kirja on kirjoitettu ai¬ 
van kuin minusta. Taunokin luki kirjan ja 
kiitti. Kirjan tekijä on varmasti hienoston 
piiristä. Tiedätkö, jotkut epäilevät minua 
sen kirjoittajaksi? Pitäkööt harhansa! En 



kiellä, en myönnä. Hymyilen vain salape¬ 
räisesti.” 

”Ketä epäilet kirjan tekijäksi?” 

”Välisti epäilen yhtä, välisti toista, mut¬ 
ta kun vertaan heidän kykyjään omiini, 
niin haihtuu epäilys. Sen kirjoittajalla on 
terävä kynä. Hän on varmasti oppinut, vii¬ 
sas nainen.” 

”Minusta tuntuu taasen siltä, että kir¬ 
joittaja on aivan tavallinen nainen, joka 
huvikseen tai aikansa kuluksi on sorvan¬ 
nut kirjan.” 

”Luojani, miten alkeelliset käsitykset si¬ 
nulla on kirjojen kirjoittamisesta! Huvik¬ 
seen muka kirjoittaa kirja! Älä herran täh¬ 
den puhu noin suuria tyhmyyksiä ihmis¬ 
ten kuullen!” 

”Kyllä en vain sanaakaan panisi pape¬ 
rille, jos se työ ei tuottaisi minulle iloa ja 
nautintoa.” 

”Luojan kiitos, siihen ei sinulla ole ky¬ 
kyäkään, Tipuli kulta! Mutta sinun täytyy 
ehdottomasti oppia hillitsemään kieltäsi. 
Tuollaisilla jutuilla häpäiset miehesi ja su¬ 
kusi.” 




Hyvästi henkevä, kirjallinen keskustelu! 
Lahja rupesi sivistämään metsistynyttä 
kalyaan. 

Syyskuun perjantai. Satoi. Tuuli. Lotisi ja 
lätisi. Lääkäri Hyrkäs istui perheineen 
aamiaistamassa. Isäntä luki Sanomaa, 
emäntä luki Suomea. Tipuli palveli nuoria 
herroja. 

Äkkiä rouva kirahti. Kirahti toisenkin 
kerran. 

Aviomies ja käly kapsahtivat ylös yhte¬ 
nä miehenä. Lahja oli sen näköinen, että 
mieleen johtui ehdottomasti väärään 
kurkkuun joutunut leipäpala. Tipuli takoi 
kälyä hartioihin. Tauno puhalsi korvaan 
kuin myrskytuuli vesiränniin. 

”Mitä nyt?” kivahti Lahja. 

Auttajien kauhistuneet kasvot herpau- 
tuivat helpotuksesta. Pinnistyspoimut 
ponnahtivat luonnolliseen sileyteensä. 
Luojan kiitos! 

”Luulisi sinulla olevan tarpeeksi aikaa 
niellä ruokasi oikeasta reiästä sisään”, 



nuhteli Tauno kuivasti. 

”Ihmiset”, kivahti Lahja taas. ”Nyt olen 
minä hullu tai...” 

”Hyvä, että sen vihdoinkin huomaat”, 
keskeytti aviomies välinpitämättömästi ja 
tarttui lehteensä. 

Mutta aviomiehen lehti lehahti lentoret- 
kille. Tämä temppu kai oli ensimmäinen 
laatuaan, koska Tauno jäi tuijottamaan 
ihmetellen vaimoaan. Lahja sujautti oman 
lehtensä miehen eteen. 

”Mitä näet?” 

Taunoa alkoi sapettaa oman lehtensä 
kohtalo. 

”Näen siksi paljon naisia ympärilläni, 
etten enää viitsi heitä kuvista tirkistellä.” 

”Tunnetko tätä naista?” 

”Häh?” pääsi Taunolta lepikkomäkeläi- 
nen kysymyssana. Hän nosti lehden lä¬ 
hemmä silmiään.”Sehän on Tipulin kuva, 
sama kuva, joka on työpöydälläni.” 

”Mutta alla on nimi Anna Pesu, ’Liian 
kauniin miehen vaimon’ tekijä.” 

”Tipuli, oletko sinä todella tuon kirjan 
tekijä?” 




”Tulihan se tehtyä.” 

”Miksi et ole siitä ennen kertonut?” 

”Ette olisi ikinä antaneet minun viedä 
kirjaa painoon, sillä ainahan väheksyitte 
kykyjäni.” 

”Ei sitä vielä tiedä kyvyillään kehua, 
kun vasta on yksi kirja ilmestynyt”, sanoi 
Lahja. Muuta hän ei sanonut. Näkyi kui¬ 
tenkin selvästi, ettei hän enää jumaloinut 
”Liian kauniin miehen vaimon” kirjoitta¬ 
jaa. 

Seuraa vana päivänä Tipuli tapasi kir¬ 
jansa keittiön pöydältä. Rouva oli lahjoit¬ 
tanut sen palvelijoilleen, ”koska he tulevat 
saamaan sellaisia hyllyt täyteen kun käly 

oli ruvennut niitä päivätöikseen teke- 

maan . 

Ei ollut runoherkkä ilma. Aamullinen 
sade oli kyllä tauonnut, mutta taivas oli 
vetinen, maa vielä vetisempi. Kenelläkään 
ei ollut hauskaa, ellei ehkä autonkuljetta¬ 
jilla, jotka saivat mielin määrin ajaa rois- 
kutella vesilätäköissä. 

Tipulista ei elämä ollut pitkään aikaan 
tuntunut niin toivottoman harmaalta kuin 
nyt. Viimeinenkin kiijan tuottama jänni¬ 
tys oli ohi. Tuskallisia, pistäviä, kiusallisia 
ajatuksia ajelehti sielussa. Ne eivät välittä¬ 
neet lukoista, eivät teljistä, ne kaivelivat 
sielua kuin murtovaras salaista kassahol¬ 
via. 

Tipuli seisoi ruokakaupan akkunan edes¬ 
sä, jossa huokoinen juustonkimpale hymyili 
joka raollaan ja iloinen kinkunviipale pu- 
nastelihe olemassaolonsa täyteydestä. Tipuli 
ei edes tiennyt seisovansa niitä ihailemassa. 
Hän haki kavalluksen tehnyttä, tervettä jär- 



keään takaisin toimeensa. 

Hän koetti rauhoittaa tunteitaan tuulen 
voimalla. Hän jätti juustot ja kinkut. Hän 
juoksi itsensä väsyksiin. 

Turhaa! 

Kun hän hiljensi vauhtiaan, lätisivät au¬ 
tojen pyörätkin märillä katukivillä: ”Pura 
kihlauksesi!” 

”Tipuli!” läähätti tuttu ääni Tipulin si¬ 
vulle pyrkien kuin vastamäkeä kapuava 
tavarajuna. ”Puh, puh! Aiotko mennä 
Amsterdamin olympialaisiin, puh, puh, 
maratonia juoksemaan? Puh! Olen juossut 
jäljessäsi kuin poliisi pahantekijän peräs¬ 
sä.” 

Läähättäjä oli Erkki. Tipulista tuntui, 
kuin olisivat hänen ajatuksensa kimuun- 
tuneet näkyvään hahmoon. 

”Miksi juokset jäljessäni?” vastasi hän 
jotain sanoakseen. 

”Miksikäkö? Onnitellakseni sinua ja it¬ 
seäni.” 

”En ymmärrä?” 

”Mihin on ymmärryksesi joutunut? On- 
nittelen sinua kirjailijana! Olen lukenut 



kirjasi. Itseäni onnittelen siitä neuvosta, 
jonka sain kirjastasi. Kirjasi sankarihan 
ryösti vikuroivan morsiamensa toiselta 
mieheltä aivan hääpäivän aattona. Se kävi 
vanhaan, hyvään tyyliin. Mitä sanot, jos 
noudatan hänen esimerkkiään? Se olisi 
meille valtava reklaami. Kirjasi nuoltaisiin 
kirjakauppojen hyllyiltä. Minua tultaisiin 
kuulemaan penkeistä tapellen.” 

”01etpa sinä leikkisällä tuulella.” 

”Tästä on leikki kaukana. Olet järjettö¬ 
mällä rimpuilemisellasi pannut koko elä¬ 
mäni sekaisin. Katso nyt! Olen niin laihtu¬ 
nutkin, että päivä paistaa kohta lävitseni. 
Onko se sinusta hauskaa?” 

”01e järkevä kuten minäkin, niin kaikki 
käy hyvin!” 

”Järkevä, sinä pikku peto! Rakas Tipu- 
li”, hän pujotti kätensä tytön käsivarrel¬ 
le. 

”01enhan sanonut sinulle, että tämä täl¬ 
lainen saa loppua!” Tipuli riuhtaisi käten¬ 
sä irti. 

"Sitten ryöstän sinut.” 

"Sinun on paras mennä kotiisi ja panna 





kylmä kääre päähäsi. Jos minä kirjassa 
olenkin antanut miehen ryöstää lemmit¬ 
tynsä, niin en itse aio suoda itselleni sel¬ 
laista kunniaa. Minä olen järkevä nainen 
enkä rupea hullutelemaan.” 

"Helvettiin järkevät naiset!” 

Erkki työnsi kädet taskuihinsa. Hän oli 
todellakin niin laihtunut ja vanhentunut, 
ettei Tipuli uskaltanut vilkaistakaan hä¬ 
neen. 

"Milloin sinut vihitään?” kysyi Erkki 
synkän äänettömyyden jälkeen. 

”E-en tiedä.” Tipulin ääni värähti arve¬ 
lutta vasti. Erkki kääntyi heti ja otti hänen 
kätensä omiinsa. 

"Pidäthän edelleenkin minusta?” 

"Mitä sinä kiusaat, kun kuitenkin hyvin 
tiedät!” 

"Tipuli, en ymmärrä, miksi et voi rik¬ 
koa lupaustasi. Ei, älä keskeytä! Tehkääm- 
me sopimus! Jos minun onnistuu houku¬ 
tella sinut, ota huomioon, houkutella, mil¬ 
lään tavalla ruumiillista väkivaltaa käyttä¬ 
mättä, Suomen rajojen ulkopuolelle ennen 
häitäsi, niin tulet silloin minun vaimokse- 



ni. Kuule, lupaa minulle tämä! Ymmär¬ 
räthän, että se tarjoaa minulle perin vähän 
toivoa, mutta kumminkin ... lupaa!” 

”Turha on turhaa!” 

”Niin kyllä, lupaa kuitenkin! Muista sa¬ 
nanlasku hukkuvasta ja oljenkorresta!” 

”01koon menneeksi!” 

”Kunniasana?” 

"Kunniasana.” 

"Hyvästi rakkaani! Sinä olet minun. 
Voit laskea järkevän naisesi’ kesälomal¬ 
le!” 

Tipuli ei tiennyt, miten hän lensi ylkänsä 
luo. Hän vain totesi seisovansa tämän sa¬ 
lissa vastapäätä hyvin vakavia ja totisia sil¬ 
miä. 

"En voi mennä kanssasi naimisiin”, 
paukautti tyttö. 

Yliukko seisoi kuin asemarakennusta 
koristavat kiviukot. 

"Miksi?” 

"Sanoit, ettet huolisi vaimoksesi nais¬ 
ta, jolla on hiukankaan taiteellisia taipu¬ 
muksia. Minä olen kirjoittanut koko- 



naisen kirjan. Katso!” 

Tipuli näytti sulhaselle reklaamiku- 
vaansa. Yliukko vilkaisi kuvaa ja pani sit¬ 
ten lehden pois. 

”Onko tuo ainoa syy, niiksi haluat ero¬ 
ta?” 

”Eikö siinä ole syytä tarpeeksi. Jos ra¬ 
kastaisit minua, olisivat asiat toisin. Sinä 
ymmärtäisit minua, antaisit anteeksi, kär¬ 
sisit virheitäni. Minulla ei olisi silloin oi¬ 
keutta särkeä sydäntäsi. Nyt ovat asiat toi¬ 
sin. On ilmestynyt seikka, joka ei kuulu 
sopimukseemme.” 

"Tietysti annan vapauden, jos sitä ha¬ 
luat. Mutta etten rakastaisi sinua, siinä ei 
ole perää.” 

Hämmästys pyöristi Tipulin silmät. 

”Ra-rakastatko sinä minua?” 

"Luuletko, että muuten haluaisin sinut 
vaimokseni, pikku hupakko?” 

"Sinä puhuit järkiavioliitosta?” 

"Osaat viedä järkevimmältäkin miehel¬ 
tä mielen, ystäväni.” 

"Et, et siis katso synniksi, vaikka 
kirj...?” 



Yliukko oli tähän asti puhunut ”anta- 
kaamorfiiniruiskeäänellä”. Siksipä Tipuli 
oli hiljaa kuin matikka koukussa, kun hil¬ 
litty sulhasmies äkkiä muuttui kuumaveri- 
seksi rakastajaksi. Odottamaton hellyys 

herpaisi hänet kuin löyly väsyneen kylpi- 

jän. 

Hetken kuluttua Yliukko laski tytön 
maahan ja meni akkunan luo. 

”Minä olen myös rikkonut sopimukse¬ 
ni”, aloitti hän jonkin ajan mentyä puhua, 
lähestyen jälleen kiviukkomaisesti Tipu- 
lia.”Mutta minusta olisi hyvin raskasta, 
jos sen tähden jättäisit minut.” 

”Paavo, ethän, ethän sinä siis pura kih¬ 
laustamme?” 

”En toki, ellet itse tahdo, sinä merkilli¬ 
nen lapsi.” 

”Sinä opetat minut rakastamaan itseäsi. 
Sinä olet niin hyvä. Eivät kaikki ihmiset 
saa rakastettuaan. Myöhemmin he silti tu¬ 
levat onnellisiksi. Rakastithan sinäkin en¬ 
simmäistä morsiantasi ja nyt rakastat mi¬ 
nua. Aika parantaa haavat. Minä uskon, 
että rehellisyydellä desinfioidut haavat pa- 



ranevat nopeammin kuin valheen likarie- 
vuilla salatut. Uskotko?” 

”Uskon” 

”Hahaha!” 

”Mitä sinä naurat?” 

”Nauran hänelle, joka näkee tätä unta.” 

”Miksi hänelle?” 

”Hän uskottelee olevansa rehellinen, 
vaikka pettää sulhastaan minkä ehtii.” 

”Eihän petä.” 

”Pettää! Onko hän kertonut saavansa 
rakastetultaan vastarakkautta? Onko ker¬ 
tonut lastenkamarikohtauksen? Entä koh¬ 
tauksen Kalasaaressa? Onko sopimuksen¬ 
sa selvittänyt?” 

”Tuo ei ole välttämätöntä.” 

”Hahaha!” 

”Mitä naurat?” 

”Nauran hänelle, joka tuskaisena unes¬ 
sa kiemurtelee.” 

”Miksi hänelle?” 

”Hän on peto, joka pahimmin raatelee 
itseään.” 



”Ei se toisille kuulu.” 

”Hahaha.” 

”Mitä sinä naurat?” 

”Nauran hänelle, joka koettaa herätä 
ilkeästä unesta.” 

”Miksi hänelle?” 

”Sakset on teroitettu, niillä hänen kyn¬ 
tensä leikataan.” 

"Meidän äitipä on lentänyt”, kehaisi Pesä- 
muna Tipulille ja tämän sulhaselle, kun he 
Satasalmelle mennessään poikkesivat Tai¬ 
nan luona. Allanin piti lähteä myös Lepik- 
komäkeen pariksi päiväksi metsästele- 
mään tulevan lankonsa kanssa. Tällä mat¬ 
kalla oli aikomus myös panna nuori pari 
kuulutuksiin. 

”En olisi mitenkään uskaltanut lähteä 
lentämään, mutta kun kaikki täkäläiset 
upseerien rouvat ovat lentäneet, en voinut 
jäädä miestä huonommaksi.” 

”Tämä meidän äiti on sellainen, että jos 
toiset naiset sahauttaisivat säärensä poikki 
näyttääkseen urhoollisuuttaan, niin hän 
tekisi samoin, jottei olisi miestä huonom¬ 
pi”, nauroi Allan. 

”01e tuossa! En nyt sentään niin hupsu 
ole.” 

"Sotilaskoneessako lensit?” 



"Vai sotilaskoneessa! Se olisi kovin hal¬ 
paa huvia! Ei. Täällä on Aero-yhtiön kone 
parhaillaan lennättämässä. Siinä meidän 
äiti kohosi aamuruskonsiiville.” 

"Täällä on Paavo Nurmikin”, yhtyi pu¬ 
heeseen järjestyksessä toinen mallikappa¬ 
le. Hänestä oli lentäminen ja Paavo Nurmi 
melkein sama asia. ”Isä on luvannut viedä 
meidät katsomaan Nurmea.” 

"Minä en pidä Paavo Nurmesta. Kis- 
Kis on paljon parempaa”, selitti sisar mal¬ 
likappale, jolla oli häpeällisen vajavaiset 
urheilutiedot. 

"Ole vaiti, kun et ymmärrä erottaa ka¬ 
ramellia urheilijasta”, torui Pesämuna si¬ 
sartaan. 

Allan-isällä ei ollutkaan enää erikoista 
halua lähteä Nurmea katsomaan, mutta 
mallikappaleet eivät paljoa piitanneet isän 
haluista. Hän oli luvannut lähteä ja hänen 
piti täyttää lupauksensa. Äiti ja vieraat 
lähtivät mukaan. 

Oli kaunis ja lämmin syyskuun päivä. 
Koivujen lehdet kieriskelivät keltaisina 
pitkin maata. Pihlajat olivat ylpeitä mar- 



joistaan. Taivas oli pukeutunut sinisim- 
pään hameeseensa. 

Kaupungin urheilukenttä oli täynnä vä¬ 
keä. Jokainen halusi nähdä suurjuoksija 
Nurmen täydessä vauhdissa. Kapteeni 
Kaksikymmentäseitsemän sijoitti komp¬ 
paniansa mahdollisimman edullisesti ken¬ 
tän laitaan. 

Eräs hieno rouva nykäisi Tipulia. 

”Rakas Tipuli! Oletko sinäkin täällä! 
Miten hauskaa! Emme ole tavanneet toisi¬ 
amme vuosiin. Olen aina ihmetellyt, missä 
lienet, mitä hommit, kunnes näin kuvasi 
lehdissä. Ja nyt sinä olet kirjailija. Miten 
tavattoman hauskaa tavata vanha, rakas 
ystävä. Olen niin ylpeä sinusta.” 

Entinen Elli-ystävä siinä näin riemuaan 
purki, halaili ja pussaili. Tipuli irroittihe 
rauhallisesti. He olivat monesti näinä ku¬ 
luneina vuosina tulleet vastakkain, mutta 
sivuuttaneet toisensa kuin ventovieraat. 

”Sinä olet tainnut ylpistyä, Tipuli?” 

”En, Elli. Minun on vain vaikea heti 
sulaa kiehuvaksi vedeksi viimeisen jäädyt¬ 
täneen kohtauksemme jälkeen.” 




”Oh, niitä lapsellisia pikku riitoja! Vie¬ 
läkö niitä muistelet?” huudahti Elli niin 
iloisesti, kuin olisi riidasta ollut ylpeä. Hän 
esitteli miehensä, pilviä piirtelevän nimis¬ 
miehen. Sitten he alkoivat yhdessä kertoa, 
miten kamalasti heillä olisi romaaninai- 
heita, kun vain olisi aikaa panna ne pape¬ 
rille. Taitoaan he eivät epäilleet. 

Tipuli hermostui. Häntä kiusasivat ym¬ 
pärillä olevat kuuntele vatja tuijottavat ih¬ 
miset. Sulhanen tunsi sen ja ryhtyi pelas- 
tuspuuhiin. 

"Lähdetäänpä katsomaan lentämistä!” 
hän ehdotti. 

Tipuli oli valmis. Mallikappaleet oikein 
innostuivat aatteesta. Tainan ja Allanin 
mielipide ei noussut kysymykseenkään. 
He seurasivat tahdottomina mukana. Ti¬ 
puli nyökkäsi hyvästit nimismiehelle ja ni- 
mismiehettärelle. 

Riitti vielä ihailijoita lentokoneellekin. 
Varsinkin maalaisisännät sitä katselivat 
halukkaammin kuin puolialastomia mie¬ 
hiä, kun ei tuo Nurmikaan ollut miestä 
kummempi näköjään. 



Herrasväki Kaksikymmentäseitsemän 
vierellä seisoi eräs rehvakka maalaisisäntä 
kertoillen juttuja ympäröivän kansan hu¬ 
viksi. 

”Soon tuo lentomassiina oikein häjyjen 
akkoje kesytyskoje. Kalapeeks se vettää 
sisukkaammannii akkaseneläjän nuaman. 
Kiliperi Kaisai ku lens, tässä tuono, ku 
lentomassiina oli siellä meijän kylässä, 
niin kalapeeks ja tuppisuuks se Kaisa vet. 
Iha iänettömänä läht’ akka kottiisa. Hehe- 
he. Pienimpää suojaa olj männä. Nyt jos 
Kaisa ruppee liijemmäks ryppyilemmää, 
niin ku Kalle vua alakaa huastoo siitä len¬ 
tomatkasta, on Kaisa suu het tupessa.” 

”Paavo, sinun on paras tehdä Tipulille 
Kalle Kiliperin konsti, jos aiot toimia pu¬ 
heenjohtajana perheessäsi”, vihjaili Al¬ 
lan. 

Sulhanen hymyili, mutta ei yhtynyt 
leikkiin. 

”Voin lentää kalpenematta vaikka kuu¬ 
hun”, kehaisi Tipuli. 

Allan ei uskonut. Hän väitteli vastaan 
siksi, että Tipuli päätti näyttää teossa sa- 





nansa todeksi. 

Kun lentokone laskeutui jälleen ran¬ 
taan, ilmoittautuivat Tipuli ja Allan lentä¬ 
mään. Koneessa ei ollut kuitenkaan enää 
tilaa kuin yhdelle hengelle. Koska Allan 
oli jo monesti ennen ollut ilmassa, sovit¬ 
tiin, että Tipuli lähtisi yksin. Eräs Allanin 
tuttava lupasi tehdä tarkan tilin neidon 
vaiheista ilmassa. 

Koneessa oli viisi huvittelijaa, kuljettaja 
kuudes. Tipuli joutui istumaan erään mie¬ 
hen rinnalle, joka oli varustautunut kop- 
palaseilla ja muilla lentäjän vehkeillä kuin 
aikoisi pohjoisnavalle. Tipuli ei kiinnittä¬ 
nyt häneen huomiotaan sen enempää kuin 
toisiinkaan kanssalentäjiinsä. 

”Lukekaa nyt isämeitänne! Kuka sen 
ties, vaikka viimiselle reissullenne lähtisit¬ 
te”, huusi joku koiranleuka rannalla. 

Kone alkoi kulkea. Se kohosi. Kohosi. 
Se teki komean kierroksen kaupungin ylä¬ 
puolella. Sitten se kohosi vielä. 

Alla alkoi kaupunki arveluttavasti pie¬ 
nentyä. Se jäi, jäi ja lopuksi häipyi näkö¬ 
piiristä. 




Huvilentäjät alkoivat hätäytyä. 

”Rauhoittukaa!” huusi lujin äänin na- 
palentäjäksi pukeutunut mies Tipulin vie¬ 
reltä. ”Ei ole mitään hätää! Saatte vain 
samalla maksulla tehdä lentomatkan Tal¬ 
linnaan. Kone on hyvässä kunnossa.” 

Tipuli oli luvannut lentää kuuhun kal¬ 
penematta. Nvt hän vaaleni jo, vaikka lu¬ 
vattiin vain Tallinnaan saakka lentää. 

Napalentäjäksi pukeutunut mies oli 
kohottanut koppalasit pois silmiltään. 

Mies oli Erkki. 

”Nii se massiina männöö ku puarma, 
jollon tikku takapuolessa”, sanoi koiran¬ 
leuka rannalla. 

Ja niin se meni. 






